text:
(内容摘要)佛教理论所阐述的如法见行中,清净德行的根基乃为“识母思想.因此本文着重论述母亲如何深爱与养育儿女,以及儿女应当如何报答养育之恩等内容,并结合当代社会现象进行佐证.”
关键词:父母,慈悲,恩德,善行,报恩
གཅིག བོད་བརྒྱུད་ནང་བསྟན་གྱི་དགོངས་འགྲེལ”དང་འབྲེལ་བའི་གླེང་གཞི།
སྤྱིར་ན་རིག་གནས་དང་ཆོས་ལུགས་གང་ཞིག་ཡིན་རུང་དུས་རབས་ཀྱི་འགྱུར་བགྲོས་དང་། སྤྱི་ཚོགས་ཀྱི་དགོས་མཁོ་དངོས་དང་མ་འཚམས་ཤིང་དངོས་ཡོད་ཀྱི་འགྲོ་བ་མིའི་རིགས་ལ་ཕན་ཐོགས་མེད་ན་གཞི་རྩའི་ཁུངས་བཙུན་རབས་དང་དོན་བཟང་རབས་ཇི་ཙམ་ཞིག་གླེང་ནའང་། གླེང་བ་ཙམ་དུ་མ་ཟད་མཐར་དེད་ན་ཨུ་ཚུགས་རང་འདོད་ཙམ་ལས་མ་འདས་མོད། ང་ཚོ་མཐོ་སྒང་བོད་ལྗོངས་སུ་དར་བའི་ནང་པ་སངས་རྒྱས་པའི་གྲུབ་མཐའ་ཆེན་མོ་འདི་ཉིད་དར་ནས་དུས་ཡུན་རིང་པོ་ཞིག་ཕྱིན་ཟིན་རུང་། དེང་གི་དུས་རབས་ཉེར་གཅིག་པའི་དུས་འདི་ལ་ཡང་ད་དུང་རྗེས་ལུས་ཀྱི་རྣམ་པ་ཞིག་མ་ཡིན་པར། སྔོན་ཐོན་གྱི་རྒྱལ་ཁབ་དང་ས་ཁུལ་མང་པོར་རྒྱ་ཁྱབ་དང་དགེ་ཕན་མིག་མཐོང་ལག་ཟིན་གྱི་ཚོད་དུ་འགྲོ་བཞིན་ཡོད་པ་འདི་ནི་དགའ་འོས་པ་ཞིག་ཡིན་ལ་དེའི་རྒྱུ་མཚན་ཡང་། ཆོས་ལུགས་འདི་ནི་གཞི་རྩའི་ཆ་ནས་གནའ་རབས་དང་དེང་རབས་གང་ལ་སྦྱར་ནའང་། འགྲོ་བ་མིའི་རིགས་སྤྱི་ལ་ཕན་པའི་ལྟ་སྤྱོད་གཙང་མ་དང་། འཚེ་མེད་ཞི་བདེ། འཆམ་མཐུན་མཉམ་གནས་ཀྱི་ཆོས་ལུགས་བཟང་པོ་ཞིག་ཡིན་པའི་བདེན་དཔང་བྱས་ཡོད། རྒྱ་ཆེ་ཞིང་གཏིང་ཟབ་པའི་གཞུང་ཆེན་མོ་ཁག་གི་དགོངས་དོན་ལས་ད་ལྟའི་དུས་བབ་དང་། སྤྱི་ཚོགས་དངོས་ཀྱི་འཚོ་བའི་ནང་དུ་ཁ་ཡོད་ལག་ཡོད་ཀྱི་ཕན་ཐོགས་ཡོད་པའི་ལྟ་སྤྱོད་གཙོ་ཆེ་བ་རྣམས་རིམ་པས་ཟུར་དུ་བཀར་ཏེ། རང་གིས་ཉམས་ལེན་བྱས་པའི་ཐོག དགོས་པ་སྐབས་བསྟུན་གྱིས་གཞན་ལའང་སྒྲོག་འགྲེལ་དང་ཁྱབ་སྤེལ་གཏོང་རྒྱུ་ནི་ཁ་ཚ་དགོས་གཏུགས་ཀྱི་ཆོས་ལུགས་མི་སྣའི་སྒྲུབ་འོས་པའི་འགན་འཁྲི་དང་། དེ་འདྲའི་སྤྱི་ཚོགས་ལ་ཕན་པའི་ལེགས་སྐྱེས་འབུལ་རྒྱུ་ནི་སོ་སོའི་འགན་དབང་ཡིན། དེ་དང་འབྲེལ་བར་ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་གིས་གཙོ་གཉེར་གནང་བའི་བོད་བརྒྱུད་ནང་བསྟན་གྱི་དགོངས་འགྲེལ་ནི་དུས་སུ་བབས་པའི་ཆར་དང་། སྐབས་སུ་བབ་པའི་གཏམ་གལ་ཆེན་ཞིག་ཏུ་གྱུར་ཡོད། དེ་ལས་ད་ལྟའི་དུས་འདིར་མི་ཕལ་མོ་ཆེ་ཞིག་ཕྱི་དངོས་པོའི་དཔལ་ཡོན་ལ་འདོད་སྲེད་ཧ་ཅང་ཐལ་དྲགས་པ་དང་། དེ་བཞིན་གཞན་ལའང་འགྲན་སེམས་དང་ངན་སེམས་སོགས་ཀྱི་འདོད་རྔམ་མེ་ལྟར་འབར་བའི་འོག མི་དང་མི་ཡི་བར་དང་། ཚོགས་པ་དང་ཚོགས་པའི་བར། རྒྱལ་ཁབ་དང་རྒྱལ་ཁབ་ཀྱི་བར། ཐ་ན་ཕ་མ་དང་བུ་རྒྱུད་ཀྱི་བར་ལའང་གཅིག་གིས་གཅིག་ལ་བརྩེ་སེམས་དང་དྲིན་ལན་འཇལ་རྒྱུ་སོགས་སྣང་མེད་དུ་དོར་ཏེ། གནོན་ཐུབ་ན་ཕ་མགོ་ཡིན་ཡང་རྡུང་། ཁེ་རག་ན་མཆན་གྱི་བུ་ཡང་འཚོང་། ཟེར་བའི་དཔེ་ལྟར་ཆེས་འཇིགས་སུ་རུང་བའི་ཀླ་ཀློའི་རྟུལ་ཞུགས་འཛིན་པའི་ཁོར་ཡུག་ལ་ལྟོས་ན། ནང་པའི་གཞུང་ནས་བསྟན་པའི་འགྲོ་ཀུན་མ་རུ་ཤེས་པའི་མན་ངག་རྒྱུད་ཐོག་ཏུ་སྦྱར་ཏེ། «དབུ་མ་བདེན་གཉིས»ལས། བྱམས་དང་སྙིང་རྗེ་ཆེན་པོ་ནི། །ཀུན་གྱི་གཞི་གྱུར་བསྒོམ་པར་བྱ། ། ཞེས་པའི་བསྟན་དོན་རིས་མེད་མ་གྱུར་འགྲོ་བའི་ཚོགས་ལ་སྙིང་རྗེ་བྱང་ཆུབ་ཀྱི་སེམས་སྒོམ་པའི་སྤྱོད་པ་རླབས་པོ་ཆེ་འདི་ནི། རྟེན་སྐྱ་སེར་དང་དབང་པོ་རྣོ་རྟུལ་སོགས་ཀྱི་ཁྱད་མེད་པར། ཀུན་ལ་དགོས་པའི་དུས་དང་མཁོ་བའི་ཉག་ལ་བབ་པའི་ཟབ་གདམས་དཀར་པོ་གཅིག་ཐུབ་ལྟ་བུའི་མན་ངག་ཁྱད་པར་འཕགས་པ་ཞིག་དོན་གྱི་གནས་ལུགས་ཀྱིས་གྲུབ། སྟོན་པ་སངས་རྒྱས་ཀྱི་རྗེས་སུ་ཞུགས་ཤིང་རྣམ་གྲོལ་དོན་དུ་གཉེར་བའི་སྐྱེས་བུ་གང་ཞིག་ཡིན་རུང་། གདུལ་བྱའི་བློ་ཚོད་དང་། བསལ་བྱའི་ཉོན་མོངས་སོགས་ལ་ལྟོས་པའི་ཉམས་སུ་བླང་བྱའི་དོན་ལ་རྒྱ་ཆེ་ཞིང་གྲངས་མང་ནའང་། «ཡེ་ཁྲི་ལ་ཟློའི་བམ་པོ»ལས། ཤེས་རབ་དང་ནི་སྙིང་རྗེ་ཡི། །དོན་གཉིས་ཆེ་ན་ཐེག་པ་ཆེ། །དོན་གཉིས་ཆུང་ན་ཐེག་པ་ཆུང་། །[ ཞེས་གསུངས་པ་ལྟར། གཞི་རྩའི་ཐེག་པ་ཆེ་ཆུང་གི་འཇོག་བྱེད་ཀྱང་ཟབ་མོ་སྟོང་པ་ཉིད་རྟོགས་པའི་ཤེས་རབ་དང་། རྒྱ་ཆེ་བའི་ཐབས་བརྩེ་བ་སྙིང་རྗེ་ཆེན་པོ་གཉིས་ཟུང་དུ་འབྲེལ་དགོས་པ་རིག་གཞུང་གི་བབ་ལུགས་ལྟར། འདིར་གཞུང་དེ་དག་དང་འབྲེལ་བའི་སྒོ་ནས་བརྩེ་བ་སྙིང་རྗེ་ཆེན་པོ་དེ་ཉིད་ཐོག་མར་རང་གི་ཨ་མ་དྲིན་ཆེན་ལ་དམིགས་པའི་སྒོ་ནས་ཇི་ལྟར་སྒོམ་དགོས་པའི་སྐོར་ཞིག་ལུང་དང་རིགས་པ་ཟུང་འབྲེལ་གྱི་ཐོག་ནས་ངོ་སྤྲོད་མདོར་བསྡུས་ཤིག་ཞུ་བར་བྱའོ། །
གཉིས། སེམས་ཅན་ཐམས་ཅད་མ་རུ་ཤེས་པར་བྱ་བ།
དེ་ཡང«དྲིན་ལན་འབུམ་གྱི་བསབས་མདོ»ལས། ལུས་བསྐྱེད་དྲིན་ཆེན་ཕ་མ་དང་། སེམས་བསྐྱེད་བླ་མ་སློབ་དཔོན་དང་། ཞེས་གསུངས་པ་ལྟར། མི་ཞེས་པའི་མཐོ་རིམ་སྲོག་ཆགས་འདི་ཉིད་གཞི་རྩར་འབྱུང་བའི་རྡུལ་ལས་གྲུབ་པའི་ལུས་དང་དཔྱོད་ཤེས་ཀྱི་སེམས་རིག་གཉིས་ཕན་ཚུན་རྟེན་དང་བརྟེན་པའི་སྒོ་ནས་གྲུབ་པ་དང་། དེ་འདྲའི་རྟེན་ཁྱད་པར་ཅན་དེ་ཡང་རྒྱུ་མེད་རྐྱེན་མེད་ལས་བྱུང་བ་མ་ཡིན་པར། ཕྱི་ལུས་ཀྱི་ཕུང་ཁམས་སྐྱེ་མཆེད་རྣམས་བཀའ་དྲིན་ཅན་གྱི་ཕ་དང་མ་ཡིས་བསྐྱེད་ཅིང་། ནང་ལེགས་ཉེས་བླང་དོར་དཔྱོད་པའི་ཤེས་རབ་ནི་མཁན་སློབ་བམ་དྲིན་ལྡན་དགེ་བའི་བཤེས་ཀྱིས་བསྐྱེད་པ་ལས་བྱུང་བ་ཡིན། དེ་ཡང་སྤྱིར་ཚེ་ལུས་གཅིག་ལ་བསམ་ན་ཕ་མ་རེ་རེ་ལས་མི་སྲིད་པ་ལྟ་བུ་ཞིག་ཡིན་མོད། ནང་པའི་གཞུང་ལུགས་ཀྱི་བསྟན་དོན་ལ་དཔྱད་ན་ཐེག་པ་ཆེན་པོའི་སེམས་བསྐྱེད་པའི་ཐབས་སུ་རྒྱུ་འབྲས་མན་ངག་བདུན་གྱི་སྒོ་ནས་སྒྲུབ་ཚུལ་ཞིག་ཡོད་པ་ནི། བླ་ཆེན་དྲན་པས་མཛད་པའི«དྲང་དོན་མུན་སེལ་སྒྲོན་མ»ལས། ལྷོ་ཡི་འཛམ་བུ་གླིང་དང་ཁམས་གསུམ་སེམས་ཅན་ལ། །བདག་གིས་གནས་ངན་སྣ་ཚོགས་བརྒྱུད་པ་ཡིས། །འགྲོ་དྲུག་ཕ་དང་མ་རུ་མ་གྱུར་གཅིག་མ་མཆིས། །སེམས་ཅན་སྐྱེ་འགུལ་ཐམས་ཅད་ཕ་མའི་རང་བཞིན་ལ། །སྙིང་རྗེ་བྱམས་དགའ་བཏང་སྙོམས་རྩེ་གཅིག་བསྒོམ། །དེ་ལ་བརྟེན་ནས་ལྷག་པའི་བྱང་ཆུབ་སེམས་ཀྱང་སྐྱེ། ། ཞེས་གསུངས་པ་ལྟར། རང་ཉིད་ཐོག་མ་མེད་པའི་དུས་ཤིག་ནས་ལས་ཉོན་གཞན་དབང་གིས་གནས་མཐོ་དམན་དང་ལུས་བཟང་ངན་འདི་མ་བླངས་ཞེས་པ་ཞིག་གཏན་ནས་མེད་ཅིང་དེའི་ཚེ་ན། དཔེར་ན་ནས་འབྲུ་ཕོར་པ་གང་གི་ནང་དུ་སྲན་མ་རྡོག་གཅིག་བཞག་སྟེ་ཡུན་རིང་པོར་ལག་པས་ཕོར་པ་དེ་ཉིད་བསྐོར་བསྐོར་བ་ན་སྲན་རྡོག་གཅིག་དེ་སྐབས་འགར་སྟེང་དང་། སྐབས་འགར་འོག་ཏུ་འགྲོ་ཞིང་ནམ་ཞིག་སྲན་མ་དེ་དང་མ་འཕྲད་པའི་ནས་འབྲུ་གཅིག་ཀྱང་མི་ལྷག་པ་བཞིན། ཕོར་པ་དེ་ནི་ཁམས་གསུམ་འཁོར་བའི་གནས་ཀྱི་དཔེ་དང་། ནང་གི་ནས་འབྲུ་རྣམས་ནི་སེམས་ཅན་གཞན་གྱི་དཔེ། སྲན་རྡོག་གཅིག་ནི་གང་ཟག་རང་གི་དཔེ། ལག་པས་ཕོར་པ་བསྐོར་བ་ནི་ལས་ཉོན་གཞན་དབང་གིས་ཤིང་རྟའི་འཁོར་ལོའམ་ཟོ་ཆུན་རྒྱུན་མ་ལྟར་འཁོར་བའི་དཔེ། དེ་ལྟར་བསྐོར་བས་སྲན་རྡོག་མ་འཕྲད་པའི་ནས་འབྲུ་མེད་པ་ནི་འཁོར་བའི་གནས་སུ་སྐྱེས་ཚེ་སེམས་ཅན་གཞན་མ་རྣམས་དང་མ་འཕྲད་པ་མེད་པའི་དཔེ་དང་དེ་ཡང་རང་གི་ཕའམ་མ་རུ་མ་གྱུར་པའི་དཔེའོ། །འདི་ལ་འགའ་ཡིས། དེ་འདྲའི་སེམས་ཅན་ཐམས་ཅད་ཕ་མར་ཡིན་པའི་རྒྱུ་མཚན་ལྟར་ན། སེམས་ཅན་ཐམས་ཅད་རང་གི་དགྲ་ཡང་ཡིན་ཆོག་པས། ད་ལྟའི་མ་སོགས་སེམས་ཅན་ཀུན་དགྲ་རུ་བསྒོམ་དགོས་པར་འགྱུར་ཏེ། གོང་གསལ་ལྟར་སྐྱེ་བ་གྲངས་མེད་བླངས་ཚེ་སྐབས་སྐབས་སུ་དགྲ་རུ་གྱུར་པ་ཡང་ཡོད་པའི་ཕྱིར་ཞེས་སྔར་མེད་གསར་བཏོད་ཀྱི་རིག་པ་བྱེད་མོད། །དེ་ལ་སྐབས་སྐབས་སུ་ཕ་མར་གྱུར་པ་དང་། སྐབས་གཞན་དུ་དགྲ་རུ་གྱུར་པ་ནི་སྔ་མོ་ནས་དམ་པ་གོང་མ་དག་གིས་གཟིགས་ཤིང་གསུངས་ཟིན་པ་སྟེ། དཔེར་ན། སྔོན་འཕགས་པ་ཀ་ཏ་ཡ་ན་བྱ་བ་བསོད་སྙོམས་ལ་ཕེབ་པས་ཁྱིམ་བདག་མོ་ཞིག་གིས་བུ་ཞིག་པང་ན་བཟུང་། ཉ་ཤ་ཞིག་ཞིམ་ཞིམ་ལྟར་ཟ། མདུན་དུ་ཁྱི་མོ་ཞིག་གིས་རུས་པ་འཆའ་བ་ལ་རྡོས་བརྡེག་པ་ལ་འཕགས་པས་མངོན་ཤེས་ཀྱིས་གཟིགས་པས། ཉ་དེ་སྐྱེ་བ་ད་རེས་ཀྱི་ཕ་དང་། ཁྱི་མོ་དེ་མའི་སྐྱེ་བ་ཡིན་ཞིང་། ཚེ་སྔོན་རང་གསོད་མཁན་གྱི་དགྲ་བོ་དེ་སྲོག་ལན་དུ་འཁོར་ཏེ་བུ་རུ་སྐྱེ་བ་ཡིན་པར་གཟིགས་ནས། ཕ་ཤ་ཟ་ཞིང་མ་ལ་བརྡེག ། གསོད་པའི་དགྲ་བོ་པང་ན་བཟུང་། །ཆུང་མས་ཁྱོ་ཡི་རུས་ལ་འཆའ། །འཁོར་བའི་ཆོས་ལ་གད་མོ་བྲོ། ། ཞེས་གསུངས་པ་འདིས་ཀྱང་ཤེས་པ་ཡིན། འོན་ཏེ་འདིར་སེམས་ཅན་ཐམས་ཅན་ཕ་མར་ཤེས་པའི་ཐབས་སུ་བསྟན་པའི་རིགས་པ་དེས་མཚོན་ཏེ་དེ་དག་ཀུན་དགྲ་རུ་བསྒོམ་དགོས་སམ་སྙམ་པ་ནི་ཤིན་ཏུ་སྙིང་རྗེ་འོས་པའི་ནོར་ཚབས་ཆེ་བ་སྟེ། འདིར་སེམས་ཅན་ཕ་མར་ཤེས་པར་བྱ་བའི་དོན་པོ་སེམས་ཅན་ཀུན་ལ་བྱམས་དང་སྙིང་རྗེ་སྐྱེ་བའི་ཐབས་སུ་ཡིན་པ་ལས། ཚང་མ་དགྲ་རུ་བསྒོམས་ཏེ་དེང་གི་འཇིགས་སྐུལ་དྲག་སྤྱོད་པ་ལྟར་མི་ཕུང་རང་བརླག་བྱ་བའི་ཆེད་དུ་མ་ཡིན་པས་འདི་རིགས་གསེར་དང་བོང་བ། ཉ་དང་ཡུངས་མ་ནམ་ཡང་བསྲེ་བར་མི་བྱའོ། །དེ་འདྲའི་སེམས་ཅན་ཀུན་ཕའམ་མ་ཡི་རང་བཞིན་དུ་ཤེས་པར་བསླབ་པའི་ཚུལ་འདི་ནི་ཐེག་ཆེན་སེམས་བསྐྱེད་སྐྱེ་བའི་ཐབས་རྒྱུ་འབྲས་མན་ངག་བདུན་ཞེས་པའི་དང་པོ་མར་ཤེས་པ་དེ་ཉིད་ཡིན་པས་འདིའི་སྐོར་ཚིག་ཙམ་མ་ཡིན་པར་དོན་ལ་མྱོང་བ་མ་ཐོན་གྱི་བར་དུ་བརྩོན་པ་བསྐྱེད་དེ་འབད་པར་རིགས་སོ། །
གསུམ། ཨ་མའི་བཀའ་དྲིན་བསམ་པར་བྱ་བ།
དེ་ལྟ་བུའི་སེམས་ཅན་གཞན་དག་རྣམས་ཀྱང་ད་ལྟའི་ཨ་མ་ལྟར་བུ་ཡི་དོན་དུ་དཀའ་བ་ཁྱད་བསད་དང་ངལ་བ་དང་ལེན་ཇི་ཙམ་བྱས་ཡོད་པའི་སྐོར་ལ་བསམ་པ་ནི་རྒྱུ་འབྲས་མན་ངག་བདུན་གྱི་གཉིས་པ་དྲིན་དྲན་པ་ཟེར་བ་དེ་ཉིད་ཡིན་ལ། དེ་ཡང«དྲང་དོན་མུན་སེལ་སྒྲོན་མ»ལས། ཁམས་གསུམ་འཁོར་བའི་སེམས་ཅན་ཐམས་ཅད་བདག་གི་མ། །མ་རྣམས་དྲིན་བཞག་སུས་ཀྱང་མི་འཁོར་ཏེ། །དང་པོ་བདག་ཉིད་མ་ཡི་ལྟོ་རུ་འཁྲས་ཙམ་ན། །ཟས་ཀྱི་བྲོ་མཆོག་སྤངས་ནས་དང་ཀ་གཏིང་ནས་ལྡོག་པ་དང་། །སྒྱིད་སྐྱུར་ལུས་པོའི་ཤེད་རྣམས་བྲི་བ་དང་། །ཤ་ཤོར་མདོག་ལོག་མགོ་ཡི་སྐྲ་ཡང་བྱི། །ཡང་ཞིང་གཡེར་བའི་ལུས་ནི་ཕ་བོང་གདོས་བཏགས་འདྲ། །གསལ་ཞིང་དྭངས་པའི་ཤེས་པ་འབུག་ཅོར་མུན་ལྟར་འཐིབས། །མ་དེས་ཟླ་བ་བཅུ་རུ་ལུས་ལ་གཏེར་བཞིན་འཆང་། །དེ་ཕྱིར་བདག་གི་མ་འདི་དྲིན་ཆེ་སྙིང་རེ་རྗེ། ། ཞེས་ཐོག་མར་བུ་རང་མ་ཡི་མངལ་དུ་ཆགས་ཤིང་དོན་ལྔ་སྣོད་དྲུག་སོགས་ཕུང་ཁམས་སྐྱེ་མཆེད་ཀུན་ཨ་མའི་ལུས་ཟུངས་ཁོ་ནས་བསྐྱེད་པ་དང་། ལྷག་པར་དེའི་སྐབས་སུ་ཨ་མ་རང་གིས་དཀའ་སྡུག་ཇི་འདྲ་ཞིག་གི་གདོང་ལེན་བྱས་ཡོད་པའི་སྐོར་ལ་མནོ་བསམ་ཅུང་ཟད་ཅིག་བཏང་ན། གལ་ཏེ་རང་ཉིད་ཀྱིས་མི་གཞན་པ་ཞིག་ཏུ་དོན་དུ་དེ་འདྲའི་དཀའ་ངལ་ཁུར་དགོས་བྱུང་ན་ཇི་འདྲ་ཞིག་ཡོང་མིན་སྐོར་ལ་བསམ་གཞིག་ཅིག་གནང་ན་ཕ་རོལ་མ་དེ་ཉིད་ཀྱིས་བཀའ་དྲིན་ཚོད་དཔག་ཙམ་ཡང་བྱེད་དཀའ་བ་ཞིག་མ་ཡིན་ནམ། དེ་ནས་ཟླ་དགུ་ངོ་བཅུ་ཚང་སྟེ་མི་ལུས་མཚན་ཉིད་ཚང་བ་ཞིག་མངལ་ནས་སྐྱེས་ཏེ་རིམ་པས་ཨ་མས་བུ་ལ་དྲིན་ཇི་ལྟར་བསྐྱང་བ་ཡང་། དེ་ཉིད་ལས། ཕྱི་རུ་བྱུང་ནས་ལྟས་ངན་ཐན་འབུ་འདྲ་བ་དེ། །ཁོང་གི་སྙིང་ལྟར་མེད་ཐབས་མེད་པ་དང་། །དཀའ་དགུ་སྤྱད་པ་དྲན་པའི་འདུ་ཤེས་ཀྱིས། །ཆུང་བ་ཕུད་བུ་ཙམ་ནས་ཆེ་བ་གཡག་ཙམ་བསྐྱེད། །སྲོག་གཅོད་རྐུ་དང་མ་བྱིན་ལེན་པ་ཡང་། །བུ་དེ་རྒུད་ཀྱི་དོགས་པའི་རྒྱུ་ལས་བྱུང་། །གཡོ་སྒྱུ་ཟོལ་ཟོག་ཁྲམ་རྫུན་ཟེར་བ་ཡང་། །བུ་དེ་རྒུད་ཀྱི་དོགས་པའི་རྒྱུ་ལས་བྱུང་། །སྣབས་ལུད་ལྕེ་ཡིས་འཇིབ་ཅིང་མི་གཙང་ལག་པས་ཕྱི། །ངན་སོང་གཏོང་མཁན་ཐམས་ཅད་བདག་ཉིད་བུ་ཡིན་པས། ཞེས་པ་ལྟར་ཐོག་མར་མངལ་ནས་བཙས་ཚེ་མ་ཡི་ཤ་རུས་སོ་སོར་བྱེ་བ་ཙམ་གྱི་སྡུག་བསྔལ་མྱོང་བ་དང་། བུ་རང་ཉིད་ནུས་མེད་སྲིན་འབུ་འདྲ་བ་དེ། འཇམ་པོའི་ལུས་དྲོད་ཀྱིས་བསྲོས། ཞིམ་པོའི་ནུ་ཞོ་བླུད། བརྩེ་བའི་སེམས་དང་བྱམས་པའི་ངག་གིས་འཚོ་བ་སྟེ། ཐ་ན་མིང་ཙམ་ཡང་འབོད་མི་བྲ་བར་མ་དགའ་དང་། མ་གཡང་སོགས་གཅེས་མིང་ཁོ་ནས་འབོད། དེ་ནས་ཕྲུ་གུ་རིམ་པས་ལང་ཚོ་སྨིན་སྐབས་རྐང་པ་ཡོད་ཀྱང་འགྲོ་མི་ཤེས། ཁ་ལྕེ་ཡོད་ཀྱང་སྨྲ་མི་ཤེས། རྣ་བ་ཡོད་ཀྱང་ཉན་མི་ཤེས། ཟ་མ་ཡོད་ཀྱང་ཟ་མི་ཤེས། གོས་ལྷམ་ཡོད་ཀྱང་གྱོན་མི་ཤེས་པའི་དུས་སུ་མ་ཡིས་རིམ་པར་ཁ་གྲགས་རྒྱུ། སྐད་ཆ་བཤད་སྟངས། གོམ་པ་སྤོ་ལུགས། ཟ་མ་ཟ་ཐབས། གོས་ལྷམ་གྱོན་སྟངས། སྐྱག་གཅིན་འདོར་ལུགས་དང་བཅས་པ་བསླབས་ཏེ་དམའ་རིམ་གྱི་སྲིན་འབུ་ལྟ་བུ་ཞིག་མཐོ་རིམ་མི་གྲལ་དུ་དངོས་སུ་བཞག་པའི་བཀའ་དྲིན་དང་། དེ་ནས་ཤེས་བྱའི་གཞི་མ་ཡི་གེ་འབྲི་འདོན་ནས་ཆོས་དང་འཇིག་རྟེན་གང་རུང་གི་ཤེས་ཡོན་རྣམས་རིམ་པས་ཨ་མ་རང་གིས་གང་ཤེས་དཀའ་ངལ་དང་དྲིན་གཟོ་ལ་མི་བརྩི་བར་སློབ་པ་དང་མ་ཤེས་ནའང་གཞན་དུ་བསླབ་པར་བཅོལ་བ་སོགས་མི་གྲལ་ནས་ལྷ་གྲལ་དུ་བཞག་པ་ལྟ་བུའི་བཀའ་དྲིན། དེ་བཞིན་མ་རང་ལ་ཡོད་པའི་གང་གཅེས་ཤིང་དམར་བའི་རྒྱུ་ནོར་རང་ལ་ཡོད་པ་རྣམས་བུ་ལ་སྟེར་བ་དང་། གཞན་བུ་ཡི་ཆེད་དུ་སྡིག་སྡུག་དང་། རྩོད་འཛིང་གང་ཞིག་ལའང་ཇི་མི་སྙམ་པར་བུ་ན་བ་ལས་མ་ན་བར་བདམས་པ་དང་། བུ་ཤི་བ་ལས་མ་ཤི་བར་བཟོད་པ་ནི། སྨྲ་ཤེས་དོན་གོ་བའི་མི་ལ་བཤད་ཅི་དགོས་ཏེ། བློ་རྨོངས་དུད་འགྲོ་རྣམས་ལ་ཡང་དེ་བཞིན་ཡོད་པ་ནི། ཉེ་ཆར་ཤ་བ་མ་བུ་གཉིས་ལ་གཅན་གཟན་སྟག་ཅིག་གིས་བཟའ་བར་རྩོམ་ཚེ་མ་དེས་རང་གི་བུ་སྐྱོབ་པའི་ཆེད་དུ་རང་སྲོག་བློས་བཏང་བྱས་པའི་པར་རིས་འཛམ་གླིང་དྲྭ་ལམ་ཁག་ཏུ་སྤེལ་འདུག་པ་དེས་ཀྱང་མ་ཡིས་བུ་ལ་བཀའ་དྲིན་དང་བརྩེ་བ་ཇི་ཙམ་ཡོད་པར་མཚོན་ཐུབ། དེ་ལྟར་མ་ཡི་དཀའ་ངལ་དང་སྡུག་བསྔལ་ཇི་ཙམ་ཡོད་པ་ལ་བསམ་ན་ཤས་མི་བཟོད་པ་ལྟ་བུ་འབྱུང་ངོ་འདུག་རུང་། དེང་དུས་གང་ཟག་འགའ་ཡི་རྣ་ལམ་དུ་འདི་ལྟ་བུའི་མ་དང་བུ་ཡི་འབྲེལ་བ་དང་། མས་བུ་ལ་དམིགས་པའི་སྡུག་བསྔལ་རྣམས་བཤད་ཚེ་ཁོང་ཚོའི་རྣ་ལམ་དུ་འགྲོ་དཀའ་བ་སྟེ། དེ་འདྲའི་མ་བུའི་འབྲེལ་བ་དང་མའི་རྒྱུད་ཀྱི་དཀའ་སྡུག་རྣམས་སྡུག་བསྔལ་མིན་ཞིང་། འདི་དག་མ་རང་ཉིད་ཀྱི་ལས་འབྲས་སྨིན་པ་ཙམ་དང་། དེང་དུས་སྨྲ་བསམ་ཐམས་ཅད་སྔར་ལས་གོང་འཕེལ་ཡར་རྒྱས་ཕྱིན་ནས་སྡུག་བསྔལ་ལ་སྡུག་བསྔལ་དུ་མི་བརྩི་བ་དང་། སྡུག་བསྔལ་སྤང་རྒྱུ་མེད་པ། སྤོང་བྱེད་ཀྱི་གཉེན་པོ་ཡང་མེད་པ་སོགས་འདོད་པའི་རྗེས་སུ་ཇི་ཙམ་ཡང་ཡིད་སྨོན་དང་འབྲེང་མཁན་མང་བར་སྣང་ཞིང་། བཀའ་ལུང་ཡང་དག་གི་རྒྱབ་བརྟེན་ཅན་གྱི་རྩོམ་རིག་རྣམས་ནི་སྔར་ལུགས་ཡིན་པས་ཚན་རིག་དང་མི་མཐུན་པ་དང་། བློ་ཡང་འཁེལ་བའི་བདེན་དཔང་མེད་པ་སོགས་སྨྲ་བ་མང་བའི་དུས་སོ། །དེ་བཞིན་བུ་དེ་ཅུང་ཟད་ན་ཚོད་སྨིན་པའི་ཚེ་ན་ཆོས་སམ་འཇིག་རྟེན་གང་རུང་གི་ཤེས་ཡོན་བསླབས་ཏེ་མི་ཚེའི་མདུན་ལམ་དང་། བརྟན་པོའི་བདེ་སྐྱིད་ཅིག་འབྱུང་བའི་ཆེད་དུ་མ་རང་གི་ཁེ་ཕན་དང་ཞིང་འབྲོག་པའི་ལས་ཀའི་དཀའ་ཁག་གང་ལའང་བློས་བཏང་གིས་བུ་ཕྲུག་གྲྭ་བཙུན་བྱས་ནས་དགོན་སྡེར་འཇོག་པའམ། སྤྱི་ཚོགས་ཀྱི་སློབ་གྲྭར་བཏང་སྟེ་དེ་དག་གང་ལ་ཡང་རང་གི་རྔུལ་ཆུ་ལས་གྲུབ་པའི་དངུལ་རྣམས་སློབ་ཡོན་དང་འཚོ་བའི་མཐུན་རྐྱེན་ཕངས་མེད་དུ་སྦྱིན། དེ་བཞིན་ཤེས་ཡོན་བསླབ་པ་མཐར་ཕྱིན་པའི་ཁ་ཏ་སློབ་གསོ་དང་། གསོལ་བ་སྨོན་ལམ་ཚུན་ཆད་བྱེད་པ་སོགས་ཀྱི་བཀའ་དྲིན་ཆེ་ནའང་། བུ་ཕྲུག་འགའ་ཞིག་གིས་དེ་ལྟར་ཕ་མ་ལས་བྱུང་བའི་རྒྱུ་ནོར་རྣམས་ང་ལ་མི་དབང་སུ་ལ་དབང་སྙམ་པ་ལྟ་བུའི་སྒོ་ནས་སློབ་གྲྭ་བ་ཡིན་ན་དགོས་པའི་སློབ་སྦྱོང་དང་། ཕ་མའི་བཀའ་དྲིན་དང་རེ་བ་ཐམས་ཅད་རྨི་ལམ་དུའང་མི་དྲན་པར། སློབ་སྦྱོང་སྣང་མེད་དུ་གཡུགས། མི་ཚོགས་གང་མང་དུ་འཁྱམས། འཚོ་བ་བག་མེད་དུ་རོལ། འཆལ་སྤྱོད་སྣ་ཚོགས་བྱས་ཏེ་མཐར་སྤྱི་ཚོགས་ཀྱི་ཤེས་ཡོན་མི་ལོབ། ཞིང་འབྲོག་གི་ལས་ཀ་མི་ནུས། རང་རིགས་ཀྱི་ལུགས་སྲོལ་མི་ཤེས། གཞན་རིགས་ཀྱི་རྗེས་ཤུལ་མི་ཆོད་པར་རང་མིན་གཞན་མིན། མི་མིན་འདྲེ་མིན་ལྟ་བུར་གྱུར་པ་དང་། གྲྭ་བཙུན་ཞིག་ཡིན་རུང་དགོན་སྡེ་དང་སློབ་གླིང་གི་སྒྲིག་ལམ་ལ་མི་བརྩི། བསླབ་པ་དང་སློབ་གཉེར་ལ་མི་སེམས། ཕ་མའི་བྱམས་སྐྱོང་དང་རེ་བ་རྣམས་རྒྱང་དུ་དོར་ནས། སྐྱ་བོ་ལྟོགས་པས་གྲྭ་པ་དྲན། གྲྭ་པ་རྒྱགས་པས་སྐྱ་བོ་དྲན་ཟེར་བའི་དཔེར་ལྟར་དགོས་པའི་ཐོས་བསམ་གྱི་ཤེས་རབ་ལ་མི་བརྩོན་པར། མི་དགོས་པའི་འཇིག་རྟེན་ཁྱིམ་པའི་སྟངས་ཀ་ལ་ཡིད་སྨོན་ཤོར། ཟང་ཟིང་དཀར་དམར་གྱི་སྒྱུ་འཕྲུལ་གྱིས་བློ་སྣ་དྲངས་ཏེ། མཐར་ཚེ་འདིར་དགོས་པའི་ཐོབ་དང་རྒྱུ་ནོར་མེད་པ། ཕྱི་མར་དགོས་པའི་དགེ་སྦྱོར་མེད་པ། མི་ཚེ་གཡེང་ལ་ཟད། དལ་འབྱོར་གྱི་རྟེན་བཟང་པོ་འདི་ཉིད་བརླགས་ན་དྲིན་ཆེན་ཨ་མའི་སེམས་ཀྱི་རེ་བ་ཆུད་ཟོས་སུ་བཏང་། བུ་ཕྲུག་ལམ་དུ་མ་སོང་བའི་སྡུག་བསྔལ་གྱིས་ཁུར་པོ་གསར་པ་ཞིག་བཀལ་བ་ཡིན་པས་བུ་སྐྱེས་དོན་གོ་རབ་ན་སེམས་ཅན་ཀུན་གྱི་མགོན་དང་སྐྱབས་སུ་འགྱུར་བ་དཀའ་ནའང་། མ་མཐའ་ཡང་བརྩེ་བའི་དྲིན་ཆེན་མ་ཡི་དྲིན་ལན་ཞིག་འཇལ་ཅིའི་ཕྱིར་མི་དགོས་ཏེ་ངེས་པར་དགོས་པ་ཉིད་དོ། །
བཞི། ཨ་མའི་དྲིན་ལན་ཇི་ལྟར་འཇལ་བའི་ཚུལ།
སྤྱིར་ན་དེ་ལྟ་བུའི་ཨ་མ་དྲིན་མོ་ཆེ་དེའི་དྲིན་ལན་གསབ་པར་དཀའ་བའི་ཚུལ་ནི། «དྲང་དོན»ལས། ལག་པའི་མཐིལ་བཞག་རི་རབ་བསྐོར་ཡང་མ་ཡི་དྲིན་མི་འཁོར། །སྤྱི་གཙུག་བཞག་ནས་སུམ་ཅུ་རྩ་གསུམ་གནས་སུ་བསྐྱལ་ཡང་མ་ཡི་དྲིན་མ་འཁོར། །འཛམ་གླིང་ཞིམ་དགུའི་ཟས་བཙལ་ནས་གསོས་ཀྱང་མ་ཡི་དྲིན་མི་འཁོར། ། ཞེས་གསུངས་པ་ལྟར། མི་བསམ་བློ་ཚད་དང་ལྡན་པ་ཞིག་ཡིན་ན་དེ་འདྲའི་དྲིན་ཆེ་བའི་མ་ལ་རང་ནུས་ཡོད་ཚོད་ཀྱིས་ལན་ཞིག་མ་འཇལ་ན་ལྷ་ངོ་ལ་ཁྲེལ་དང་། མི་ངོ་ལ་ངོ་ཚ་མེད་པའི་མི་ཐབས་རྡུག་ཅིག་ཡིན་པ་ཆོས་འཇིག་རྟེན་གང་གི་ཕྱོགས་ནས་བསམ་ཡང་རྒྱུ་མཚན་ཟད་པ་ཡིན། ང་ཚོས་ནམ་རྒྱུན་གཞན་གྱིས་ཟས་གོས་སོགས་རོགས་ཅུང་ཟད་བྱས་པ་ལའང་དྲིན་བརྩི་བ་དང་ངོ་མཐོང་ཇི་ཙམ་བྱེད། དེ་ཙམ་ཞིག་དཔྱད་ནའང་མ་ལ་དྲིན་ཅིའི་ཕྱིར་འཇལ་མི་དགོས། དེ་ལྟར་ན་བུ་ལ་སྙིང་ལྟར་གཅེས་པའི་མ་རང་ཉིད་ལ་མཚོན་ནའང་ཆེ་ས་ནས་འཁོར་བ་སྤྱི་ཡི་སྡུག་བསྔལ་དང་། ཆུང་ས་ནས་འགྲོ་བ་མི་ཡི་སྡུག་བསྔལ་ཡ་བཞི་ཟུང་བརྒྱད་སོགས་ཀྱིས་བར་མེད་དུ་མནར་དང་མནར་བཞིན་པ་ལྟར། དེ་དག་ཀུན་ལ་ཕན་པའི་དྲིན་ལན་ཞིག་འཇལ་དགོས་ན་ཤིན་ཏུ་དཀའ་ཁག་ཆེ་རུང་། བུ་རང་གིས་ནུས་ཚོད་ཀྱི་དབང་དུ་བྱས་ན་འཇིག་རྟེན་གྱི་ཕྱོགས་ནས་དྲིན་ལན་འཇལ་ཚུལ་ལ། སོ་སོའི་ཕ་མ་ལ་རང་གི་ལུས་ངག་ཡིད་གསུམ་གྱིས་གཡོ་ཟོལ་མེད་པར་ཞབས་ཕྱི་ཡག་པོ་བསྒྲུབས་ཏེ། རྒས་ཚེ་ཞེ་གཅོག་དང་སེམས་གསོད། མཐོང་ཆུང་དང་གཙོག་བལྟ་སོགས་མ་ཡིན་པར། ཅི་ཟེར་བཀའ་ལ་བརྩི་ཞིང་ཟས་གོས་གནས་མལ་སོགས་གང་ལེགས་སྦྱར། རང་གི་བྱ་བ་གང་ཞིག་བྱེད་པ་ཡང་ཕ་མ་ལ་བློ་འདྲི་དང་སྙན་ཞུ་འབུལ། ཐག་རིང་དུ་འགྲོ་ཚེ་ཡང་ཁ་པར་དང་བདེ་སྡུག་གི་འཚམ་འདྲི་སོགས་བྱེད། སློབ་གྲྭ་བ་ལྟ་བུ་ཡིན་རུང་རྒྱུན་ལྡན་མའི་མཉམ་དུ་སྡོད་རྒྱུ་ཉུང་སྟབས་དྲིན་ལན་འཇལ་ཐབས་དཀའ་བསམ་པ་ཡང་མ་ཡིན་ཏེ། ཐོག་མར་ཨ་མའི་རེ་བཅོལ་ལྟར་སློབ་གྲྭ་གང་ཞིག་ཡིན་རུང་དེ་གའི་དགེ་རྒན་དང་། ལས་འཛིན་མི་སྣ་ལ་བརྩི་བཀུར་དང་། སྐབས་བབ་ཀྱི་སློབ་སྦྱོང་ལ་འབད་བརྩོན། སློབ་གླིང་སྤྱི་ཡི་སྒྲིག་སྲོལ་ཁག་ལ་དོ་ནན། སློབ་གྲོགས་ཕན་ཚུན་དབར་མཐུན་སྒྲིལ། འཚོ་བ་བག་ཡོད་དང་། ཡ་རབས་ཚུལ་ལྡན་བཅས་བྱས་ཏེ་སྤྱོད་ཡོན་གཉིས་ལྡན་གྱི་ཕུལ་བྱུང་སློབ་མ་དང་། དུས་དང་སྐབས་ཀྱི་རྒྱུགས་ཚད་རིགས་ལ་གྲུབ་འབྲས་གཟེངས་མཐོར་ལོན་པའི་འབད་བརྩོན་ཆུ་བོའི་རྒྱུན་ལྟར་བྱས་ན་དེ་རང་གིས་ཨ་མའི་སེམས་ལ་རང་གི་བུ་ཕྲུག་དེ་ཉིད་ཤེས་བྱ་ཡོན་ཏན་ལྡན་པ། ཡ་རབས་ཀུན་སྤྱོད་བཟང་བའི་མི་སྣ་ཞིག་བྱུང་ན་འཛམ་གླིང་གསེར་ཕྱེས་བཀང་སྟེ་བྱིན་པ་ལས་ཀྱང་དགའ་བ་ཆེ་བས་དྲིན་ལན་དེ་གས་གཟོ་བ་ཡིན། དེ་བཞིན་ནམ་ཞིག་རང་ཉིད་སློབ་ཐོན་བྱུང་སྟེ་སྤྱི་ཚོགས་ཀྱི་ལས་རིགས་གང་ཞིག་ལ་ཞུགས་པ་ཡིན་ནའང་། ཡོན་ཏན་མེད་སར་ཡོན་ཏན་སློབ་པ། ལག་ཤེས་དགོས་སར་ལག་ཤེས་སློབ་པ། དབུལ་ཕོངས་ཅན་ལ་སྦྱིན་པ་གཏོང་བ། འགལ་བའི་ཕྱོགས་གཉིས་འདུམ་འགྲིག་བྱེད་པ་སོགས་རང་ནུས་དང་ལས་སྒོར་དཔག་པའི་བྱ་བ་མཐའ་དག་གཞུང་དྲང་། སྤྱི་ཕན། ཚད་མཐུན། ནན་ཏན། ཧུར་བརྩོན། མཐའ་འཁྱོངས་བཅས་བྱས་ན་ཨ་མའི་དྲིན་ལན་གསོབ་ཐབས་ཀྱང་ཟུར་དུ་འབད་མི་དགོས་པ་ལྟ་བུ་ཡིན། ཡང་ཆོས་ཕྱོགས་ནས་ཨ་མའི་དྲིན་ལེན་འཇལ་ཚུལ་ནི། དུས་རྒྱུན་ལུས་ངག་ཡིད་གསུམ་གྱི་སྒོ་ནས་ཨ་མར་ཞབས་ཕྱི་ཞུ་བ་དང་། རྒྱུ་ནོར་དང་ཟས་གོས་གནས་མལ་སོགས་སྤྲད་པ་ཙམ་གྱིས་མ་ཡིན་པར། གཙོ་བོ་ཨ་མ་དྲིན་ཆེན་དེ་ཉིད་དགེ་བའི་སྒོར་བཅུག་ཐབས་རང་གིས་བསླབ་པའམ་གཞན་བླ་མ་དགེ་བའི་བཤེས་ཀྱི་དྲུང་དུ་བསྐྱལ་ཏེ་བླང་དོར་གྱི་གནས་ཚུལ་བཞིན་འཇུག་ཐུབ་པའི་ཕྱོགས་ལ་གཞོལ་ཐུབ་ན་དེ་བས་ལྷག་པའི་དྲིན་ལན་གསོབ་ཐབས་ཅི་ཡང་མེད་དེ། «དྲིན་ལན་བསབ་མདོ»ལས། ཕ་དང་མ་ལ་དྲིན་ལན་བསབ། །ན་བཟའ་སྦྱར་བས་དྲིན་ལན་བསབ། །དངོས་གྲུབ་ཐབས་ཀྱི་དྲིན་ལེན་བསབ། །བདུད་རྩི་སྨན་གྱི་དྲིན་ལན་བསབ། །བསོད་ནམས་ནོར་གྱི་དྲིན་ལན་བསབ། །འབྲས་བུ་སེམས་ཀྱི་དྲིན་ལན་བསབ། །གཤེན་རབ་སྨྲང་གི་དྲིན་ལན་བསབ། །”ཞེས་དང་། “ཡུམ་ལ་དྲིན་ལན་གསབ་པའི་ཕྱིར། ། དྲིན་ལན་དོན་ལས་གཤེན་རབ་བྱོན། །ལྷའི་གཡེང་བ་ཅན་ཡང་། ། གཡེང་བ་མེད་པའི་དྲིན་ལན་བསབས། །འཁྲོ་གཏུམ་མེད་པའི་དྲིན་ལན་བསབས། །མེད་ཅེས་བྱ་བའི་དབང་ལ་ཡང་། །འདོད་པ་མེད་པའི་དྲིན་ལན་བསབས། །ཡུམ་ཆེན་ཉིད་ལ་དྲིན་ལན་བསབས། །བྱོལ་སོང་བྱ་བའི་གླིང་དུ་ཡང་། །བསོད་ནམས་སྙིང་རྗེའི་དྲིན་ལན་བསབས། །ཡི་དྭགས་བྱ་བའི་གླིང་དུ་ཡང་། །སེར་སྣ་མེད་པའི་དྲིན་ལན་བསབས། །དམྱལ་བ་བྱ་བའི་ཡུལ་དུ་ཡང་། །ཞེ་སྡང་མེད་པའི་དྲིན་ལན་བསབས། །དེ་ཡང་དོན་ལ་དྲིན་ལན་ཞིང་། །རྣམ་པར་ཤེས་པའི་སེམས་ཀྱི་བསབས། ། ཞེས་གསུངས་པ་ལྟར་མ་ལ་དྲིན་ལན་བསབ་པའི་གཙོ་བོ་ནི་ཁམས་གསུམ་རིགས་དྲུག་གི་སྡུག་བསྔལ་ཕྲ་རགས་ཐམས་ཅད་ལས་གྲོལ་ཏེ་མཐར་ཐུག་བླ་མེད་གོ་འཕང་ལ་སྦྱོར་དགོས་ཤིང་། དེ་ཡང་ཨ་མ་རང་ཉིད་ཀྱི་རྒྱུད་ལ་ཡོད་པའི་ཕྱི་མར་འཁོར་བའི་གནས་སུ་སྐྱེ་བྱེད་ཀྱི་ལས་ཉོན་རྣམས་ཟད་པར་སྤངས་མ་ཐུབ་ན་གནས་སྐབས་ཀྱི་བདེ་སྐྱིད་ཙམ་ལས་མི་ཡོང་བས། དེ་འདྲའི་ལས་ཉོན་མཐའ་དག་ལས་གྲོལ་བར་བྱེད་པ་ལ། མ་རང་ཉིད་ཀྱིས་མཚན་ལྡན་བླ་མ་དགེ་བའི་བཤེས་གཉེན་ལ་བསྟེན་ནས་ནང་པ་སངས་རྒྱས་པའི་བསྟན་སྒོར་ཞུགས། དེ་ནས་རིམ་པར་ཐེག་པ་ཆེན་པོའི་སྤངས་རྟོགས་ལམ་གྱི་ཡོན་ཏན་རྣམས་རྒྱུད་ལ་འབྱོར་བ་བྱེད་དགོས་ཤིང་། དེ་ལྟར་བྱེད་པའི་ཐབས་སམ་སྣ་འདྲེན་བུ་ཕྲུག་དག་གིས་ཐོག་མཐའ་བར་གསུམ་ཀུན་ནས་རོགས་དང་སྡོང་གྲོགས་བྱེད་རྒྱུ་གལ་ཆེ་བ་ཡིན་ནོ། །དེ་བཞིན་བུ་ཕྲུག་རང་དགེ་བའི་སྒོ་རུ་ཞུགས་ཏེ་དྲིན་ཆེན་གྱི་མ་རྣམས་ལ་དྲིན་ལན་ཇི་ལྟར་འཇལ་བ་ཡང་། «བྱམས་མ་ཆེན་མོ་རྩ་བའི་འབུམ»ལས། སེམས་ཅན་ལ་དམིགས་སྙིང་རྗེ་ནི། །དམྱལ་བ་ཡི་དྭགས་བྱོལ་སོང་སོགས། །སྡུག་བསྔལ་མྱོང་བ་ཐམས་ཅད་ཀུན། །རང་གི་དྲིན་ཅན་མ་གྱུར་མེད། །འདི་དག་ལ་དམིགས་སྙིང་རེ་རྗེ། །དེ་དོན་བྱང་ཆུབ་ཆེན་པོ་བྱ། ། ཞེས་དང་། «དྲང་དོན»ལས། སྙིང་རྗེ་དང་པོ་རྩ་བའི་མ་ལ་དམིགས་བྱ་སྟེ། །ཁམས་གསུམ་འཁོར་བའི་སེམས་ཅན་ཐམས་ཅད་བདག་གི་མ། །ཕ་མ་དྲིན་བཞག་སུས་ཀྱང་མི་འཁོར་ཏེ། ། ཞེས་གསུངས་པ་བཞིན། སྤྱིར་སེམས་ཅན་རྣམས་མ་ཡི་རང་བཞིན་དུ་ཤེས་པའི་ཐོག་མཐའ་ཡས་པའི་མ་རྒན་རྣམས་ད་ལྟ་ཁམས་གསུམ་འཁོར་བའི་གནས་སུ་སྤྱི་དང་བྱེ་བྲག་གི་སྡུག་བསྔལ་བསམ་གྱིས་མི་ཁྱབ་པ་ལ་མྱོང་བཞིན་པ་འདི་དག་སྙིང་རྗེའི་ཡུལ་དུ་བཞག་སྟེ། བླ་མེད་རྫོགས་པའི་བྱང་ཆུབ་ལ་འགོད་པའི་ཆེད་དུ་རང་ཉིད་ཐེག་པ་ཆེན་པོའི་ལམ་དུ་ཞུགས་པ་ལའང་རྒྱུ་འབྲས་མན་ངག་བདུན་ལ་བློ་སྦྱོང་བ་དང་། དེའི་ནང་ནས་ཀྱང་གཙོ་བོ་སྙིང་རྗེ་གལ་ཆེ་བའི་ཚུལ་ནི། «མཛད་མདོ་འབྲིང་པོ»ལས། “བོན་ཐམས་ཅད་ཀྱི་གཞི་སྙིང་རྗེ་ཆེན་པོ་ཡིན་ནོ། །སྙིང་རྗེ་ཚད་མེད་སྐྱེས་ན་ཚད་སྙིང་རྗེ་ཆེན་པོ་འོ། །བྱམས་དགའ་བཏང་སྙོམས་གཅིག་གིས་གཅིག་བསྐྱེད་འབྱུང་། །” ཞེས་གསུངས་པ་ལྟར་སྙིང་རྗེ་བཅོས་མིན་རྒྱུད་ལ་སྐྱེས་ཙམ་གྱིས་བྱམས་སོགས་གཞན་ཡང་ཤུགས་ལ་སྐྱེ་བ་ནས་མཐར་ཐེག་པ་ཆེན་པོའི་སེམས་བསྐྱེད་ཅིང་། སེམས་བསྐྱེད་དེ་ལ་ཡང་སྨོན་པ་སེམས་བསྐྱེད་དང་། འཇུག་པ་སེམས་བསྐྱེད་གཉིས་སུ་ཡོད་པ་ནི། «དྲང་དོན»ལས། “སྨོན་འཇུག་གཉིས་ཀྱི་དོན་ལ་འཇུག་པར་བྱ། །སྨོན་པ་སེམས་ཅན་དོན་ལ་སྨོན་བྱེད་ཅིང་། །འཇུག་པ་དེ་ཡི་རྒྱུ་ལ་རབ་བརྩོན་བྱ། །” ཞེས་གསུངས། དེ་ལྟ་བུའི་སྨོན་འཇུག་གཉིས་ཀྱིས་བསྡུས་པའི་ཕར་ཕྱིན་བཅུ་སོགས་མདོ་སྔགས་གཉིས་ཀྱི་ས་ལམ་གྱི་ཡོན་ཏན་ཡོངས་སུ་རྫོགས་པར་ཉམས་སུ་ལེན་པ་དང་། དེ་ལྟར་ཉམས་སུ་བླངས་པའི་འབྲས་བུ་ཡང་སྐུ་བཞི་ཡེ་ཤེས་ལྔ་ལྡན་གྱི་བདག་ཉིད་བླ་མེད་བྱང་ཆུབ་ཆེན་པོའི་གོ་འཕང་མངོན་དུ་བྱས་ཏེ་མཐའ་ཡས་པའི་མ་རྒན་འགྲོ་བ་རྣམས་ཀྱི་དོན་དུ་རྒྱུན་གནས་ཐུགས་རྗེ་བཞི་ཡི་སྒོ་ནས་འཁོར་བ་ཇི་སྲིད་འཁོར་བ་མ་སྟོངས་ཀྱི་བར་དེ་སྲིད་རྣམ་བཞིའི་མཛད་པ་དང་ཕྲིན་ལས་རྒྱུན་ཆད་མེད་པར་འབྱུང་བའི་ཚུལ་སོགས་གཞུང་ཆེན་མོ་དག་ནས་བསླབ་པར་བྱའོ།
ལྔ། དེ་ལྟ་བུའི་དྲིན་ལན་འཇལ་བའི་ཕན་ཡོན་བསམ་པ།
དེ་ལྟ་བུའི་ཆོས་དང་འཇིག་རྟེན་གཉིས་ཀྱི་སྒོ་ནས་དྲིན་ཆེན་མ་ལ་དྲིན་ལན་འཇལ་བའི་ཕན་ཡོན་ནི། འཇིག་རྟེན་གྱི་ཕྱོགས་ནས་བསམ་ན་དྲིན་བྱས་དྲིན་དུ་ཤེས་པ་དང་། དྲིན་ལན་ཚུལ་བཞིན་འཇལ་བས་རང་ཡང་སྤྱི་ཚོགས་སུ་མི་ཡ་རབས་དང་། སྤྱོད་པ་ཚུལ་ལྡན། བཟང་ལན་ངན་དུ་མི་བྱེད་པའི་གཞན་གྱིས་བློ་གཏད་འོས་ཤིང་མིང་དང་གྲགས་པ་འབར་བ། དགོས་དུས་ཕན་མཁན་མང་ཞིང་ཀུན་གྱིས་བརྩི་བཀུར་ཐོབ་པ་སོགས་འབྱུང་བ་དང་། ཆོས་ཕྱོགས་ནས་བསམ་ན། སེམས་ཅན་སྐྱེ་འགུལ་ཀུན་ཀྱང་རང་གི་མ་རུ་ཤེས་ཤིང་ཅི་བྱས་གཞན་དོན་དུ་འགྱུར་བ་དང་། ས་ལམ་གྱི་ཡོན་ཏན་རང་རྒྱུད་ལ་ཐོབ་སྟེ་འདིར་ཡང་ནད་ཉུང་ཚེ་རིང་བདེ་སྐྱིད་ལྡན་པ་དང་། ཕྱི་མར་ཡང་དགེ་བའི་འབྲས་བུ་བཟང་པོའི་འཕྲོ་མཐུད་དེ་ཡང་དག་པའི་ལྟ་སྤྱོད་བཟང་པོ་གོང་ནས་གོང་དུ་འཕེལ་ཏེ་མཐར་མྱང་འདས་བླ་མེད་ཀྱི་གོ་འཕང་གདོན་མི་ཟ་བར་ཐོབ་ངེས་པ་སྟེ། «དྲིན་ལན་བསབ་མདོ»ལས། །ཡུམ་ལ་དྲིན་ལན་བསབས་པ་ཡིས། །སྣོད་དང་བཅུད་ལ་འཇིག་པ་མེད། །ཡུམ་ལ་དྲིན་ལན་བསབས་པ་ཡིས། །སྡུག་བསྔལ་བྱ་བའི་མིང་ཡང་མེད། ། ཞེས་དང་། ཡུམ་ལ་དྲིན་ལན་བསབས་པ་ཡིས། །མཐོ་རིས་ལམ་ལ་འགག་པ་མེད། །ཡུམ་ལ་དྲིན་ལན་བསབས་པ་ཡིས། །ངན་སོང་གནས་སུ་འགྲོ་མི་སྲིད། །ཡུམ་ལ་དྲིན་ལན་བསབས་པ་ཡིས། །རྟག་པར་གཟུགས་ཀྱི་ཕུང་པོ་ལ། །ན་ཚ་བྱ་བའི་སྡུག་བསྔལ་མེད། །གསལ་བའི་ནམ་མཁའ་བོན་གྱི་སྐུ། །སྤྲུལ་སྐུ་གཤེན་རབ་ནམ་མཁའ་དངོས། ། ཞེས་སོགས་ཡུམ་གྱི་དྲིན་ལན་འཇལ་བའི་ཕན་ཡོན་བསམ་གྱིས་མི་ཁྱབ་པ་དང་། དེ་འདྲའི་ཨ་མའི་དྲིན་ལན་འཇལ་བའི་ཚུལ་ལ་རང་གིས་དངོས་སུ་ལག་ཏུ་ལེན་པ་དང་། གཞན་གྱིས་དྲིན་འཇལ་བ་ལ་རྗེས་སུ་ཡི་རངས་དང་། དྲིན་གཞལ་བར་སྐུལ་བའི་སློབ་གསོ་དང་ཁྱབ་སྤེལ་བྱེད་པའང་ཕན་ཡོན་རྒྱ་ཆེན་པོ་ཡོད་པའང་། «དྲིན་ལན་བསབས་མདོ»ལས། །དྲིན་ལན་འབུམ་འདི་ཀློག་པར་གྱིས། །དྲིན་ལན་འབུམ་འདི་འཆང་བར་གྱིས། །དྲིན་ལན་འབུམ་འདི་འབྲི་བར་གྱིས། །དྲིན་ལན་འབུམ་འདི་ཕ་རོལ་གནས། །དྲིན་ལན་འབུམ་འདི་ཀློག་པ་ཡིས། །བསོད་ནམས་ཚོགས་ནི་དགེ་ལས་བྱེད། །དྲིན་ལན་འབུམ་འདི་ཀློག་པ་ཡིས། །བསྟན་པ་ལྷུན་གྲུབ་གནས་ཏེ་ཡང་། །མཐོ་རིས་ལམ་ལ་ཤར་ལམ་བདེ། །ཞེས་སོགས་རྒྱ་ཆེར་གསུངས་པའི་རྗེས་སུ་འབྲང་བར་རིགས་སོ། །
དྲུག དྲིན་ལན་མ་བསབ་པའི་ཉེས་སྐྱོན་ལ་བསམ་པ།
རང་ལ་དྲིན་སྣ་ཚོགས་ཀྱིས་བསྐྱངས་པའི་ཨ་མ་ལ་དྲིན་ལན་ཚུལ་བཞིན་འཇལ་དགོས་པ་ནི་ཆོས་དང་འཇིག་རྟེན་གང་གི་ཆ་ནས་བྱས་ཀྱང་བུ་ཕྲུག་རང་ལ་བབ་འོས་དང་སྲིད་པ་སྤྱི་ཡི་སྲོལ་བཟང་ཡིན་ཞིང་། གལ་ཏེ་དེ་འདྲའི་དྲིན་ལན་མ་མཇལ་བའམ་དེ་ལས་ལྡོག་སྟེ། ཇ་ལན་ཆུའམ་བཟང་ལན་ངན་གྱིས་མཇལ་བ་ཡིན་ན་དེའི་ཉེས་སྐྱོན་དང་། རྣམ་སྨིན་ངན་པ་བཟོད་ཐབས་དཀའ་བར་འབྱུང་བ་ནི། «དྲིན་ལན་བསབ་མདོ»ལས། ཡུམ་ལ་དྲིན་ལན་མ་བསབ་པར། །བརྡུངས་རྩོགས་རྡུང་རྡུང་བྱས་པ་ནི། །སྡིག་པ་དམྱལ་བའི་ཁྲིམས་ཁ་འགྲིམ། །ཞིང་པས་གླང་བུར་བརྡུང་བ་འདྲ། །ཡུམ་ལ་དྲིན་ལན་མ་བསབ་པར། །མི་དགེ་རྣམ་པ་སྣ་ཚོགས་བྱེད། །དེ་ཡང་སྔོན་གྱི་སྡིག་ལས་ཀྱིས། །མེ་ལྕེའི་ཁའི་སྦྲང་བུ་འདྲ། །ཡུམ་ལ་དྲིན་ལན་མ་བསབ་པར། །ཡུམ་ལ་སྨོད་པའི་ལས་སྤྱོད་པས། །ཞ་བོ་ལོང་བ་འགྲོགས་པ་འདྲ། །ལག་སྦྲེལ་བྱས་ནས་བྲག་འཛེག་འདྲ། ། ཞེས་གསུངས་པ་ལྟར་དང་། ཚེ་འདིའི་དབང་དུ་བྱས་ནའང་ལྷ་ངོ་ལ་ཁྲེལ་དང་མི་ངོ་ལ་ངོ་ཚ་མེད་པ་མ་རབས་ཐ་ཤལ་གྱི་གྲལ་དུ་ཚུད་པ་དང་། ཡ་རབས་ཤེས་ལྡན་དག་གི་དམའ་འབེབ་དང་མཐོང་ཆུང་གི་ཡུལ་དུ་གྱུར་པས་གཞན་གྱིས་རང་ལ་བརྩི་བཀུར་དང་ཡིད་ཆེས་མེད་པ། སྨྲ་བའི་ངག་མི་བཙུན་ཞིང་དབང་ཐང་ཆུང་བ་སོགས་མདོར་ན་སྨྲ་ཤེས་དོན་གོ་བའི་མི་ལུས་ཚད་ལྡན་མ་ཐོབ་པ་ལྟ་བུར་འགྱུར་བ་དང་། ཕྱི་མའི་དབང་དུ་བྱས་ན་དེ་ལས་ཀྱང་རྣམ་སྨིན་ལྕི་བ་གོང་དུ་ལུང་དྲངས་པ་ལྟར་ཡིན། རྒྱུ་མཚན་དེ་དག་གིས་ཕྱིར་ན་སྐྱ་སེར་དང་རྒས་གཞོན་གང་ཡིན་རུང་། མི་རིགས་དང་ཕོ་མོ་སུ་ཡིན་རུང་། ཆོས་ལ་དད་པ་ཡོད་མེད་གང་ཡིན་རུང་། རྒྱུ་ནོར་དང་ཕྱུག་དབུལ་མེད་པ་སོགས་མདོར་ན་ལེགས་ཉེས་དང་དཔྱོད་ཤེས་ཅི་ཡང་མེད་པའི་དུད་འགྲོ་འདྲ་ཡིན་ན་མ་གཏོགས་སྨྲ་ཤེས་ལ་དོན་གོ་བའི་མི་མཚན་ཉིད་ཚང་བ་ཞིག་ཡིན་ཚེ་རྩ་བའི་དྲིན་ཆེན་ཨ་མའི་དྲིན་ལན་རེ་ཅིས་ཀྱང་འཇལ་དགོས་པ་ནི། གནའ་རབས་དང་དེང་རབས། ཆོས་དང་འཇིག་རྟེན། འདི་དང་ཕྱི་མ་སོགས་གང་ལ་བསམ་ཡང་རྒྱུ་མཚན་ཅི་ཡང་བགྲང་དུ་མེད་པའི་ཐོག་ནས་རང་འཁོས་དང་བསྟུན་པའི་དྲིན་ལན་རེ་འཇལ་བ་ཡིན་ན་མ་དྲིན་བུ་ལ་ཆེ་ཞིང་བུ་དྲིན་མ་ལ་ཆེ་བ་ནི། མི་ལུགས་ཚད་ལྡན་དང་། སྦྲ་སྒོ་ཤར་གཏད་ཅེས་པའི་དཔེ་ལྟར་འགྱུར་བས་ཀུན་གྱིས་ཐུགས་ལ་འདོགས་པར་འཚལ་ཞུ།


c: text/html

text:
ཀྲུའུ་ཝེ་ཆོན་གྱིས་དབུ་མའི་ལམ་སྲིད་བྱུས་ལ་འཚིག་ཟའི་དགག་པར་ལན་འདེབས།
ཐུབ་བསྟན་བསམ་འཕེལ་ལགས། (བོད་ཀྱི་སྲིད་བྱུས་ཉམས་ཞིབ་ཁང་གི་འགན་འཛིན།)
༄༅།།འདི་ལོ་དབྱར་ཁ་གཞུང་འཛིན་མ་ཡིན་པའི་བཙན་བྱོལ་བོད་མིའི་ཚོགས་པ་ཁག་གཉིས་ཀྱིས་དྷ་རམ་སཱ་ལར་ཚོགས་འདུ་གཅིག་མཇུག་གཉིས་མཐུད་འཚོགས་སོང་། ཚོགས་པ་གཅིག་ནི་བོད་རང་བཙན་འཐབ་རྩོད་བྱེད་མཁན་ཡིན་པ་དང་། གཞན་དེ་ནི་དབུ་མའི་ལམ་གྱི་སྲིད་བྱུས་གཞིར་བཞག་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་དགོངས་དོན་འོག་ནས་བོད་ལ་མིང་དོན་མཚུངས་པའི་རང་སྐྱོང་ཡོང་བར་རྒྱབ་སྐྱོར་བྱེད་མཁན་ཞིག་རེད། ཚོགས་འདུ་དེ་གཉིས་ཀྱིས་ཀྲུའུ་ཝེ་ཆོན་ཁོང་ཁྲོས་མྱོས་པ་མ་ཟད་རྨག་རུམ་ནང་ནས་ཚོད་དཔག་གང་བྱུང་བྱེད་དགོས་ཀྱི་གནས་སྟངས་ཡང་ཆགས་ཡོད།
ཀྲུའུ་ཝེ་ཆོན་ནི་དེ་སྔ་གསར་འགོད་པ་ཞིག་ཡིན་པ་དང་། དེའི་རྗེས་རྒྱ་ནག་དབུས་འཐབ་ཕྱོགས་གཅིག་གྱུར་གྱི་རྒྱུན་ལས་བློན་ཆེན་གཞོན་པ་ཡང་བྱས་པ་རེད། ལས་གནས་དེའི་འོག་ནས་ཁོས་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཚབ་དང་ལྷན་དུ་ཕྱི་ལོ་ ༢༠༠༢ ནས་ ༢༠༡༠ བར་གྲོས་མོལ་རིམ་པའི་ནང་མཉམ་ཞུགས་བྱེད་མྱོང་ཡོད། ཁོ་ད་ལྟ་རྒྱ་ནག་གི་ཆོས་ལུགས་དང་མི་རིགས་ལས་དོན་ཁང་གི་འགན་འཛིན་གྱི་ལས་འཁུར་ཞུ་བཞིན་ཡོད་པ་རེད། ཀྲུའུ་ཡིས་ད་རེས་སླར་ཡང་དབུ་མའི་ལམ་གྱི་སྲིད་བྱུས་ལ་བབ་ཅོལ་གྱིས་གང་བྱུང་ལབ་འགོ་བཙུགས་འདུག དེ་ཡང་ཀྲུའུ་ཡིས་ “དབུ་མའི་ལམ་ཞེས་པའི་ཟློས་གར་དེ་གང་མགྱོགས་འཁྲབ་ཚར་གྲབས་འདུག” ཅེས་པའི་འགོ་བརྗོད་འོག་ནས་འདི་ལོའི་ཕྱི་ཟླ་ ༧ ཚེས་ ༡༧ ཉིན་རྒྱ་ཡིག་ཐོག་དྲྭ་ཚིགས་ opinion.huanqiu.comཟེར་བའི་ནང་རང་ཉིད་ཀྱི་བསམ་ཚུལ་ཡིན་ཁུལ་གྱིས་རྩོམ་ཞིག་སྤེལ་ཡོད།
དབུ་མའི་ལམ་གྱི་སྲིད་བྱུས་མཇུག་ག་དུས་སྒྲིལ་མིན་གྱི་གནད་དོན་དེ་བོད་མི་མང་གིས་ཐག་གཅོད་བྱེད་རྒྱུ་ཡིན་པ་ལས་གོ་མིང་ཡག་པོ་མེད་པའི་རྒྱ་གཞུང་གི་ཆབ་སྲིད་མི་སྣ་ཀྲུའུ་ལྟ་བུ་ཞིག་ལ་ཐག་གཅོད་བྱེད་དབང་ཡེ་ནས་མེད།
ཀྲུའུ་ཝེ་ཆོན་ནི་ཞྭ་མོ་མང་པོ་གྱོན་ནས་ཡོད་པའི་མི་ཞིག་རེད། གཞུང་འབྲེལ་མིན་པའི་ཐོག་ནས་ཁོང་ནི་རྒྱ་ནག་གི་“ཁ་བྲལ་ལ་ངོ་རྒོལ་”བྱེད་པ་ཟེར་བའི་འགོ་གཙོ་དེ་རེད། དབུ་མའི་ལམ་གྱི་སྲིད་བྱུས་གཞིར་བཞག་བོད་རྒྱ་གཉིས་སྨན་གྱི་སྒོ་ནས་བོད་ཀྱི་གནད་དོན་འགྲིགས་འཇགས་བྱུང་ཉིན་ནས་ཁོས་གོ་མིང་དང་ཐོབ་ཐང་རྣམས་དུ་བ་བཞིན་ནམ་མཁར་ཡལ་འགྲོ་རྒྱུ་རེད། “ཁ་བྲལ་ལ་ངོ་རྒོལ་”ཞེས་པའི་ལས་དོན་ཆེད་རྒྱ་ནག་གི་དམག་མིའི་སྡེ་ཚན་དང་། དམར་ཤོག་ཚོགས་པ། གཞུང་བཅས་ཀྱི་ནང་དཔོན་དབང་རིང་ལུགས་ཀྱི་ཁེ་ཕན་ལེན་བཞིན་པའི་ལས་མི་ས་ཡ་ཕྱེད་ཀ་ཙམ་ཞིག་ཡོད་པ་རྣམས་“ཁ་བྲལ་ལ་ངོ་རྒོལ་”ཞེས་པ་དེ་ལ་བརྟེན་ནས་འཚོ་གནས་བྱེད་ཀྱིན་ཡོད། བོད་ཀྱི་གནད་དོན་ལ་གཉིས་སྨན་གྱི་འགྲིགས་འཇགས་ཤིག་གང་མྱུར་བྱུང་མཚམས་མི་དེ་དག་གི་འཚོ་གནས་ཀྱི་མདུན་ལམ་ཁོ་ཚོ་རང་ཉིད་ཀྱི་རྐང་འོག་གི་ཐལ་རྡུལ་དུ་འགྲོ་རྒྱུ་ངེས་པ་ཞིག་རེད། རྒྱུ་མཚན་དེ་ལ་བརྟེན་ནས་དབུ་མའི་ལམ་ལ་དུས་རྒྱུན་དུ་འཚིག་ཟ་བྱེད་རྒྱུ་ནི་ཀྲུའུ་ཝེ་ཆོན་གྱིས་རང་དོན་ཁུག་བཅུག་གིས་དམིགས་ཡུལ་བཟུང་བ་ཞིག་ལས་གཞན་གང་ཡང་མ་འདས། དེ་མིན་ཁོ་ལ་དམར་ཤོག་ཚོགས་མིའི་ནང་མུ་མཐུད་གནས་རྒྱུའི་རྩལ་དང་འཇོན་ཐང་ཅི་ཞིག་ཡོད།
ཀྲུའུ་ཝེ་ཆོན་གྱིས་གྱོན་པའི་ཞྭ་མོ་གཞན་དག་གཅིག་ནི། དོལ་རྒྱལ་ཚོགས་པར་རྒྱ་གཞུང་གི་དབུས་འཐབ་ཕྱོགས་གཅིག་གྱུར་གྱིས་དགོས་དངུལ་སྤྲོད་པ་དང་དེ་བཞིན་དངོས་ཤུགས་བརྒྱུད་གསུམ་ནས་སེམས་ཤུགས་སྤར་མཁན་གྱི་བྱེད་གཏེ་དེ་ཡང་རེད། དོལ་རྒྱལ་ཚོགས་པ་ནི་བོད་ཀྱི་ཆོས་བརྒྱུད་གཞན་ཁག་ལ་སྡང་ཟུག་ཆེ་བའི་བཀའ་གདམ་གསར་མའི་ནང་གི་ཕྱོགས་ཁག་ཉུང་ཤས་ཤིག་ཡོད་པ་དེ་རེད། ཕྱི་ལོ་ ༢༠༡༥ ཟླ་ ༡༢ ཚེས་ ༢༡ ཉིན་རོའེ་ཊར་སི་གསར་ཁང་གིས་སྤེལ་བའི་ཁུངས་ལྡན་གནས་ཚུལ་ལྟར་ན། ཀྲུའུ་ཝེ་ཆོན་ནི་༸གོང་ས་མཆོག་ལ་ངོ་རྒོལ་བྱེད་རྒྱུར་དོལ་རྒྱལ་ཚོགས་པར་རྒྱུས་སྟོན་སོགས་བྱེད་མཁན་གཏེ་བོ་དེ་ཡིན་པ་ཐེར་འདོན་བྱས་ཡོད།
ཀྲུའུ་ཡི་ཞྭ་མོ་གསུམ་པ་དེ་བོད་ཀྱི་བླ་སྤྲུལ་ལ་ཆོག་མཆན་སྤྲོད་རྒྱུའི་ལས་འགན་དེ་རེད། བོད་ཀྱི་ཆོས་ཕྱོགས་ཀྱི་བྱེད་སྒོ་ཡོངས་ལ་རྒྱ་གཞུང་གིས་བདག་དབང་ཡོད་སྐོར་ཤོག་བུའི་ཐོག་བཀོད་ཐབས་བྱས་ཡོད། ཕྱི་ལོ་ ༢༠༡༦ ཟླ་ ༡ ཚེས་ ༡༩ ཉིན་གོ་ལའི་དུས་བབ་(གྷུལོ་བྷལ་ཊཱིམས་)ཞེས་དམར་ཤོག་ཚོགས་པའི་གཞུང་འཛིན་གསར་ཤོག་གི་ནང་། རྒྱལ་སྲིད་སྤྱི་ཁྱབ་ཁང་གི་ཆོས་དོན་ལས་ཁུངས་དང་རྒྱ་ནག་གི་ནང་བསྟན་མཐུན་ཚོགས་གཉིས་ཀྱིས་ཕྱོགས་བསྡོམས་བྱས་པའི་གྲངས་ཐོའི་ནང་བོད་ཀྱི་བླ་སྤྲུལ་ ༨༧༠ ཐམ་པར་དམར་ཤོག་ཚོགས་པས་“ངོས་ལེན་ཆོག་མཆན་”སྤྲད་ཡོད་སྐོར་གསལ་བསྒྲགས་བྱས་ཡོད། གྲངས་ཐོ་ཕྱོགས་བསྡོམས་བྱས་པ་འདིའི་ཐོག ཀྲུའུ་ཝེ་ཆོན་གྱིས་ “ཐབས་ཚུལ་ལམ་ལུགས་འདིས་ཏཱ་ལའི་བླ་མར་རྡུང་བརྡེག་ནན་པོ་ཞིག་ཕོག་རྒྱུ་རེད། དེ་ཡང་ཁོང་གིས་ཆོས་ལུགས་ཀྱི་ལམ་སྲོལ་དང་འགལ་ནས་རང་ཉིད་ཀྱི་ཆོས་ཕྱོགས་ཀྱི་གོ་གནས་བེད་སྤྱད་ནས་གང་བྱུང་སྤྲུལ་སྐུ་ངོས་འཛིན་བྱས་ཏེ་བོད་ཀྱི་དགོན་སྡེ་ཁག་དོ་དམ་དང་རྒྱལ་ཁབ་ཁ་བྲལ་གཏོང་ཐབས་བྱེད་ཀྱི་ཡོད།” ཅེས་ཧམ་བཤད་བྱས་ཡོད།
བོད་མི་ཚོ་དང་རྒྱལ་སྤྱིར་གནས་འཁོད་ནང་པ་ཚོས་རྒྱ་ནག་དམར་པོའི་སྲིད་གཞུང་གིས་བཙན་བཀའི་འོག་ནས་བསྐོ་གཞག་བྱས་པའི་བླ་སྤྲུལ་སུ་འདྲ་ཞིག་ལའང་དད་པ་དང་ཡིད་ཆེས་བྱེད་རྒྱུ་ཕར་ཞོག་ངོས་ལེན་ཙམ་ཡང་བྱེད་སྲིད་ཀྱི་མ་རེད། བོད་མི་རྣམས་དང་བོད་ཀྱི་ནང་བསྟན་ཆོས་བརྒྱུད་ཀྱི་དཀྱིལ་འཁོར་ནང་ཚུད་པ་རྣམས་ཀྱིས་སྤྱན་རས་གཟིགས་ཀྱི་རྣམ་སྤྲུལ་ལ་ངོས་འཛིན་ཞུ་བཞིན་པའི་༸གོང་ས་ཏཱ་ལའི་བླ་མ་མཆོག་ཉིད་ཀྱིས་ངོས་འཛིན་དང་ཆོས་ཀྱི་བྱིན་རླབས་བསྩལ་བའི་བོད་ཀྱི་བླ་སྤྲུལ་ཞིག་ལ་མ་གཏོགས་གཞན་སུ་ལའང་དད་པ་དང་ཡིད་ཆེས་ནམ་ཡང་བྱེད་ཀྱི་མ་རེད།
ཕྱི་ལོ་ ༢༠༡༥ ལོར་ཧོང་ཀོང་ནང་དུ་རང་གིས་རང་ལ་“སྤྲུལ་སྐུར་”ངོས་འཛིན་བྱས་པའི་མི་ཞིག་གིས་རྒྱ་མིའི་གློག་བརྙན་འཁྲབ་མཁན་ཀྲང་ཐིའེ་ལིན་ཞེས་པར་“སྤྲུལ་སྐུའི་ཁྲི་འདོན་”བྱས་འདུག སྐབས་དེར་རྒྱ་ནག་དབུས་གཞུང་གི་བརྙན་འཕྲིན་(CCTV) ནང་སྤྲུལ་སྐུ་རྫུན་བཟོ་བྱེད་པའི་གནད་དོན་འདིའི་ཐོག་དྲི་བ་བཏང་བར་ཀྲུའུ་ཝེ་ཆོན་གྱིས་སྣང་མེད་དུ་བཞག་སྟེ། བོད་ཀྱི་བླ་སྤྲུལ་“རྫུན་མ་”ཚོས་རང་གི་རྗེས་འཇུག་པ་ཚོ་ནས་དངུལ་ཞལ་འདེབས་བསྡུས་ནས་བོད་ནང་ཁ་བྲལ་ལ་རྒྱབ་སྐྱོར་བྱེད་ཀྱི་འདུག་ཅེས་འབྲེལ་མེད་དོན་གཞན་དེ་འདྲ་བཤད་ནས་རང་སྐྱོན་འགེབས་སྲུང་བྱེད་ཐབས་བྱས་ཡོད།
ཀྲུའུ་ཝེ་ཆོན་གྱིས་གློག་བརྙན་འཁྲབ་མཁན་ཀྲང་ཐིའེ་ལིན་གྱི་“ཁྲི་འདོོན་གྱི་གནད་དོན་ཐོག་ཁ་ཁུ་སིམ་མེར་བསྡད་པར་ཁོར་དངུལ་གྱི་ཁེ་ཕན་རྒྱ་ཆེ་འཐོབ་ཡོད་སྐོར་རྒྱ་ནག་ནང་གི་རྒྱ་རིགས་ཚོས་ཤུབ་ཤུབ་ངང་སྒྲ་འཛིན་གཅིག་ནས་གཅིག་བརྒྱུད་གནས་ཚུལ་སྤེལ་ཡོད། དེ་བཞིན་ཀྲུའུ་ཡི་བཟའ་ཟླའི་དངུལ་གྱི་ཡོང་ཁུངས་ཀྱང་དོགས་གཞིའི་འོག་ཡོད་པའི་སྐད་ཆ་གཞན་ཞིག་ཀྱང་ཤུབ་ཤུབ་ངང་ཁྱབ་བཞིན་ཡོད།
ཀྲུའུ་ཝེ་ཆོན་གྱིས་བྱེད་བབ་དེར་ཀྲུའུ་རང་གི་དེ་སྔའི་ལས་རོགས་བོད་རིགས་དགེ་རྒན་ཆེན་མོ་འཇམ་དཔལ་རྒྱ་མཚོ་ལགས་ཀྱིས་ཚོར་ཤུགས་ཆེན་པོའི་ཁ་བརྡུང་བཏང་ཡོད། འཇམ་དཔལ་རྒྱ་མཚོ་ལགས་ནི་པེ་ཅིང་ནང་གནས་བཞུགས་གུས་བཀུར་འོས་པའི་བོད་མི་མཁས་དབང་ཞིག་ཡིན་པ་དང་ཁོང་ནས་མའོ་ཙེ་ཏུང་གིས་གཙོས་རྒྱ་ནག་གི་ཆེས་མཐོའི་འགོ་འཁྲིད་མང་པོར་སྐད་བསྒྱུར་བྱེད་མྱོང་ཡོད། ཁོང་གིས་ “འདི་གར་ངས་བཤད་འདོད་པ་ནི། གང་ལྟར་ཡང། དེ་སྔོན་བོད་ཀྱི་གནད་དོན་དང་ཡང་ན་མི་རིགས་དང་ཆོས་ལུགས་གནད་དོན་སྐོར་གླེང་དུས། བློ་མཐུན་ཀྲུའུ་ཝེ་ཆོན་གྱིས་མ་མཐའ་ཡང་མགོ་རྔ་ཚང་པའི་སྐད་ཆ་ཞིག་བཤད་ཐུབ་ལ། རང་གི་ལྟ་བ་གང་ཡིན་པ་དེ་གསལ་པོ་ཞིག་འགྲེལ་བཤད་བྱེད་ནུས། ཡིན་ན་ཡང། ད་ཐེངས་རྒྱུན་ཚུལ་ལས་ལྡོག་སྟེ། ཁ་ནས་ཐོན་ལ་མ་ཐོན་ལ། བཤད་འདོད་ཀྱང་བཤད་མཚམས་བཅད། བཤད་ཀྱང་ཞིབ་ཆ་མེད་པ། ཉ་གེ་ཉོ་གེ སྐད་ཆ་བཤད་ཙམ་སྐུང་ཙམ། བཤད་མི་ཕོད་པའི་སེམས་སྡུག་ཅིག་ཡོད་པའི་ངང་ཚུལ་གྱིས་གང་ཞིག་འགེབས་ཐབས་དང་སྦས་ཐབས་བྱས་འདུག” ཅེས་གསུངས་ཡོད།
མདོར་བསྡུས་ནས་བརྗོད་ན། འཇམ་དཔལ་རྒྱ་མཚོ་ལགས་ཀྱིས་ཀྲུའུ་ཝེ་ཆོན་ལ་བོད་མི་ཚོས་དོན་དངོས་ཀྱི་སེམས་འཚབ་ཡོད་པའི་བོད་ཀྱི་སྐད་ཡིག་དང་། ཁོར་ཡུག གཏེར་དངོས་གང་བྱུང་བསྔོགས་འདོན། བོད་ཀྱི་དགོན་སྡེ་དང་ཆོས་བྱེད་པ་རྣམས་ལ་དོ་དམ་ཀྱིས་གནད་དོན་ཡོངས་རྫོགས་ “ཁ་བྲལ་ལ་ངོ་རྒོལ་ཞེས་པའི་སླེ་པོའི་ནང་མཉམ་འཇུག་”བྱེད་པ་དེར་སྐྱོན་འཛུགས་བྱས་ཡོད།
ཨ་རིར་རྟེན་གཞི་བྱས་པའི་རྒྱལ་སྤྱིའི་བོད་དོན་ལས་འགུལ་ཁང་གི་དྲྭ་ཚིགས་ savetibet.orgལ་གཞིགས་ན། “འདི་གའི་རྟོག་ཞིབ་ལྟར་ན་འཇམ་དཔལ་རྒྱ་མཚོ་ལགས་ཀྱིས་བཀའ་མོལ་དེ་དྲྭ་ཐོག་ཏུ་བཀོད་ནས་དུས་ཐུང་ནང་ཁོང་ལ་རྒྱབ་སྐྱོར་བྱེད་མཁན་ཚད་ལས་བརྒལ་བ་བྱུང་སོང་། དེ་ཡང་རྒྱ་ནག་གཞུང་གིས་བོད་ཐོག་འཛིན་པའི་སྲིད་བྱུས་དང་། རྒྱ་ནག་དམག་ཤོག་ཚོགས་པའི་༸གོང་ས་མཆོག་ལ་འཛིན་པའི་ལངས་ཕྱོགས། བོད་ཀྱི་ཆོས་ཀྱི་བསྟི་གནས་ཁག་དང་ཆོས་ཀྱི་སློབ་གཉེར་གྱི་འབྱུང་འགྱུར་གནས་སྟངས་ཇི་ཆགས་ལ་ཞེད་སྣང་ཡོང་བཞིན་ཡོད་པ་བཅས་རྣམ་འགྱུར་མངོན་གསལ་གྱིས་བཏོན་ཡོད། གདུང་རྩེ་ཐད་ཀར་ཀྲུའུ་ཝེ་ཆོན་ལ་གཏད་ནས་རྒྱ་ཡིག་ཐོག་བསམ་ཚུལ་བརྗོད་པ་རྒྱལ་སྤྱིའི་བོད་དོན་ལས་འགུལ་ཁང་གིས་ཨིན་བསྒྱུར་བྱས་པར། “ཁ་བྲལ་ལ་ངོ་རྒོལ་འཐབ་རྩོད་བྱེད་པ་དེར་གཡོ་ཐབས་ཀྱིས་བསྒྱུར་ནས་བོད་མི་ཡོངས་རྫོགས་ལ་ངོ་རྒོལ་འཐབ་རྩོད་བྱེད་ན་མི་འགྲིག བྱེད་བབ་དེ་རང་ཁ་བྲལ་གྱི་རྣམ་པ་སྡུག་ཤོས་དེ་རེད།”” ཅེས་བྲིས་ཡོད།
ཀྲུའུ་ཝེ་ཆོན་ལྟ་བུའི་དམར་ཤོག་ཚོགས་པའི་ལས་མི་ཞིག་གི་ངོས་ནས་བོད་དང་འབྲེལ་བའི་གནད་དོན་གང་འདྲ་ཞིག་ཡིན་རུང་སེལ་ཐབས་བྱེད་རྒྱུར་འབད་དགོས་པ་ལས་“ཁ་བྲལ་”གྱི་དར་ཆ་བསྒྲེངས་ནས་གནས་ཚུལ་གཡོལ་ཐབས་ཁོ་ན་བྱེད་པ་ནི་ཤིན་ཏུ་ནས་མ་འོས་པ་ཞིག་རེད།
ཀྲུའུ་ཡིས་དབུ་མའི་ལམ་གྱི་སྲིད་བྱུས་ལ་ཆོས་ཀྱི་རྟེགས་བུ་ཞིག་ནས་སྐྱོན་བརྗོད་བྱེད་པ་འདི་ནི་དོན་དངོས་དང་མི་མཐུན་པ་དང་ཁུངས་ལུངས་མེད་པའི་འཁྱོག་བཤད་ཀྱིས་ཁེངས་པའི་རྩོད་པ་ཤ་སྟག་རེད། ཁོས་དུས་རྒྱུན་དུ་གནས་ཚུལ་ཡར་བསྲེས་མར་བསྲེས་བཏང་ནས་བཤད་སྟངས་དེ་རང་རེད། ཁོས་རྩོད་གཞི་ནི་དབུ་མའི་ལམ་གྱི་སྲིད་བྱུས་འདི་བོད་རང་བཙན་གྱི་རྣམ་པ་གཞན་ཞིག་རེད་ཟེར་བ་དེ་རེད། དབུ་མའི་ལམ་གྱི་སྲིད་བྱུས་དེ་བོད་རང་བཙན་རེད་ཟེར་གྱི་ཡོད་ན། ཀྲུའུ་ཝེ་ཆོན་གྱིས་ཕྱི་ལོ་ ༢༠༠༢ ནས་ ༢༠༡༠ བར་༸གོང་ས་མཆོག་གི་སྐུ་ཚབ་དང་ལྷན་དུ་འབྲེལ་མོལ་རིམ་པ་བྱས་པ་དེས་བོད་མི་ཚོར་བོད་རང་བཙན་རྩོད་རྒྱུའི་ཐོབ་ཐང་ཡོད་པ་ངོས་ལེན་བྱས་པ་རེད་དམ། གལ་སྲིད་དབུ་མའི་ལམ་གྱི་སྲིད་བྱུས་དེ་“རྣམ་པ་འགྱུར་བའི་”རང་བཙན་རེད་ཟེར་གྱི་ཡོད་ན་༸གོང་ས་མཆོག་གི་སྐུ་ཚབ་རྣམ་པ་དང་གྲོས་མོལ་ཅིའི་ཕྱིར་བྱས་པ་ཡིན་ནམ། ཞེས་དྲི་བ་གཏོང་དགོས་པའི་གནས་སྟངས་ཆགས་ཀྱི་འདུག
ཀྲུའུ་ཝེ་ཆོན་གྱིས་རྩོད་གཞི་གཉིས་པ་དེར། “དབུ་མའི་ལམ་”བརྒྱུད་ཏཱ་ལའི་རུ་ཚོགས་ཀྱིས་བོད་ཁུལ་ཡོངས་རྫོགས་དབང་བསྒྱུར་བྱེད་རྒྱུ་དེ་རེད་ཅེས་བཤད་ཡོད།
བོད་མི་ནང་ཁུལ་དཀྲུགས་ཐབས་བྱེད་པའི་གནད་དོན་འདིའི་ཐོག་༸གོང་ས་༸སྐྱབས་མགོན་ཆེན་པོ་མཆོག་གིས་བསྐྱར་ནས་ཡང་དུ་བོད་ཀྱི་གནད་དོན་ནི་བདེན་དོན་འཐབ་རྩོད་ཅིག་ཡིན་པ་ལས་བོད་མི་ནང་ཁུལ་གྱི་འཁྲུག་རྩོད་ཅིག་མིན། བོད་ཀྱི་གནད་དོན་འདི་བཞིན་བོད་མི་ཚོས་མངོན་འདོད་ལྟར་འགྲིགས་འཇགས་བྱུང་ཉིན་ནས་བཙན་བྱོལ་ནང་ཡོད་པའི་བོད་མིའི་སྒྲིག་འཛུགས་འདི་སྒོ་བརྒྱབ་རྒྱུ་དང་། བོད་ཀྱི་འཛིན་སྐྱོང་བོད་ནང་འགན་འཁུར་བྱེད་བཞིན་པའི་བོད་མི་ཚོས་མུ་མཐུད་འཁུར་དགོས་ཞེས་གསུངས་ཡོད། རྒྱ་ནག་གཞུང་གིས་བོད་ས་ཡོངས་རྫོགས་ཕར་བཞག་“བོད་རང་སྐྱོང་ལྗོངས་”ཟེར་བ་ཡང་བོད་མི་རང་ཉིད་ཀྱི་འཛིན་སྐྱོང་བྱེད་དུ་འཇུག་གི་མེད་པ་མངོན་གསལ་ཡིན།
མི་གཞན་དག་གི་ཡང་དག་པའི་འཆར་གཞི་ཞིག་ལ་འཁྱོག་བཤད་ཀྱིས་འགན་འཁུར་མི་བྱེད་པའི་བྱེད་བབ་དེ་རིགས་ལ་རྒྱ་ནག་དབུས་གཞུང་གི་འགོ་འཁྲིད་རྣམ་པས་ཞིབ་བཤེར་དང་གཟབ་ནན་གྱིས་ཞིབ་འཇུག་མཐིལ་ཕྱིན་པ་བྱེད་དགོས་པའི་གནས་སྟངས་ཞིག་ཡིན་པ་ལས་སྣང་མེད་དུ་གཏན་ནས་འཇོག་མི་འོས།
རྩོམ་ཡིག་ཡོང་ཁུངས། བོད་མིའི་སྒྲིག་འཛུགས་དྲ་བ།

robotstxt: allowed

filter: keep


text:
ཤིན་ཧྭ་གསར་འགྱུར་ཁང་ནས་གནས་ཚུལ་སྤེལ་བ་གཞིར་བཟུང་།"རྒྱུན་རྣམ་གསར་པ"དང"དར་གོས་འགྲུལ་བཞུད་ལམ་བུའི་དཔལ་འབྱོར་ས་རྒྱུད"སོགས་སྐབས་དོན་ཆབ་སྲིད་དང་དངུལ་རྩའི་རིགས་ཀྱི་ཐ་སྙད་གསར་པ་དེ་དག་བོད་སྐད་དུ་ཚད་ལྡན་ངང་སྒྱུར་ཐུབ་ཀྱི་ཡོད་པ་རེད། ༢༠༡༤ ལོར་ཚད་ལྡན་དུ་བཟོས་པའི་ཐ་སྙད་གསར་པ ༡༥༠༠ ཙམ་བོད་ཡིག་ལ་ཡིག་སྒྱུར་བྱས་པ་རེད།
བོད་རང་སྐྱོང་ལྗོངས་བོད་སྐད་ཡིག་ལས་དོན་ཨུ་ལྷན་གཞུང་ལས་ཁང་བཀས་བཅད་ཁྲུའུ་ཡི་ཁྲུའུ་ཀྲང་ཡེ་བཟང་གིས"ད་ལོར་གཙོ་གནད་ཐོག་ཚོགས་ཆེན་བཅོ་བརྒྱད་པ་དང་ཀྲུང་དབྱང་གི་དཔལ་འབྱོར་ལས་དོན་ཚོགས་འདུ་སོགས་གལ་ཆེའི་ཚོགས་འདུ་ཆེ་ཁག་ནང་ཐོན་པའི་ཐ་སྙད་གསར་པ་བཀས་བཅད་བྱས་པ་དང་བཀས་བཅད་བྱས་རྗེས་ཀྱི་བོད་ཡིག་དེ་དག་ཡིག་སྒྱུར་ཁོངས་གཏོགས་དང་། སློབ་གྲྭ ལས་ཁུངས་སོགས་ཚན་པར་རྒྱ་ཁྱབ་ངང་བེད་སྤྱོད་གཏོང་རྒྱུ་རེད"ཅེས་བཤད་པ་རེད།
ཤེས་རྟོགས་བྱུང་བར་གཞིགས་ན། སྐབས་དོན་ཆབ་སྲིད་དང་དངུལ་རྩའི་རིགས་ཀྱི་བེད་སྤྱོད་གཏོང་མང་བའི་ཐ་སྙད་ཕུད་དྲ་ཐོག་གི་ཐ་སྙད་གསར་པའང་ཚད་ལྡན་ངང་ཡིག་སྒྱུར་བྱས་པ་རེད། གཞན་ཡང"Talk Show"དེ"ཐོལ་ཤོད"(སྒྲ་སྒྱུར)ཅེས་ཡིག་སྒྱུར་བྱས་ཚེ་དོན་འཕྱུགས་མེད་ངང་མཚོན་ཐུབ་པ་མ་ཟད། དབྱིན་ཇིའི་སྐད་ཀྱི་སྒྲ་དང་གང་ཐུབ་སྤྱི་ཐུབ་ངང་མཐུན་གྱི་ཡོད་པ་རེད།
"བཀས་བཅད་བྱས་པའི་ཐ་སྙད་གསར་པ་ནི《བོད་ལྗོངས་ཉིན་རེའི་ཚགས་པར》དང་བོད་ཡིག་པར་གཞིའི《ཟླ་ཕྱེད་གླེང་མོལ》དང་དེ་བཞིན་སློབ་གྲྭ་ཁག་གི་དུས་དེབ་ཐོག་འདོན་གྱི་ཡོད། ཐ་སྙད་གསར་པ་དེ་དག་སྔར་བས་རྒྱ་ཁྱབ་དང་ཚད་ལྡན་ངང་བེད་སྤྱོད་གཏོང་རྒྱུའི་རེ་བ་ཡོད"ཅེས་ཡེ་བཟང་གིས་བཤད།
ཤེས་རྟོགས་བྱུང་བར་གཞིགས་ན། ༢༠༡༤ ལོར་བོད་ཀྱིས་ཐ་སྙད་གསར་པ་ཡིག་སྒྱུར་དང་བཀས་བཅད་ཞིབ་བསྡུར་ཚོགས་འདུ་ཐེངས་བཅུ་འཚོགས་པ་དང་བོད་ལྗོངས་སློབ་ཆེན་དང་། བོད་ཡིག་སྨྱན་སྦྱོར། བོད་ལྗོངས་རྩོམ་རིག་སྒྱུ་རྩལ་ལས་རིགས་མཉམ་འབྲེལ་ལྷན་ཚོགས་སོགས་ཚན་པ ༢༠ ལྷག་ཙམ་གྱི་བསླབ་རྒན་ཡིག་སྒྱུར་མཁས་ཅན་གྱིས་ཐ་སྙད་གསར་པ ༡༥༠༠ ལྷག་ཙམ་ཡིག་སྒྱུར་དང་བཀས་བཅད་བྱས་པས་ཟླ་རེར་ཐ་སྙད་གསར་པ་ཐེངས་རེ་སྤྱིར་ན་ཡོངས་བསྒྲགས་ཐུབ་ཀྱི་ཡོད་པ་རེད།
གཞན་ཡང་མིག་སྔར་བོད་དུ་རྒྱ་ཁྱབ་ངང་བེད་སྤྱོད་གཏོང་བའི་ཚིག་མཛོད《རྒྱ་བོད་ཤན་སྦྱར་ཐ་སྙད་གསར་བསྒྲིགས》པར་སྐྲུན་བྱས་ནས་ལོ་འགའ་སོང་བ་དང་། དེའི་རིང་ཐ་སྙད་གསར་པ་སྟོང་ཕྲག་ཁ་ཤས་ཐོན་པས་ཚིག་མཛོད་དེས་བེད་སྤྱོད་གཏོང་མཁན་གྱི་དགོས་མཁོ་རྦད་དེ་སྐོང་ཐུབ་ཀྱི་མེད་པ་རེད།"ང་ཚོས་ཐ་སྙད་གསར་པའི་རྒྱ་བོད་ཤན་སྦྱར་ཚིག་མཛོད་གསར་པ་པར་སྐྲུན་བྱ་རྒྱུར་གྲ་སྒྲིག་བྱེད་བཞིན་ཡོད། ཚིག་མཛོད་གསར་པའི་ནང་ཉེ་བའི་ལོ་ཤས་རིང་ཐོན་པའི་ཐ་སྙད་གསར་པ་རྒྱ་ཁྱབ་ངང་ཚུད་ཐུབ་པ་མ་ཟད། སྐབས་དོན་ཆབ་སྲིད་རིགས་ཀྱི་ཐ་སྙད་ཀྱི་རྒྱུན་གཏན་སྤྱོད་སྟངས་སམ་ཡང་ན་དྲ་ཐོག་གི་ཐ་སྙད་གསར་པ་ཚང་མ་མཚོན་ཐུབ་པ་བྱ་རྒྱུའི་རེ་བ་ཡོད། སླད་ཕྱིན་ང་ཚོས་ཟླ་རེར་ཡོངས་བསྒྲགས་ཐེངས་རེ་བྱེད་པའི་རྒྱུན་རྣམ་ཅན་གྱི་ལས་དོན་དེ་ཡག་པོ་བསྒྲུབ་རྒྱུའི་བརྩོན་ལེན་བྱ་རྒྱུ་ཡིན"ཞེས་ཡེ་བཟང་གིས་བཤད་པ་རེད།བོད་ཀྱིས ༢༠༠༢ ལོ་ནས་བཟུང་། བོད་ཡིག་གི་ཐ་སྙད་གསར་པ་ལེགས་སྒྲིག་འཚོལ་བསྡུ་དང་བཀས་བཅད་བྱེད་འགོ་ཚུགས་པ་དང་། ༢༠༡༤ ལོའི་བར་ཐ་སྙད་གསར་པ ༩༠༠༠ ཙམ་དང་ཚན་རྩལ་གྱི་ཐ་སྙད་ཁྲི ༦ དང་དེ་བཞིན་རྩིས་རྒྱག་འཕྲུལ་འཁོར་ལས་རིགས་ཀྱི་ཐ་སྙད་ཁྲི ༡༢ བཀས་བཅད་ཡོངས་བསྒྲགས་བྱས་པ་རེད།
ཁ་བྱང་ཕྱི་མོ། "རྒྱུན་རྣམ་གསར་པ"སོགས་ཐ་སྙད་གསར་པ་བོད་སྐད་ཀྱི་ཐོག་ནས་ཚད་ལྡན་ངང་ཡིག་སྒྱུར་ཐུབ་པ་བྱུང་།
(རྩོམ་འགན་པ། སྒྲོལ་ཚེ།)


text:
ཕྱི་ལོ་ ༢༠༡༨ ཟླ་ ༨ ཚེས་ ༡༠ རེས་གཟའ་པ་སངས།
༄༅། །ཕྱི་ལོ་ ༢༠༡༨ ཟླ་ ༨ ཚེས་ ༡༠ ཉིན་རྒྱ་གར་ལྷོ་ཕྱོགས་བོད་མིའི་གཞིས་ཆགས་ཁག་ལྔའི་བོད་མི་ཡོངས་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་འཕགས་པའི་ཡུལ་དུ་བཙན་བྱོལ་ལ་༸ཞབས་སོར་འཁོད་ནས་མི་ལོ་ ༦༠ འཁོར་བའི་དུས་དྲན་དང་བསྟུན་ཀ་ན་ཊ་ཀ་མངའ་སྡེའི་གཞུང་མང་གཉིས་ལ་ཐུགས་རྗེ་ཆེ་ཞུ་བའི་མཛད་སྒོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དབུ་བཞུགས་ཐོག བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་དང་། འཇམ་མགོན་རྒྱལ་བའི་རྒྱལ་ཚབ་དགའ་ལྡན་ཁྲི་རིན་པོ་ཆེ་མཆོག ཤར་བྱང་ཆོས་རྗེ་རྣམ་གཉིས། གདན་ས་ཁག་གི་མཁན་ལས་ཟུར་རྣམ་པ། ཕྱོགས་བཞུགས་སྤྱི་འཐུས་མཁན་པོ་འཇམ་དཔལ་བསྟན་འཛིན་ལགས་དང་། པདྨ་བདེ་ལེགས་ལགས། མི་འགྱུར་རྡོ་རྗེ་ལགས། བསམ་གཏན་ཆོས་སྒྲོན་ལགས། ཚེ་རིང་གཡུ་སྒྲོན་ལགས། ལྷོ་སྤྱི། དེ་བཞིན་ཀ་ན་ཊ་ཀ་མངའ་སྡེའི་སྤྱི་ཁྱབ་བློན་ཆེན་ཀུ་མ་ར་སི་ཝ་མེ་མཆོག་གིས་གཙོས་སྤྱི་ཁྱབ་དྲུང་ཆེ་བྷ་སི་ཀ་ར་ T M Vijaya Bhaskara ལགས། མངའ་སྡེའི་གྲོས་ཚོགས་འཐུས་མི་ཟུར་པ་ཁག་གཅིག ས་གནས་ཧིན་བོད་མཛའ་འབྲེལ་ཚོགས་པའི་ཚོགས་མི་སོགས་བོད་དོན་རྒྱབ་སྐྱོར་བ་ཁག་གཅིག་སོགས་ཕེབས་ཡོད།
དེ་ཡང་མཛད་སྒོའི་ཐོག་དཔལ་ལྡན་སྲིད་སྐྱོང་མཆོག་གིས་གསུང་བཤད་གནང་དོན། བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་གུས་ཕྱག་ཞུས་པ་དང་སྦྲགས། སྐྱབས་གནས་དགེ་འདུན་གྱི་སྡེ། དེ་བཞིན་ཀ་ན་ཊ་ཀ་མངའ་སྡེའི་སྤྱི་ཁྱབ་བློན་ཆེན་ཀུ་མ་ར་སི་ཝ་མེ་ H.D.Kumaraswamy མཆོག་གིས་དབུས་པས་གཞུང་གི་གནད་ཡོད་མི་སྣ་དང་སྐུ་མགྲོན་རྣམ་པ་ཚང་མར་བོད་མིའི་སྒྲིག་འཛུགས་ཀྱི་ཚབ་ཞུས་ཏེ་སྙིང་ཐག་པ་ནས་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན། བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་དུས་རྟག་ཏུ་ང་ཚོར་བཀའ་དྲིན་ཤིན་ཏུ་ཆེ་བའི་སྔར་གྱི་གྲོགས་པོ་རྙིང་པ་རྣམས་དྲན་གསོ་དང་བདག་པོ་རྒྱག་དགོས་པ་ལྟར་ཞོར་ལ་གྲོགས་པ་ོགསེར་པ་འཚོལ་དགོས་ཞེས་བཀའ་སློབ་ལམ་སྟོན་སྩལ་བ་གཞིར་བཞག་ཐོག བོད་མིའི་སྒྲིག་འཛུགས་ཀྱིས་ ༢༠༡༨ ལོ་འདི་བཞིན་ཐུགས་རྗེ་ཆེ་ཞུའི་ལོར་སྲུང་བརྩི་ཞུ་བཞིན་ཡོད། ང་ཚོས་རྒྱ་གར་འཕགས་པའི་ཡུལ་གྱི་གཞུང་མང་གཉིས་ལ་ཐུགས་རྗེ་ཆེ་ཞུ་བཞིན་ཡོད་པ་ལྟར་མཛེས་སྡུག་ལྡན་པའི་ཀ་ན་ཊ་ཀ་མངའ་སྡེའི་གཞུང་མང་གཉིས་ལ་ཐུགས་རྗེ་ཆེ་ཞུ་ཡིན། རྒྱ་གར་གཞུང་མང་དང་ཀ་ན་ཊ་ཀ་མངའ་སྡེ་གཞུང་མང་གཉིས་ཀྱི་ཐུགས་རྗེ་བཀའ་དྲིན་ལ་བརྟེན་ནས་ང་ཚོ་ད་ལྟ་རང་ཉིད་ཀྱི་རྐང་པའི་ཐོག་ལངས་ཐུབ་ཡོད། དེར་བརྟེན་གོ་སྐབས་འདི་བརྒྱུད་ངས་ཀ་ན་ཊ་ཀ་མངའ་སྡེའི་གཞུང་མང་གཉིས་ལ་ཐུགས་རྗེ་ཆེ་ཞུ་རྒྱུ་ཡིན།
དེ་རིང་ང་ཚོར་དམིགས་བསལ་སྐུ་མགྲོན་ཞིག་ཡོད། ཁོང་ནི་ཀར་ན་ཊ་ཀ་མངའ་སྡེའི་སྤྱི་ཁྱབ་བློན་ཆེན་འདས་པོ་དམ་པ་ནི་ཇཱ་ལིང་ག་པཱ་ Chief Minister S. Nijalingappa མཆོག་གི་བུ་ཀི་རན་ཞན་ཀར་ S.N.Kiran Shankar ལགས་རེད།
སྐུ་ཞབས་ཀི་རན་ཞན་ཀར་ལགས་ཀྱི་ཕ་དམ་པ་ནི་ཇཱ་ལིང་ག་པཱ་མཆོག་གིས་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་ཕྱི་ལོ་ ༡༩༥༦ ལོར་མཇལ་འཕྲད་གནང་བ་དང་། ཕྱི་ལོ་ ༡༩༥༩ ལོར་བོད་ས་ཡོངས་རྫོགས་ཤོར་རྗེས་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་བཙན་བྱོལ་དུ་འབྱོར་བའི་སྐབས་ཀར་ན་ཊ་ཀ་མངའ་སྡེའི་སྤྱི་ཁྱབ་བློན་ཆེན་འདས་པོ་དམ་པ་ནི་ཇཱ་ལིང་ག་པཱ་མཆོག་གིས་བོད་དོན་ཐོག་རྒྱབ་སྐྱོར་ཤུགས་ཆེ་གནང་བ་མ་ཟད། མངའ་སྡེ་འདིའི་ནང་གི་བཙན་བྱོལ་བོད་མི་རྣམས་ལ་ས་ཆ་ཕོན་ཆེན་པོ་ཞིག་གནང་ཡོད། དེར་བརྟེན་ངས་དམིགས་བསལ་གྱིས་ཀར་ན་ཊ་ཀ་མངའ་སྡེའི་སྤྱི་ཁྱབ་བློན་ཆེན་འདས་པོ་དམ་པ་ནི་ཇཱ་ལིང་ག་པཱ་མཆོག་གིས་གཙོས་ཤུལ་ལུས་ནང་མི་ཡོངས་ནས་བཙན་བྱོལ་བོད་མི་རྣམས་ལ་མཐུན་འགྱུར་རོགས་རམ་གང་ཐུབ་གནང་བར་བཀའ་དྲིན་རྗེས་དྲན་དང་ཐུགས་རྗེ་ཆེ་ཞུ་རྒྱུ་ཡིན།
དེ་བཞིན་ཀར་ན་ཊ་ཀ་མངའ་སྡེའི་སྤྱི་ཁྱབ་བློན་ཆེན་ཀུ་མ་ར་སི་ཝ་མེ་མཆོག་གིས་གཙོས་མངའ་སྡེའི་གཞུང་མང་གཉིས་ནས་ད་བར་ཀ་ན་ཊ་ཀ་མངའ་སྡེ་ནང་གི་བཙན་བྱོལ་བོད་མི་རྣམས་ལ་ས་གནས་ཡུལ་མི་དང་གཅིག་མཚུངས་ལྟར་གང་ཅིའི་ཐད་ནས་མཐུན་འགྱུར་རོགས་རམ་གང་ཐུབ་གནང་དང་གནང་མུས་ལ་མངའ་སྡེའི་གཞུང་མང་གཉིས་ལ་ཐུགས་རྗེ་ཆེ་ཞུ་རྒྱུ་ཡིན། རྒྱ་གར་གྱི་སྲིད་བློན་དང་པོ་ཇོ་ཧ་ལ་ནེ་རུ Jawaharlal Nehru མཆོག་དང་སྲིད་བློན་ཟུར་པ་ཨ་ཊལ་བྷི་ཧ་རི་ཝཇ་པ་ཡི་ Atal Bihari Vajpayeeji མཆོག དེ་བཞིན་ད་ལྟ་སྲིད་བློན་ལས་ཐོག་ན་རནྡྲ་མོ་དི་ Narendra Modi མཆོག་གིས་གཙོས་རྒྱ་གར་གཞུང་མང་གཉིས་ནས་བཙན་བྱོལ་བོད་མི་རྣམས་ལ་རྒྱབ་སྐྱོར་དང་མཐུན་འགྱུར་རོགས་རམ་གང་ཐུབ་གནང་དང་གནང་བཞིན་པར་ཐུགས་རྗེ་ཆེ་ཞུ་རྒྱུ་ཡིན།
སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ཕྱི་ལོ་ ༡༩༥༩ ལོར་བོད་ནས་རྒྱ་གར་ལ་བཙན་བྱོལ་དུ་ཕེབས་དགོས་བྱུང་ཡོད། ཕྱི་ལོ་ ༡༩༥༩ ཟླ་ ༣ ཚེས་ ༣༡ ཉིན་མགོན་པོ་གང་ཉིད་མཆོག་རྒྱ་གར་དང་བོད་ཀྱི་ས་མཚམས་ལ་འབྱོར་བ་རེད། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་རྒྱ་གར་ལ་བཙན་བྱོལ་དུ་ཕེབས་པ་ནས་བཟུང་འདས་པའི་ལོ་ངོ་ ༦༠ རིང་བཙན་བྱོལ་བོད་མི་རྣམས་རྒྱ་གར་ནང་ཧྲ་ཏག་ཏག་གནས་ཐུབ་ཡོད་པ་མ་ཟད། བོད་མི་རྣམས་ཀྱི་འཚོ་བའི་གནས་སྟངས་ཀྱང་འཕེལ་རྒྱས་སུ་ཕྱིན་ཡོད།
ཕྱི་ལོ་ ༡༩༥༩ ནས་བཟུང་རྒྱ་ནག་གཞུང་གིས་བོད་ཀྱི་དགོན་པ་དང་བཙུན་དགོན་བརྒྱ་ཆ་ ༩༨ རྩ་གཏོར་དུ་བཏང་བ་མ་ཟད། དགེ་འདུན་པ་དང་བཙུན་མ་བརྒྱ་ཆ་ ༩༩་༩ སྐྱ་སེར་ཕེབས་སུ་བཅུག་པ་རེད། ཕྱིས་སུ་བོད་པ་ཚོ་རྒྱ་གར་ལ་བཙན་བྱོལ་དུ་འབྱོར་སྐབས་ས་དང་གནམ་མ་གཏོགས་ངོ་ཤེས་གྲོགས་པོ་མེད། བཙན་བྱོལ་བོད་མི་རྣམས་ཀྱིས་ནང་ཆོས་རྒྱ་གར་ཀར་ན་ཊ་ཀ་མངའ་སྡེ་ནང་སླར་གསོ་གནང་ཐུབ་ཡོད། བོད་ནང་རྒྱ་ནག་གཞུང་གིས་མུ་མཐུད་བོད་མི་ཚོའི་ཐོག་དྲག་གནོན་བྱེད་བཞིན་ཡོད། ད་བར་བོད་མི་ ༡༥༢ ཀྱིས་རང་ལུས་མེར་སྲེག་བཏང་བ་རེད། རྒྱ་གཞུང་གིས་མུ་མཐུད་བོད་ཀྱི་གཏེར་ཁ་སྔོག་འདོན་དང་ཁོར་ཡུར་གཏོར་བཤིག དཔལ་འབྱོར་བཤུ་གཞོག་གཏོང་གི་ཡོད་པ་མ་ཟད། མི་རིགས་དབྱེ་འབྱེད་དང་བོད་ཀྱི་སྐད་ཡིག་བེད་སྦྱོད་གཏོང་མ་ཆོག་པ་བཟོ་བཞིན་ཡོད། བོད་མི་རྣམས་རང་གི་ས་ཐོག་ཏུ་གྲངས་ཉུང་མི་རིགས་ཆགས་ཡོད། ཅེས་སོགས་ཀྱི་གསུང་བཤད་གནང་། །


text:
༄༅། །ཕྱི་ལོ་ ༢༠༡༨ ཟླ་ ༦ ཚེས་ ༢༩ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བཞུགས་སྒར་རྡ་རམ་ས་ལ་ནས་ཆིབས་ཐོན་གྱིས་རྒྱ་གར་གྱི་རྒྱལ་ས་ལྡི་ལིར་༸ཞབས་སོར་འཁོད་པ་དང་། ཟླ་ ༧ ཚེས་ ༡ ཉིན་རྒྱལ་ས་ལྡི་ལི་རུ་ཤྲཱི་ལངྐ་ (Sri Lanka) དང་། མ་ཡན་མཱརསས། (Myanmar) ཐའི་ལེནྜི། (Thailand) ཝི་ཏི་ནམ། (Vietnam) ཐའེ་ཝན། (Taiwan) དེ་བཞིན་རྒྱ་གར་བཅས་ནས་ཕེབས་པའི་ནང་པའི་སྐུ་ཚབ་དང་བོད་བརྒྱུད་ནང་བསྟན་གྱི་སྐུ་ཚབ་དབར་དམ་ཆོས་འདུལ་བའི་བགྲོ་གླེང་ཐེངས་གཉིས་པའི་ཚོགས་མགོན་དུ་ཆིབས་བསྒྱུར་བསྐྱངས་པའི་མཛད་འཕྲིན་ནས་དབུ་བཙུགས་ཏེ་ཟླ་གཅིག་དང་ཉིན་ ༡༤ རིང་ལ་དྭགས་དང་རྒྱ་གར་ལྷོ་ཕྱོགས་སུ་ཆོས་འབྲེལ་དང་མི་མང་ལ་གསུང་བཤད་སོགས་ཀྱི་མཛད་འཕྲིན་རྒྱ་ཆེར་བསྐྱངས་རྗེས་རྡ་རམ་ས་ལའི་བཞུགས་སྒར་དུ་༸ཞབས་སོར་བདེ་བོར་འཁོད་ཡོད་པ་རེད།
དེ་ཡང་ཟླ་ ༧ ཚེས་ ༡ ཉིན་རྒྱལ་ས་ལྡི་ལི་རུ་ཤྲཱི་ལངྐ་ (Sri Lanka) དང་། མ་ཡན་མཱར། (Myanmar) ཐའི་ལེནྜི། (Thailand) ཝི་ཏི་ནམ། (Vietnam) ཐའེ་ཝན། (Taiwan) དེ་བཞིན་རྒྱ་གར་བཅས་ནས་ཕེབས་པའི་ནང་པའི་སྐུ་ཚབ་དང་བོད་བརྒྱུད་ནང་བསྟན་གྱི་སྐུ་ཚབ་དབར་དམ་ཆོས་འདུལ་བའི་བགྲོ་གླེང་ཐེངས་གཉིས་པའི་ཚོགས་མགོན་དུ་ཆིབས་བསྒྱུར་བསྐྱངས་སྟེ་བཀའ་སློབ་སྩལ་བ་དང་། ཚེས་ ༢ ཉིན་ལྡི་ལི་མངའ་སྡེ་གཞུང་གིས་གཞུང་འབྲེལ་སློབ་གྲྭ་ཡོངས་ཀྱི་སྔོན་འགྲོ་ནས་འཛིན་རིམ་ ༨ བར་གྱི་སློབ་ཚན་ནང་མི་ཚེའི་ནང་བདེ་སྐྱིད་བསྐྲུན་ཐབས་སྐོར་གྱི་སློབ་ཚན་གསར་འཇུག་གཏན་འབེབ་གནང་ཡོད་པའི་དབུ་འབྱེད་མཛད་སྒོར་གདན་ཞུ་ཞུས་དོན་ལྟར་ཆིབས་བསྒྱུར་བསྐྱངས་ནས་སློབ་གྲྭ་སྟོང་གཅིག་གི་སློབ་སྤྱི་དང་། དགེ་རྒན་བཞི་སྟོང་བཅས་ཁྱོན་སློབ་སྤྱི་དང་དགེ་རྒན་སྟོང་ལྔ་ལ་བཀའ་སློབ་སྩལ།
ཚེས་ ༣ ཉིན་ལྡི་ལི་ནས་མཁའ་ལམ་བརྒྱུད་རྒྱ་གར་བྱང་ཕྱོགས་ལ་དྭགས་རྒྱལ་ས་སླེའི་གནམ་ཐང་དུ་༸ཞབས་སོར་བདེ་བར་འཁོད་སྐབས་མངའ་སྡེའི་གྲོས་ཚོགས་འཐུས་མི་རྣམ་པ་དང་། ལ་དྭགས་ནང་པའི་ཚོགས་པ་ དང་། ལ་དྭགས་རི་ལྗོངས་ཡར་རྒྱས་ལྷན་ཚོགས། དགའ་ལྡན་ཁྲི་ཟུར་རི་རྫོང་རིན་པོ་ཆེ་མཆོག་དང་། སྟག་ལུང་མ་སྤྲུལ་རིན་པོ་ཆེ་མཆོག འབྲི་གུང་སྐྱབས་མགོན་ཆེ་ཚང་རིན་པོ་ཆེ་མཆོག ཁྲིག་རྩེ་རིན་པོ་ཆེ་མཆོག་སོགས་ཀྱིས་དབུས་བླ་སྤྲུལ་དགེ་བཤེས་རྣམ་པ། ལ་དྭགས་ཨ་མ་ཚོགས་པ། དགོན་པའི་ཚོགས་པ། ས་གནས་རྫོང་དཔོན་དང་ཉེན་རྟོག་འགོ་དཔོན། ལ་དྭགས་ཁ་ཆེ་ཚོགས་པ། ལ་སྤྱིས་གཙོས་གཞུང་དང་གཞུང་འབྲེལ་མིན་པའི་ཚོགས་སྐྱིད་ཁག་གི་སྐུ་ཚབ་འཐུས་མི་སོགས་ཀྱིས་ཕེབས་བསུའི་སྣེ་ལེན་གཟབ་རྒྱས་ཞུས།
ཚེས་ ༦ ཉིན་ལ་དྭགས་གླེ་ཞི་བའི་ཚལ་ཕོ་བྲང་དུ་མགོན་པོ་གང་ཉིད་མཆོག་དགུང་གྲངས་ ༨༣ བཞེས་པའི་༸སྐུའི་འཁྲུངས་སྐར་དུས་ཆེན་གྱི་མཛད་སྒོར་དབུ་བཞུགས་དང་བཀའ་སློབ་བཀའ་དྲིན་སྩལ་བ་དང་། ཚེས་ ༡༠ ཉིན་ཇམ་མུ་ཀ་ཤི་མིར་མངའ་སྡེའི་སྲིད་སྐྱོང་ན་རེནྡྲ་ན་ཐི་ཝོ་ར་ Shri Narinder Nath Vohra མཆོག་ལ་དྭགས་ཀྱི་རྒྱལ་ས་སླེ་ཁུལ་དུ་གཞུང་འབྲེལ་འཚམས་གཟིགས་སུ་ཕེབས་སྐབས་ལ་དྭགས་ཞི་བ་ཚལ་ཕོ་བྲང་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་མཇལ་འཕྲད་ཞུས། ཚེས་ ༡༢ ཉིན་གྱི་སྔ་དྲོ་ཆུ་ཚོད་ ༡༠ ཡོལ་ཙམ་ལ་ལ་དྭགས་ས་ཁུལ་ལྡུམ་རར་རྟེན་གཞི་བྱས་པའི་བདེ་སྐྱིད་བཀྲ་ཤིས་ཆོས་གླིང་དགོན་པར་༸ཞབས་སོར་བདེ་བར་འཁོད་པ་དང་། ཚེས་ ༡༣ བློ་སྦྱོང་ཚིག་བརྒྱད་མ་དང་། རྟེན་འབྲེལ་བསྟོད་པའི་བཀའ་ཆོས་སྩལ་བ་དང་། ཕྱི་ཚེས་ ༡༤ ཉིན་གྱི་སྔ་དྲོ་བསམ་གཏན་གླིང་དགོན་པར་ཆིབས་སྒྱུར་བཀའ་དྲིན་བསྐྱངས།
ཚེས་ ༡༥ ཉིན་སྔ་དྲོ་ཆུ་ཚོད་ ༩ ཙམ་ལ་ལ་དྭགས་ལྡུམ་ར་བསམ་གཏན་གླིང་དགོན་པའི་གསུང་རའི་ནང་ལ་དྭགས་དབྱར་ཆོས་ཆེན་མོ་ཐེངས་དྲུག་པ་དབུ་འབྱེད་དང་བཀའ་སློབ་བཀའ་དྲིན་སྩལ། ཚེས་ ༡༦ ཉིན་ལ་དྭགས་ལྡུམ་ར་བསམ་གཏན་གླིང་དགོན་པར་དགའ་ལྡན་ཁྲི་ཟུར་རི་རྫོང་རིན་པོ་ཆེ་མཆོག་དང་ཁྲིག་རྩེ་རིན་པོ་ཆེ་མཆོག་གིས་གཙོས་དགེ་བཤེས་བླ་སྤྲུལ་ཁག་གཅིག་དང་། གཞན་ཡང་ཆབ་སྲིད་དབུ་ཁྲིད་དང་མི་མང་སྟོང་ཕྲག་བརྒལ་བར་རྗེ་ཙོང་ཁ་པ་ཆེན་པོས་མཛད་པའི་ལམ་གཙོ་རྣམ་གསུམ་དང་། སེམས་སྐྱེས་བཀའ་བརྒྱ་མ། དེ་བཞིན་འཇམ་དཔལ་མཚན་བརྗོད་ཀྱི་ལྗགས་ལུང་སྩལ། ཚེས་ ༡༧ ཉིན་གྱི་སྔ་དྲོ་ཆུ་ཚོད་ ༩ ཐོག་ལ་དྭགས་ལྡུམ་ར་བསམ་གླིང་སེར་སྐྱ་མང་ཚོགས་གཙོ་བོར་གྱུར་བའི་ལ་དྭགས་ས་གནས་འདྲ་མིན་ནས་འདུས་པའི་དད་ལྡན་རྣམས་ལ་སྒྲོལ་དཀར་ཡིད་བཞིན་འཁོར་ལོའི་ཚེ་དབང་དང་། བྱང་སེམས་སྡོམ་པ་འབོགས་ཆོག་མཛད།
ཚེས་ ༢༡ ཉིན་གྱི་སྔ་དྲོ་ཆུ་ཚོད་ ༨།༤༥ ཙམ་ལ་ལ་དྭགས་རྒྱལ་ས་གླེ་ནས་ཐད་འཕུར་གནམ་གྲུ་བརྒྱུད་ཟངས་དཀར་ཐད་འཕུར་གནམ་ཐང་དུ་༸ཞབས་སོར་བདེ་བར་འཁོད་པ་དང་། ཚེས་ ༢༢ ཉིན་གྱི་སྔ་དྲོ་ཆུ་ཚོད་ ༩ ཐོག་ཟངས་དཀར་༸རྒྱལ་བའི་ཕོ་བྲང་དུ་ཟངས་དཀར་སེར་སྐྱ་མང་ཚོགས་རྣམས་ལ་རྗེ་ཙོང་ཁ་པ་ཆེན་པོས་མཛད་པའི་ལམ་རིམ་བསྡུས་དོན་གྱི་བཀའ་ཁྲིད་དབུ་འཛུགས་མཛད།
ཚེས་ ༢༣ ཉིན་ལ་དྭགས་ཟངས་དཀར་༸རྒྱལ་བའི་ཕོ་བྲང་དུ་སྤྱན་རས་གཟིགས་ཀྱི་བཀའ་དབང་དང་། ལམ་སྒྲོན་སློབ་གྲྭ་གཙོ་བོར་གྱུར་བའི་སློབ་ཕྲུག་རྣམས་ལ་གང་བློ་མའི་ལྗགས་ལུང་སྩལ་བསྟུན་ལ་དྭགས་སེར་སྐྱ་མང་ཚོགས་རྣམས་ཀྱིས་མགོན་པོ་མཆོག་ལ་བརྟན་བཞུགས་བསྟར་འབུལ་ཞུས་པ་རྗེས་ཟངས་དཀར་ཁུལ་གྱི་ནང་པ་དང་ཁ་ཆེའི་དབར་ལོ་དྲུག་བདུན་ཙམ་གོང་ནས་མི་མཐུན་པ་པའི་གནས་ཚུལ་ཕྲན་བུ་བྱུང་བར་ཕྱིན་ཆད་དེ་རིགས་རྩ་བ་ནས་མི་ཡོང་བ་དང་གཉིས་ཕན་ཚུན་མཛའ་བརྩེའི་འབྲེལ་ལམ་རྒྱུན་སྐྱོང་བྱ་རྒྱུའི་ཁས་ལེན་ཡིག་ཆ་ཞིག་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ཕྱག་ཏུ་འབུལ་ལམ་ཞུས་པར་༸གོང་ས་༸སྐྱབས་མགོན་ཆེན་པོ་མཆོག་གིས་ཐུགས་དགྱེས་ཚོར་དང་སྦྲགས་ཐོག་མར་ཕྱོགས་གཉིས་ཀྱི་སྐུ་ཚབ་འཐུས་མི་རྣམས་དང་ལྷན་སྐུ་པར་ལྷན་སྒྲོན་མཛད་རྗེས་བཀའ་སློབ་སྩལ།
ཚེས་ ༢༤ ཉིན་ཟངས་དཀར་གྱི་རྒྱལ་ས་པ་དུམ་ཁུལ་དུ་རྟེན་གཞི་བྱས་པའི་ཨན་ཇུ་མན་མོ་ཡིན་ཨུལ་ཨི་སི་ལམ་ Anjumane Moen UL Islam ཞེས་པའི་ཁ་ཆེའི་སློབ་གྲྭས་ཇི་ལྟར་སྔོན་ནས་གདན་ཞུ་གསོལ་འདེབས་ཞུས་དོན་ལྟར་ཆིབས་སྒྱུར་བསྐྱངས་སྟེ་བཀའ་སློབ་སྩལ་བ་དང་། དེ་རྗེས་ཟངས་དཀར་འཕྲོད་བསྟེན་སྨན་ཁང་དང་། གསོ་རིག་ཉམས་ཞིབ་ཁང་དུ་ཆིབས་སྒྱུར་བཀའ་དྲིན་བསྐྱངས་ནས་དད་ལྡན་མང་ཚོགས་རྣམས་ལ་བཀའ་སློབ་སྩལ། དེ་བཞིན་ཉིན་འདིར་ཨ་རིའི་ཕྱི་སྲིད་ལྷན་ཁང་གིས་གོ་སྒྲིག་གནང་བའི་ཕྱི་ལོ་ ༢༠༡༨ ཟླ་ ༧ ཚེས་ ༢༤ ནས་ ༢༦ བར་ཉིན་གྲངས་གསུམ་རིང་ཨ་རིའི་ཕྱི་སྲིད་ལས་ཁུངས་སུ་ཐེངས་དང་པོ་རྒྱལ་སྤྱིའི་བློན་ཆེན་རིམ་པའི་ཆོས་དད་རང་དབང་གི་ཚོགས་ཆེན་ཐོག་བརྙན་འཕྲིན་བརྒྱུད་བཀའ་སློབ་སྩལ།
ཚེས་ ༢༦ ཉིན་ཀར་གིལ་ Kargil གྲོང་ཁྱེར་གྱི་བཞུགས་གནས་གསོལ་མགྲོན་ཁང་དུ་གསར་འགོད་པ་ཁག་གཅིག་གི་དྲི་བར་བཀའ་ལན་མཛད་བསྟུན་དད་ལྡན་མི་མང་ ༣༠༠ ཙམ་ལ་མཇལ་ཁ་དང་བཀའ་སློབ་སྩལ། དེ་རྗེས་ཆུ་ཚོད་ ༡༠ ཙམ་ལ་ཝ་ཀ་མུལ་སྦེག་ Wakha-Mulbekh ཞེས་མི་འབོར་ལྔ་སྟོང་ཙམ་ཡོད་ས་དེར་སི་པི་རིང་དྲེལ་ཞེས་པའི་སློབ་གྲྭ་ Spring Dales Public School ཞེས་པའི་སློབ་གྲྭས་ཇི་ལྟར་སྔོན་ནས་གསོལ་འདེབས་ཞུ་དོན་ལྟར་བཀའ་བཞེས་བཟང་པོ་སྨིན་སྩལ་ཐོབ་སྟེ་ཆིབས་སྒྱུར་བཀའ་དྲིན་བསྐྱབས་ཏེ་བཀའ་སློབ་སྩལ། ཚེས་ ༢༩ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ལ་དྭགས་ཁྲིག་རྩེ་དགོན་ཚུལ་ཁྲིམས་རྣམ་དག་གླིང་གི་དཔེ་མཛོད་ཁང་དང་། ཤེས་ཡོན་བསྟི་གནས་ཁང་དབུ་འབྱེད་རབ་གནས་མཛད།
ཟླ་ ༨ ཚེས་ ༡ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ལ་དྭགས་བོད་ཁྱིམ་སློབ་གྲྭའི་ཐང་ཆེན་དུ་བསོད་ནམས་གླིང་མི་མང་དང་བོད་ཁྱིམ་དགེ་སློབ་ལས་བྱེད་ཡོངས་ལ་བཀའ་སློབ་བཀའ་དྲིན་སྩལ་བ་དང་། དེ་བཞིན་ཉིན་འདིར་ལ་དྭགས་ཞི་བའི་ཚལ་ཕོ་བྲང་དུ་ལ་དྭགས་གླེ་བསོད་ནམས་ནོར་བུ་དྲན་རྟེན་སྨན་ཁང་ཆེན་མོའི་སྨན་ཞབས་པ་རྣམས་ལ་དམིགས་བསལ་མཇལ་ཁ་དང་སྐུ་དཔར་ལྷན་བསྒྲོན་རྗེས་བཀའ་སློབ་སྩལ། ཚེས་ ༣ ཉིན་ལ་དྭགས་ཞི་བའི་ཚལ་ཕོ་བྲང་ཐང་ཆེན་དུ་ལ་དྭགས་ནང་ཚོགས་དང་དགོན་ཚོགས་ཐུན་མོང་ནས་གསོལ་སྟོན་ཟབ་རྒྱས་འདེགས་འབུལ་འབྲེལ་ཕྱི་ཟླ་ ༧ ཚེས་ ༣ ཉིན་ལ་དྭགས་སུ་༸ཞབས་སོར་བཀོད་པ་ཟླ་ ༨ ཚེས་ ༣ ཉིན་བར་ཟླ་བ་གཅིག་ཕྱིན་ཡོད་སྐོར་བཀའ་ཕེབས་པ་སོགས་ལ་དྭགས་ཀྱི་མཛད་འཕྲིན་རེ་ཞིག་ལེགས་པར་གྲུབ་ནས་རྒྱ་གར་གྱི་རྒྱལ་ས་ལྡི་ལིར་ཆིབས་བསྒྱུར་བསྐྱངས།
ཚེས་ ༧ ཉིན་གྱི་ཕྱེད་ཡོལ་ཆུ་ཚོད་ ༣།༣༠ ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་གྱི་རྒྱལ་ས་ལྡི་ལི་ནས་མཁའ་ལམ་བརྒྱུད་རྒྱ་གར་ལྷོ་ཕྱོགས་གྷོ་བར་༸ཞབས་སོར་བདེ་བར་འཁོད་པ་དང་། ཚེས་ ༨ ཉིན་གྷོ་བ་ས་གནས་སུ་རྟེན་གཞི་བྱས་པའི་རྒྱ་གར་ནང་གི་ཚོང་དོན་སློབ་གྲྭ་གྲགས་ཅན་ Goa Institute of Management ཞེས་པས་ཇི་ལྟར་སྔོན་ནས་གདན་ཞུ་གསོལ་འདེབས་ཞུ་དོན་ལྟར་བཀའ་བཞེས་བཟང་པོ་སྨིན་སྩལ་ཐོབ་སྟེ་སློབ་གཉེར་ཁང་དེ་ཉིད་དབུ་བརྙེས་ནས་ལོ་ ༢༥ འཁོར་བའི་དུས་དྲན་སྲུང་བརྩིའི་མཛད་སྒོར་དབུ་བཞུགས་ཀྱིས་དགེ་ལས་སློབ་ཕྲུག་རྣམས་ལ་དེང་གི་དུས་སུ་སེམས་དང་སེམས་ཀྱི་བྱེད་ལས་སྐོར་གྱི་རྒྱ་གར་གྱི་གནའ་བོའི་ལེགས་བཤད་ཀྱི་ཕན་ཐོགས་སྐོར་བཀའ་སློབ་སྩལ།
ཚེས་ ༩ ཉིན་གྱི་སྔ་དྲོ་ཆུ་ཚོད་ ༡༠།༣༠ ཙམ་ལ་རྒྱ་གར་ལྷོ་ཕྱོགས་གྷོ་བ་ནང་གི་མཛད་འཕྲིན་ལེགས་པར་གྲུབ་ནས་རྒྱ་གར་ལྷོ་ཕྱོགས་སྦེང་ལོར་གྲོང་ཁྱེར་དུ་༸ཞབས་སོར་འཁོད། ཕྱི་ཚེས་ ༡༠ ཉིན་ Taj west Hotel གསོལ་མགྲོན་ཁང་དུ་ཀར་ན་ཀྲ་ཀ་མངའ་སྡེའི་ཁྱབ་ཁོངས་སུ་གཏོགས་པའི་བོད་མི་རྣམས་ནས་མངའ་སྡེའི་གཞུང་མང་གཉིས་ལ་ཐུགས་རྗེ་ཆེ་ཞུའི་མཛད་སྒོར་དབུ་བཞུགས་དང་བཀའ་སློབ་སྩལ་བ་དང་། དེ་བཞིན་ཝ་ན་ཐེབས་རྩ་ཁང་གི་གོ་སྒྲིག་འོག་རྒྱ་གར་སློབ་ཕྲུག་རྣམས་ལ་དུས་རབས་ ༢༡ པའི་ནང་གི་བྱམས་བརྩེའི་ནུས་པ་དང་། རྒྱ་གར་གནའ་རབས་ཀྱི་རིག་གཞུང་ཞེས་པའི་བརྗོད་གཞིའི་ཐོག་བཀའ་སློབ་སྩལ། ཚེས་ ༡༣ ཉིན་རྒྱ་གར་ལྷོ་ཕྱོགས་ཀར་ནཱ་ཌ་གར་རྟེན་གཞི་བྱས་པའི་ཏཱ་ལའི་བླ་མ་མཐོ་རིམ་སློབ་གཉེར་ཁང་དུ་དགེ་ལས་སློབ་ཕྲུག་དང་མི་མང་རྣམས་ལ་བཀའ་སློབ་བཀའ་དྲིན་སྩལ་བ་སོགས་མཛད་འཕྲིན་རྒྱ་ཆེར་བསྐྱངས་པ་དང་།
ཚེས་ ༡༤ ཉིན་གུང་གྷ་གྷལ་གནམ་ཐང་དུ་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་དང་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག དེ་བཞིན་བདེ་སྲུང་བཀའ་བློན་བླ་བྲང་འཕགས་པ་ཚེ་རིང་མཆོག་སོགས་ཀྱིས་ཕེབས་བསུ་དང་འབྲེལ་བཞུགས་སྒར་ལ་ཆིབས་བསྒྱུར་བསྐྱངས་པ་དང་། ཕེབས་ལམ་གཡས་གཡོན་ཏུ་དད་ལྡན་སེར་སྐྱ་མི་མང་གིས་ལག་ཏུ་དཀར་གཙང་མཇལ་དར་དང་བདུག་སྤོས་ཐོགས་ཏེ་ཕེབས་བསུ་དང་བཅས་ཆུ་ཚོད་ ༡།༢༠ ཙམ་ལ་ཕོ་བྲང་དུ་༸ཞབས་སོར་འཁོད་ཡོད་པ་བཅས།།


text:
༢༠༡༧ ལོའི་ཐེངས་དང་པོའི་བོད་ཀྱི་མཛངས་པ་འགྲན་སྡུར་ཁྲོད་ཉི་མ་ལགས་སུ་ཨང་དང་པོ་དང་ཚེ་རིང་ཆོས་འཕེལ་ལགས་ཨང་གཉིས་པ། བློ་བཟང་ཆོས་འཕེལ་ལགས་ཨང་གསུམ་པ་བཅས་ཐོབ་སོང་།
མདང་དགོང་ཆུ་ཚོད་ ༧ པའི་སྟེང་བོད་ཀྱི་ཟློས་གར་ཁང་གི་མདུན་ཐང་དུ། བསྟན་འཛིན་བཀྲ་ཤིས་ལགས་ཀྱི་གོ་སྒྲིག་འོག ཕྱི་ལོ་ ༢༠༡༧ ལོའི་བོད་ཀྱི་མཛངས་པ་འགྲན་སྡུར་ཐེངས་དང་པོའི་རྟིང་རྩོད་འགྲན་སྡུར་གནང་སོང་བ་དང་། ཚོགས་ཐོག་ཏུ་དྷ་ས་ཁུལ་གྱི་སེར་སྐྱ་མི་མང་དང་ཕྱི་རྒྱལ་གྱི་ཡུལ་སྐོར་སྤྲོ་འཆམ་པ་སོགས་མི་མང་ཆིག་སྟོང་མ་ཟིན་ཙམ་འཛོམས་པའི་དབུས་སུ། གཟུ་དཔུང་པ་བཞིའི་དཔྱད་སྡུར་སྐར་གྲངས་བརྒྱུད་མདོ་འཛིན་པ་དབང་ཕྱུགས་ལགས་ཀྱིས་ད་ལོའི་ཐེངས་པོའི་བོད་ཀྱི་མཛངས་པ་འགྲན་སྡུར་ཁྲོད། འགྲན་ཞུགས་པ་ཉི་མ་ལགས་ཨང་དང་པོ་དང་། ཚེ་རིང་ཆོས་འཕེལ་ལགས་ཨང་གཉིས་པ། བློ་བཟང་ཆོས་འཕེལ་ལགས་ཨང་གསུམ་པ་བཅས་ཐོབ་ཡོད་སྐོར་གསལ་བསྒྲགས་བྱས་པ་དང་འབྲེལ་ཏེ། བོད་ཀྱི་མཛངས་པ་གོ་སྒྲིག་པ་བསྟན་འཛིན་བཀྲ་ཤིས་ལགས་ཀྱིས་ཨང་དང་པོར་བོད་ཀྱི་མཛངས་པའི་རྒྱལ་ཁའི་རྟགས་མ་དང་ཧིན་སྒོར་ཆིག་འབུམ་ཆིག་ཁྲི། ཨང་གཉིས་པར་ཧིན་སྒོར་བདུན་ཁྲི། ཨང་གསུམ་པར་ཧིན་སྒོར་བཞི་ཁྲི་བཅས་ཀྱི་བྱ་དགའ་སྤྲད་སོང་།
ཉི་མ་ལགས་ཀྱིས་གསར་འགོད་པར་བརྗོད་དོན། ད་ལན་བོད་ཀྱི་མཛངས་པ་འགྲན་སྡུར་ཐེངས་པོའི་ཁྲོད་ང་ལ་རྒྱལ་ཁ་ཐོབ་པ་དེ་ནི། ང་རང་གིས་འཇོན་བཞག་པ་ཞིག་མིན་པར། དེ་ནི་མི་མང་གི་རྒྱབ་སྐྱོར་དང་ཡིད་ཆེས། རེ་བ་བཅས་ལ་བརྟེན་ནས་ཐོབ་པ་རེད། ང་རང་བོད་ནས་སྐྱེས་ཤིང་རྒྱ་གར་ནང་འཚར་ལོངས་བྱུང་བ་ཞིག་ཡིན་སྟབས། ངས་བོད་ཕྱི་ནང་གི་དངོས་ཡོད་གནས་སྟངས་གསལ་བོར་ཤེས་ཀྱི་ཡོད་ལ། མ་འོངས་པར་བོད་ཀྱི་མཛངས་པའི་སྡིངས་ཆ་འདི་བརྒྱུད་ནས། ངས་བོད་དོན་དེ་རྒྱལ་སྤྱིའི་སྡིངས་ཆའི་ཐོག་འཁྱེར་ཐུབ་པའི་རེ་བ་བྱེད་ཀྱི་ཡོད། ཅེས་བརྗོད་སོང་།
ཉི་མ་ལགས་ནི་ད་ལྟ་རང་ལོ་ ༢༤ ཡིན་པ་དང་ཕ་ཡུལ་ཆབ་མདོ་རི་བོ་ཆེ་ནས་ཡིན་ཞིང་ཕྱི་ལོ་ ༢༠༠༧ ལོར་རྒྱ་གར་ནང་བཙན་བྱོལ་དུ་འབྱོར་བ་དང་། ད་ལྟ་རྒྱ་གར་ལྷོ་ཕྱོགས་སྦང་ལོར་གྲོང་ཁྱེར་གྱི་ཁྲིམས་ལུགས་སློབ་ཆེན་ (CMR Law College) ནང་རྒྱ་གར་གྱི་ཁྲིམས་ལུགས་གཙོས་པའི་རྒྱལ་སྤྱིའི་ཁྲིམས་ལུགས་སྐོར་ལ་སློབ་གཉེར་བྱེད་བཞིན་ཡོད་འདུག
གསར་འགོད་པ། ཉི་མ་ཚེ་རིང་།


text:
སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཆན་བཀོད་མཛུབ་སྟོན་གལ་ཆེན་གྱི་བླང་བྱ་གཞིར་བཟུང་། ཏང་གི་ཚོགས་ཆེན་བཅུ་དགུ་པའི་དགོངས་དོན་དོན་ཐོག་ཏུ་འཁྱོལ་རྒྱུར་སྐུལ་འདེད་གཏོང་ཆེད། ཚེས་23ཉིན་གྱི་སྔ་དྲོ། ལྗོངས་ཡོངས་ཀྱི་ས་ཁུལ་དང་ཐིང་རིམ་པའི་འགོ་ཁྲིད་ལས་བྱེད་པས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ལག་བསྟར་བྱེད་པའི་དུས་ཐེངས་གཉིས་པའི་ཆེད་དོན་བགྲོ་གླེང་འཛིན་གྲྭ་སློབ་འགོ་ཚུགས་པ་རེད། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷ་ཞུགས་པ་དང་འབྲེལ་ཟུར་ཁྲིད་སྙན་སྒྲོན་ཡང་གནང་ཞིང་། ཁོང་གིས་ཚོགས་ཆེན་བཅུ་དགུ་པའི་དགོངས་དོན་ནན་ཏན་ངང་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱེད་དགོས་པ་དང་། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་ལྗོངས་ཏང་ཨུད་ཀྱི་བཀོད་སྒྲིག་གཞིར་བཟུང་། མི་དམངས་ལྟེ་བར་འཛིན་རྒྱུ་མཐའ་འཁྱོངས་བྱེད་པ་དང་། ཕུ་ཐུང་བརྫེས་ནས་ངར་ཤུགས་སྒྲིམ་པ། བྱ་སྤྱོད་ངོ་མའི་ཐོག་ནས་བློ་གཅིག་སེམས་གཅིག་ངང་མི་དམངས་ལ་ཞབས་འདེགས་ཞུ་བའི་རྩ་བའི་དམིགས་ཡུལ་ལག་ལེན་བསྟར་བ་བཅས་བྱས་ནས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་གྱི་བོད་ཀྱི་ལེའུ་ཟམ་མི་ཆད་པར་རྩོམ་དགོས་ཞེས་ནན་བཤད་གནང་བ་རེད།
ལྗོངས་ཏང་ཨུད་ཀྱི་རྒྱུན་ཨུ་རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ་ཅང་ཅེས་ཚོགས་འདུ་གཙོ་སྐྱོང་གནང་བ་རེད།
ཆེ་དགྲ་ལྷས་ཏང་གི་ཚོགས་ཆེན་བཅུ་དགུ་པའི་དགོངས་དོན་ངེས་པར་དུ་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱ་རྒྱུ་དེ་མིག་སྔ་དང་སླད་ཕྱིན་དུས་སྐབས་ཤིག་རིང་གི་ཆབ་སྲིད་ཀྱི་ལས་འགན་ཨང་དང་པོར་བརྩིས་ཏེ་ཚོགས་ཆེན་ཀྱི་བརྗོད་དོན་གཙོ་བོ་ཁོང་དུ་བརྟན་པོར་ཆུད་པ་བྱེད་པ་དང་། གུང་ཁྲན་ཏང་མིའི་ཐོག་མའི་བསམ་འདུན་དང་ལས་འགན་ངོས་འཛིན་གཏིང་ཟབ་ཐུབ་པ་བྱེད་པ། མ་རྩོམ་ཀློག་རྒྱུ་དང་། མ་ཡིག་སྦྱོང་རྒྱུ། རྩ་བའི་རིག་པ་རྟོགས་རྒྱུ་བཅས་ལ་འབད་བརྩོན་བྱེད་པ། གསལ་པོ་ཤེས་པ་དང་། མཐར་ཕྱིན་པ་ཤེས་པ། དོན་འཁྱོལ་ཏན་ཏིག་ཐུབ་པ་བཅས་ལ་འབད་བརྩོན་བྱེད་པ། བསམ་བློ་དང་བྱ་སྤྱོད་ཚོགས་ཆེན་བཅུ་དགུ་པའི་དགོངས་དོན་དང་གཅིག་གྱུར་ཏན་ཏིག་ཡོང་བར་བྱེད་པ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་གཅིག་གྱུར་ཡོང་བར་བྱེད་པ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་གྱི་འཐབ་ཇུས་གལ་ཆེན་གྱི་དགོངས་པ་དང་གཅིག་གྱུར་ཡོང་བར་བྱེད་པ་བཅས་ཀྱི་ཐོག་ནས་མར་ཁེ་སི་རིང་ལུགས་ཀྲུང་གོ་ཅན་གྱི་གྲུབ་འབྲས་གསར་ཤོས་ཀྱིས་བསམ་བློར་དྲག་ཆས་སྤྲོས་པ་དང་། ལག་ལེན་ལ་མཛུབ་ཁྲིད་བྱེད་པ། ལས་དོན་ལ་སྐུལ་འདེད་གཏོང་བ་བཅས་དངོས་འབྲེལ་བྱེད་ཐུབ་པ་བྱེད་དགོས་ཞེས་བསྟན་གནང་བ་རེད།
ཆེ་དགྲ་ལྷས་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་མི་དམངས་འདི་ཉིད་འགོ་ནས་མཇུག་བར་གལ་འགངས་ཆེ་ཤོས་ཀྱི་གནས་བབ་ཐོག་བཞག་ཡོད། མི་དམངས་ལ་ཞབས་འདེགས་ཞུ་བའི་དམིགས་ཡུལ་བློ་ལ་བརྟན་པོར་ངེས་པ་དང་ལས་འགན་གསར་པ་ཕྲག་ཏུ་ཁུར་ཏེ་ནམ་ཡང་མི་དམངས་དང་དབུགས་ལམ་གཅིག་གྱུར་དང་། བདེ་སྡུག་མཉམ་མྱོང་། གཅིག་སེམས་གཅིག་སྒྲིལ་བཅས་བྱེད་དགོས་པ་དང་ནམ་ཡང་མཛེས་སྡུག་ལྡན་པའི་འཚོ་བར་བཅངས་པའི་མི་དམངས་ཀྱི་རེ་འདོད་འབད་འཐབ་དམིགས་ཚད་དུ་བརྩི་དགོས། ཀྲུང་དབྱང་གི་གཅིག་གྱུར་བཀོད་སྒྲིག་གཞིར་བཟུང་། ལྗོངས་ཏང་ཨུད་ཀྱི་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་དགོངས་དོན་ལག་བསྟར་གཏིང་ཟབ་བྱེད་པ་དང་། འཐབ་ཇུས་ཆེན་པོ་བདུན་ལག་བསྟར་བྱ་རྒྱུ་མཐའ་འཁྱོངས་བྱེད་པ། འཕེལ་རྒྱས་དང་། བརྟན་ལྷིང་། སྣོད་བཅུད་བཅས་དོན་ཆེན་གསུམ་ལ་དམ་པོར་དམིགས་པ། “འབྲེལ་བ་ཆ་བཅུ་གསུམ”ཐག་གཅོད་ཡང་དག་བྱེད་པ། གཙོ་གནད་དམ་འཛིན་དང་། ཞན་ཆ་གསབ་པ། ཉམས་ཞན་སྟོབས་ཆེར་གཏོང་བ་བཅས་མངོན་གསལ་དོད་པོ་ཡོང་བར་བྱེད་པ། ལྷག་པར་དུ་འགག་སྒྲོལ་གྱི་དམག་འཐབ་གསུམ་མཐའ་གཅིག་ཏུ་ཡག་པོ་བརྒྱབ་སྟེ་དམངས་འཚོ་ལེགས་གཏོང་དང་། སྣོད་བཅུད་ཤེས་དཔལ་འཛུགས་སྐྱོང་། དམག་དམངས་མཉམ་འདྲེས་གཏིང་ཟབ། ཚན་སློབ་ཆུ་ཚད་མཐོར་གཏོང་། རྨང་གཞིའི་སྒྲིག་བཀོད་འཛུགས་སྐྲུན་ལ་ཤུགས་སྣོན། ཀྲུང་ཧྭའི་རིག་གནས་དར་སྤེལ། ས་ཁོངས་མཐུན་སྦྱོར་འཕེལ་རྒྱས། གསར་གཏོད་ལ་བརྟེན་ནས་འཕེལ་རྒྱས་ལ་སྣེ་ཁྲིད། ཁྱད་ལྡན་ཐོན་ལས་འཕེལ་རྒྱས། མི་ཤུགས་ཐོན་ཁུངས་གསར་སྤེལ་བཅས“ཕྱོགས་བཅུ”ལ་ཚད་བརྒལ་ཆེན་པོ་ཡོང་བ་བྱེད་དགོས། རྒྱ་ཆེའི་མི་དམངས་ཀྱི་བདེ་རྩར་ཐུག་པའི་ཁེ་ཕན་མངོན་འགྱུར་ཡག་པོ་དང་། སྲུང་སྐྱོང་ཡག་པོ། འཕེལ་རྒྱས་ཡག་པོ་བཅས་དགོས། དུས་རབས་ལ་ངོ་གནོང་མི་དགོས་པ་དང་ཏང་དང་མི་དམངས་ལ་ངོ་གནོང་མི་དགོས་པའི་ལག་ལེན་དང་ལོ་རྒྱུས་ཀྱི་ཞིབ་དཔྱད་ཐེག་ཐུབ་པའི་རླབས་ཆེན་གྱི་བྱས་རྗེས་རྒྱུན་ཆད་མེད་པར་འཇོག་དགོས་ཞེས་ནན་བཤད་གནང་བ་རེད།
ཆེ་དགྲ་ལྷས“འདུ་ཤེས་བཞི”བརྟན་པོར་འཛུགས་པ་དང“གདེང་ཚོད་བཞི”ཆེ་རུ་བཏང་སྟེ་བསམ་བློ་དང་། ཆབ་སྲིད། བྱ་སྤྱོད་བཅས་ཐོག་མཐའ་བར་གསུམ་དུ་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་བ་བྱེད་པ་དང་། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་སྐྱོང་མཐའ་གཅིག་ཏུ་བྱེད་པ། ཕྱོགས་ཡོངས་ནས་ཏང་ནན་པོས་སྐྱོང་བའི་བྱེད་པོའི་འགན་འཁྲི་དོན་འཁྱོལ་ནན་ཏན་བྱེད་པ། “ལས་གནས་གཅིག་དང་འགན་འཁྲི་གཉིས”ལག་བསྟར་ནན་པོ་བྱེད་པ། ཏང་གི་ཆབ་སྲིད་འཛུགས་སྐྱོང་དང་། བྱང་ཚད་མཐོ་བའི་ཆེད་ལས་ཅན་གྱི་ལས་བྱེད་པའི་དཔུང་ཁག་འཛུགས་སྐྱོང་། གཞི་རིམ་ཏང་འཛུགས་སྐྱོང་བཅས་ཀྱི་ལས་དོན་ལ་ཤུགས་སྣོན་ཏན་ཏིག་རྒྱག་པ། ཕྱོགས་ཡོངས་ནས་ཏང་ནན་པོས་སྐྱོང་རྒྱུ་གཏིང་ཟབ་ཕྱོགས་སུ་ཁྲིད་སྟོན་བྱེད་པ། ཏང་གིས་བོད་དུ་སྲིད་སྐྱོང་བའི་རྨང་གཞི་སྔར་བས་བརྟན་པོ་ཡོང་བའི་འགན་ལེན་བྱེད་པ་བཅས་ཀྱི་ཐོག་ནས་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་ཆེད་སྲ་ཞིང་བརྟན་པའི་འགན་ལེན་མཁོ་འདོན་བྱེད་དགོས་ཞེས་ནན་བཤད་གནང་བ་རེད།


text:
དཔེ་དེབ་དེ་དང་འབྲེལ་ནས་བོད་ནང་གི་རྩོམ་པ་པོའི་སྐོར་ལ། དེང་སྐབས་ཨོ་ཀི་སེ་སློབ་གྲ་ཆེན་མོའི་ནང་། དེང་རབས་བོད་ཀྱི་རྩོམ་རིག་སྐོར་ལ་ཆེས་མཐོའི་སློབ་གཉེར་བྱེད་བཞིན་པའི་བླ་མ་སྐྱབས་ལགས་དང་མཉམ་དུ་གླེང་མོལ་བྱས་པར་ཉན་ན་གཤམ་གྱི་སྦྲེལ་ཐག་འདིར་མཐུད་རོགས།
October, 2009
...now browsing by month
མེ་ལ་མི་འཇིགས་པའི་གསེར།Friday, October 23rd, 2009
དཀའ་རྙོག་འདི་ནི་ཨ་རི་ཁོ་ནའི་དཀའ་རྙོག་མ་ཡིན་པར་འཛམ་གླིང་ཡོངས་ཀྱི་དཀའ་རྙོག་རེད།Friday, October 16th, 2009
བསྒྱུར་མཁན་གྱི་གསལ་བཤད། མ་ཁེམ་ཨེ་ཀེསི་ནི།དུས་རབས་འདིའི་ནང་ཨ་རིའི་ནང་དུ་ཤ་མདངས་དཀར་པོའི་མི་ཚོས་ཤ་མདངས་ནག་པོའི་མི་རྣམས་བྲན་གཡོག་ཏུ་བཀོལ་ཏེ། མི་ཆོས་དང་འགལ་བའི་མནར་གཅོད་དང་གཉའ་གནོན། བཤུ་གཞོག་བྱེད་སྐབས་ཤ་མདངས་ནག་པོའི་མིའི་ཐོབ་ཐང་རྩོད་ལེན་བྱེད་མཁན་ལ་སྣེ་ཁྲིད་བྱེད་མཁན་གྱི་དཔའ་བོ་ཞིག་ཡིན་པ་དང༌། ཁོང་གིས་ནི་འཛམ་གླིང་འདིར་ཡོད་པའི་མི་ཚང་མས་ཕན་ཚུན་ལ་སྤུན་ཟླའི་འདུ་ཤེས་འཛིན་དགོས་པའི་ལྟ་བ་རྨང་གཞིར་བཞག་ཏེ། མི་ཡི་རིན་ཐང་ནི་ཤ་མདངས་དང་གཟུགས་དབྱིབས་བལྟས་ནས་ཐག་གཅོད་མི་བྱེད་པར། དེ་ན་ཀུན་སྤྱོད་དང༌། བསམ་བློ་འཁྱེར་ཕྱོགས་དང་དེར་ལག་བསྟར་བྱེད་སྟངས་ལ་བལྟས་ནས་མིའི་རིན་ཐང་ཐག་གཅོད་བྱེད་དགོས་པར་ཡིད་ཆེས་ཆེན་པོའི་ངང་ཤ་མདངས་ནག་པོའི་མི་རྣམས་བྲན་གཡོག་ལས་ཐར་བར་མཛད་རྗེས་རླབས་ཆེན་བཞག་ཡོད་པ་རེད། རྩོམ་ཡིག་ཆ་ཚང་ལ་གཟིགས་རོགས། »
ཕྱིར་སྡོད་གནས་སུ་འབྱོར།Sunday, October 11th, 2009
འདས་པའི་བདུན་ཕྲག་གསུམ་རིང་ཨ་རིའི་ཤར་ལྷོ་ནུབ་བྱང་གི་མངའ་སྡེ་དྲུག་གི་ནང་སོང་ནས་གྲོང་གསེབ་ཀྱི་འཕྲོད་བསྟེན་ལས་དོན་བྱེད་ཐབས་དང་ནུབ་ཕྱོགས་སྤྱི་ཚོགས་ཁྲོད་དུ་ཡོད་པའི་བོད་ཀྱི་ཆོས་དང་རིག་གཞུང་གི་བསྟི་གནས་ཁང་ཁག་ཅིག་ལ་བལྟ་བསྐོར་དུ་སོང་ནས་གནས་ཚུལ་ཅུང་ཙམ་རྒྱུས་ལོན་རྗེས་ཚེས་༡༠ཉིན་སན་ཕྭན་སེ་སི་ཁའོ་གྲོ་ཁྱེར་ནས་གནམ་གྲུར་བསྡད་དེ་ཆུ་ཚོད་ལྔ་དང་སྐར་ཉི་ཤུའི་རྗེས་སུ་ཕྱིར་རང་གི་སྡོད་གནས་ཝ་ཞིན་ཏུན་ལ་འབྱོར་ཡོད།
ད་ཐེངས་བལྟ་བསྐོར་སྐབས་ལས་བྲེལ་ཆེན་པོའི་ངང་ཨ་རིའི་གྲོང་ཁྱེར་ཆེན་པོ་ཙམ་མ་ཡིན་པར། གྲོང་བརྡལ་དང་གྲོང་གསེབ་ཁག་ཏུ་གནས་པའི་མི་རིགས་འདྲ་མིན་གྱི་འཚོ་བ་གནས་སྟངས་སོགས་ལ་ཤེས་རྟོགས་དང་སློབ་སྦྱོང་ལེགས་པོ་བྱུང༌། བདུན་ཕྲག་གསུམ་རིང་གི་བལྟ་བསྐོར་སྐབས་བུ་ཆུང་ཉི་ཟླ་ཧ་ཅང་དྲན་ལ་བུ་ཆུང་གི་ཨ་མ་ཡང་དྲན་པ་བཤད་ག་ལ་དགོས། ངའི་སྙིང་གི་བུ་ཆུང་སྐྱེས་བ་ནས་བཟུང་ཉིན་གཅིག་ལ་ཡང་ཁ་བྲལ་མ་མྱོང་ལ། ཁོང་འཇིག་རྟེན་འདིར་སླེབས་སྐབས་ཀྱི་ངུ་ངག་དང་པོ་དང༌། མིག་ཐོག་མར་ཕྱེས་ནས་ཀེམ་ཀེམ་གཡོ་བའི་ངང་འཇིག་རྟེན་ལ་ཐོག་མར་བལྟ་བའི་ངང་ཚུལ། ཁ་འགུལ་ནས་ཝོམ་ཝོམ་ཟེར་བ་སོགས་ཁ་ནས་སྐད་སྒྲ་ཐོག་མ་སྒྲོག་པ། ཡིད་དུ་འོང་བའི་ངོ་གདོང་གི་འཛུམ་མདངས་ཐོག་མ། ལག་པ་འགུལ་ནས་ཆ་དངོས་ལ་སྙོབ་པ། རྐང་བ་འགུལ་ནས་ཨ་ཕའི་བྲང་ཁར་གཞུ་པ། ཨོང་ཙོག་ལ་བསྡད་ནས་ཧ་ཧ་ཞེས་བགད་མོ་དགོད་པ། སོགས་ངས་རེ་རེ་བཞིན་མཐོང་བ་དེས་ང་ལ་དགའ་སྤྲོ་ཚད་མེད་སྦྱིན། ཡིན་ནའང་ད་ཐེངས་བདུན་ཕྲག་གསུམ་རིང་ཕྱོགས་བསྐྱོད་ཀྱིས་ཕྱིར་ནང་དུ་སླེབས་སྐབས་ངའི་བུ་ཆུང་ཉི་ཟླ་གོག་ནས་འགྲོ་བཞིན་འདུག་ངའི་བུ་ཆུང་འདི་ཐེངས་དང་པོར་གོག་ནས་འགྲོ་བའི་རྣམ་འགྱུར་མཐོང་མ་ཐུབ་པར་བློ་ཕམ་བྱུང༌། བུ་ཆུང་ཉི་ཟླ་ཡིས་གོམ་པ་ཐེངས་དང་པོར་སྤོ་བ་དེ་ངས་ངེས་པར་དུ་མཐོང་ཐུབ་པ་བྱེད་རྒྱུར་བུ་ཆུང་ཁོང་ཁས་ལེན་བྱས་པ་ཡིན།
སན་ཕྭན་སེ་སི་ཁའོ་གྲོང་ཁྱེར།Thursday, October 8th, 2009
ཚེས་༨་ཉིན་གདན་ཝར་གྲོང་ཁྱེར་ནས་གནམ་གྲུར་བསྡད་དེ་ཆུ་ཚོད་གཉིས་དང་ཕྱེད་ཀ་ལྷག་གི་རྗེས་སུ་ཨ་རིའི་ནུབ་ཕྱོགས་གྲོང་ཁྱེར་སན་ཕྭན་སེ་སི་ཁའོ་ནང་འབྱོར། སན་ཕྭན་སེ་སི་ཁའོ་གྲོང་ཁྱེར་ནི་ཨ་རིའི་ནུབ་ཕྱོགས་ཕྱོགས་སུ་ཡོད་ལ། གྲོང་ཁྱེར་འདིའི་ནང་མི་གྲངས་འབུམ་བརྒྱད་དང་ཁྲི་དགུ་ཙམ་ཡོད་པ་རེད། གྲོང་ཁྱེར་གྱི་ཁོར་ཡུག་མཛེས་སྡུག་ལྡན་ཞིང་མི་རིགས་སྣ་འཛོམས་ཡིན་པས་རྒྱལ་སྤྱིའི་རང་བཞིན་གྱི་་གྲོང་ཁྱེར་ཞིག་རེད།
གྲོང་ཁྱེར་འདིའི་འདབས་སུ་རྒྱ་མཚོ་ཡོད་ལ། སྒང་དུ་རི་བོ་ཡོད་ཅིང་དབྱར་དགུན་མེད་པར་གནམ་གཤིས་དྲོད་གྲང་སྙོམས། གྲོང་ཁྱེར་འདིའི་འཁྲིས་སུ་འཛམ་གླིང་གི་དེང་རབས་འཕྲུལ་རིག་གི་བསྟི་གནས་སི་ལི་ཁོན་ལུང་གཤོངས་ཡང་ཡོད་པ་རེད། ས་ཁུལ་འདི་རུ་བོད་མི་ཆིག་སྟོང་ཙམ་གནས་སྡོད་བྱས་ཡོད་པ་རེད།་ ལས་བྲེལ་གྱིས་མདོར་བསྡུས་ཙམ་ལས་འབྲི་མ་ཐུབ།
ན་རོ་པ་དང་ཤམ་བྷ་ལ།Wednesday, October 7th, 2009
ད་ཐེངས་གྲོང་ཁྱེར་འདིར་ཡོང་དོན་གཙོ་བོ་ནི་ས་ཁུལ་འདིའི་ནང་ཡོད་པའི་ན་རོ་བ་སློབ་གཉེར་ཁང་དང༌། ཤམ་བྷ་ལ་ཆོས་ཚོགས་བསྟི་གནས་ཁང་དུ་གནས་ཚུལ་རྒྱུས་ལོན་ཆེད་ཡིན། སྦའོ་རྡར་གྲོང་ཁྱེར་ནང་དུ་མི་གྲངས་དགུ་ཁྲི་ཆིག་སྟོང་ལྷག་གནས་སྡོད་བྱས་ཡོད་པ་དང༌། གྲོང་ཁྱེར་འདི་ནི་ཤེས་རིག་དང་སྒྱུ་རྩལ་གྱི་གྲོང་ཁྱེར་ཞིག་ཏུ་ངོས་འཛིན་བྱེད་ཀྱི་ཡོད་པ་མ་ཟད། ཨ་རིའི་རྒྱལ་ཡོངས་སུ་ལྗང་མདོག་གི་གྲོང་ཁྱེར་ཐོག་མར་ངོས་འཛིན་བྱས་ཡོད་པས་ཁོར་ཡུག་སྲུང་སྐྱོབ་དང་། ཤིང་ནགས་འདེབས་འཛུགས་ཀྱིས་གྲོང་ཁྱེར་སྔར་ལས་ཀྱང་ལྗང་མདོག་ཅན་ཏུ་བསྒྱུར་གྱིན་ཡོད་པ་དང༌། རྩོམ་ཡིག་ཆ་ཚང་ལ་གཟིགས་རོགས། »
ཨ་རིའི་གདོད་མའི་མི་ཡི་གནས་ཚུལ་ཟུར་ཅིགFriday, October 2nd, 2009
ཚེས་༢༩་ཉིན་ཨིན་རྡིས་ཡ་ན་མངའ་སྡེའི་རྒྱལ་ས་ཨིན་རྡིས་ཡ་ན་པོ་ལི་ཟེ་གྲོང་ཁྱེར་ནས་གནམ་གྲུར་བསྡད་ནས་ཆུ་ཚོད་གསུམ་དང་ཕྱེད་ཀ་ལྷག་གི་རྗེས་སུ Albuquerque ཨ་སྦུ་ཁོར་ཁའེ་གྲོང་ཁྱེར་དུ་འབྱོར་། ཨ་སྦུ་ཁོར་ཁའེ་གྲོང་ཁྱེར་ནི་ཨ་རིའི་ལྷོ་ནུབ་ཀྱི་ཉིག་མེ་སི་ཁོ་མངའ་སྡེའི་ནང་གི་ཡོད་ལ། གྲོང་ཁྱེར་འདིའི་ནང་དུ་མི་ལྔ་འབུམ་ཉིས་ཁྲི་ཙམ་ཡོད་འདུག མངའ་སྡེའི་འདིའི་ནང་ཨ་རིའི་གདོད་མའི་མིའམ་ས་སྐྱེས་རྡོ་སྐྱེས་ཀྱི་མི་གྲངས་ལྡ་ཁྲི་ལྷག་རང་བཙན་ལྟ་བུའི་གནས་སྟངས་འོག་ས་ཁུལ་ཁག་བཞིའི་ནང་གནས་སྡོད་བྱས་ཡོད། ཨ་རིའི་གདོད་མའི་མི་རྣམས་ནི་བོད་མིའི་གདོང་དབྱིབས་དང་གཟུགས་བྱད་འདྲ་བོ་ཡིན་ལ། ས་ཁུལ་འདིར་ཡོད་པའི་གདོད་མའི་མི་ཡི་ལག་ཤེས་ནི་འཐག་ཐག་པ་དང༌། དངུལ་བཟོ། དེབཞིན་ས་རྫ་བཟོ་བ་སོགས་ཀྱི་ལག་ཤེས་ལ་སྙན་གྲགས་ཡོད་པ་རེད་།
ད་ཐེངས་ཡུལ་བསྐོར་ཁྲོད་གཙོ་བོར་ས་གནས་དེར་ཡོད་པའི་ཨ་རིའི་གདོད་མའི་མི་ཡི་འཕྲོད་བསྟེན་གནས་སྟངས་སྐོར་ལ་རྒྱུས་ལོན་བྱས་པ་ཡིན། ཟླ་བ་བཅུ་བའི་ཚེས༡་ཉིན་ Laguna Reservation ཨ་རིའི་གདོད་མའི་རུས་རྒྱུད་ལ་གུ་ན་ཚོ་ཁག་གི་རྒྱལ་ཕྲན་ནང་བལྟ་བསྐོར་དུ་ཕྱིན་པ་ཡིན། རང་བཙན་ལྟ་བུར་གནས་ཡོད་པའི་རྒྱལ་ཕྲན་འདིའི་ནང་དུ་ཨ་གུ་ན་རུས་རྒྱུད་ཀྱི་མི་གྲངས་བརྒྱད་སྟོང་ལྔ་བརྒྱ་གྲོང་ཚོ་དྲུག་གི་ནང་གནས་སྡོད་བྱས་ཡོད་པ་དང༌། རྒྱལ་ཕྲན་འདིའི་སྲིད་སྐྱོང་བ་གཞོན་པ་དང༌། གྲོས་ཚོགས་འཐུས་མི་ལོ་ཉེར་ལྔ་གནང་མྱོང་བའི་ སྐུ་ཞབས་སི་ཐན་ལོ་ཟེར་རོ་ཁྱིམ་དུ་སོང་ནས་ཁོང་ཚོའི་སྐད་ཡིག་རྒྱུད་འཛིན་བྱེད་ཕྱོགས་ཐད་ལ་བཀའ་མོལ་བྱུང། སྐུ་ཞབས་ལོ་ཟེར་རོ་ཡི་དབུ་སྐྲ་སླས་མ་གཉིས་སུ་སླས་ནས་ཕྲག་གཡས་གཡོན་ནས་མདུན་ངོས་སུ་དཕྱངས་འདུག་ལ། ཁོང་གིས་ཁོང་ཚོའི་སྲོལ་རྒྱུན་གྱི་ཇ་དཀར་ཡོལ་གང་ངའི་མདུན་དུ་བཞག་ནས་གསུང་རྒྱུར། ང་ཚོའི་རུས་རྒྱུད་ཚོ་ཁག་ རྩོམ་ཡིག་ཆ་ཚང་ལ་གཟིགས་རོགས། »


text:
ཏང་གི་ཚོགས་ཆེན་བཅུ་དགུ་པ་འཚོགས་ཚུན་དུ། ཞིང་ཆེན་ཡོངས་ཀྱི་རིམ་ཁག་སྒྲིག་བཤེར་ལྟ་ཞིབ་ལས་ཁུངས་ཀྱིས་ཀྲུང་དབྱང་གི་བཀོད་སྒྲིག་དང་ཞིང་ཆེན་ཏང་ཨུའི་བླང་བྱ་ལག་བསྟར་ནན་མོ་དང་། “སྤྱོད་པ་བཞི”(ཕྱི་ཚུལ་རིང་ལུགས། དཔོན་ཉམས་རིང་ལུགས། སྐྱིད་འདོད་རིང་ལུགས། བག་མེད་ཆུད་ཟོས་ཀྱི་སྤྱོད་ངན་བཅས་ལ་ཟེར)དག་ཐེར་བར་མེད་བྱས་ཏེ། ངན་པ་མཁྲེགས་རེངས་ཀྱི་སྒྲིག་འགལ་གནད་དོན་ཁག་ཅིག་ལ་ཆད་གཅོད་ནན་མོ་བཅད་པ་དང་། ཁྲིམས་ཟིལ་གྱིས་མནན་པས། ཀྲུང་དབྱང་གི་གཏན་འབེབས་བརྒྱད་ཀྱི་དགོངས་དོན་ལག་བསྟར་དོན་འཁྱོལ་གྱི་གྲུབ་འབྲས་སྲ་བརྟན་རྒྱ་བསྐྱེད་བཏང་། བརྒྱད་པའི་བཅོ་ལྔའི་དུས་ཆེན་དང་རྒྱལ་སྟོན་དུས་ཆེན་གཉིས་འཆར་ལ་ཉེ་བའི་སྐབས་འདིར། རྒྱ་ཆེ་བའི་ཏང་ཡོན་ལས་བྱེད་པས་རང་གི་ཉེ་འཁོར་གྱི་སྐྱོན་ལ་ཐོགས་པའི་མི་དང་དོན་དག་དེ་དག་བསླབ་བྱ་དང་དྲན་སྐུལ་གྱི་ཚུལ་དུ་བལྟས་ཏེ། དུས་ཆེན་གྱི་སྐབས་ལ་སྤྱོད་བཟང་གཞུང་དྲང་ཚུལ་བཞིན་བསྐྱངས་པར་ཁག་ཐེག་དགོས། ད་ནི་དྲན་སྐུལ་གྱི་ཚུལ་དུ་ཉེ་ལམ་ཐག་བཅད་པའི་གནད་དོན་དཔེ་མཚོན་ཅན་བཞི་ཁྱབ་བསྒྲགས་ཤིག་བྱའོ།
མཚོ་ནུབ་ཁུལ་ན་གོར་མོ་གྲོང་ཁྱེར་ཁོར་སྲུང་ཅུས་ཀྱི་ཁོར་སྲུང་ལྟ་རྟོག་ཁང་གི་ལས་བྱེད་ལི་ཝེ་དང་། གྲོང་ཁྱེར་སྡོད་ཁང་འཛུགས་སྐྲུན་ཅུས་ལས་གཞི་གཅིག་གྱུར་འཆར་འགོད་གཞུང་སྒྲུབ་ཁང་གི་ལས་བྱེད་ལིག་ཅིན་ཆིང་བཅས་ཀྱིས་སྒྲིག་འགལ་ཐོག་གསུག་དངུལ་བླངས་པའི་གནད་དོན།
2017ལོའི་ཟླ9བ་ནས2018ལོའི་ཟླ1བར་ལ། ན་གོར་མོ་གྲོང་ཁྱེར་རྡོ་སོལ་སོལ་རླངས་ལ་བསྒྱུར་བའི་ཁྲོ་ཐབ་མཉམ་འབྲེལ་ཞིབ་བཤེར་ཚན་ཆུང་གི་ལས་བྱེད་པས་ཞིབ་བཤེར་གྱི་ཁྲོད་དུ། དཀའ་ཚེགས་གྲོན་དངུལ་དང་། ཁ་གསབ་གྲོན་དངུལ། དཔྱད་ཞིབ་གྲོན་དངུལ་སོགས་ཀྱི་མིང་ཐོག་ནས་ཞིབ་བཤེར་རྩིས་ལེན་གྱི་ལས་ཁུངས་ཀྱི་གསུག་དངུལ་སྒོར་ཁྲི1.68བླངས། 2018ལོའི་ཟླ6པའི་ནང་། ཞིབ་བཤེར་ཚན་ཆུང་གི་འགན་འཁུར་བ་ལི་ཝེ་ལ་སྲིད་དོན་ནས་ཐ་ཚིག་བསྒྲགས་ཤིང་ཆད་པ་བཅད་པ་དང་། ཞིབ་བཤེར་ཚན་ཆུང་གི་ལས་བྱེད་ལིག་ཅིན་ཆིང་ལ་ཏང་ནང་ཁུལ་གྱིས་ཐ་ཚིག་བསྒྲགས་ནས་ཆད་པ་བཅད། སྒྲིག་འགལ་ངང་བླངས་པའི་གསུག་དངུལ་ཆ་ཚང་རྩིས་ལེན་བྱས།
མགོ་ལོག་ཁུལ་དགའ་བདེ་རྫོང་ནོར་སྲིད་ཅུས་ཀྱིས་སྒྲིག་འགལ་ངང་ནས་ཕན་བདེ་གྲོན་དངུལ་གནང་བའི་གནད་དོན།
2015ལོ་ནས་2016ལོའི་བར་ལ། དགའ་བདེ་རྫོང་ནོར་སྲིད་ཅུས་ཀྱིས་སྲིད་འཛིན་དོན་ལས་སྡེ་ཚན་གྱི་ཕན་བདེ་གྲོན་དངུལ་གཏང་སྒོ་ཐད་ཀྱི་འབྲེལ་ཡོད་གཏན་འབེབས་སྣང་མེད་དུ་བཞག་སྟེ། སྲིད་འཛིན་དོན་ལས་ལས་ཁུངས་ལ་ཕན་བདེ་དངུལ་ཁྱོན་བསྡོམས་ཁྲི470.9679སྒྲིག་འགལ་སྔོན་རྩིས་ཐོག་བཀོད་སྒྲིག་བརྒྱབ་པ་མ་ཟད། སྔོན་རྩིས་སུ་ཚུད་པའི་ལས་ཁུངས་སོ་སོའི་ལས་བྱེད་ལས་བཟོ་པར་སྤྲད་པ་རེད། 2018ལོའི་ཟླ5བ་དང་6པའི་ནང་དུ།དགའ་བདེ་རྫོང་གི་དེ་དུས་ཀྱི་ནོར་སྲིད་ཅུས་ཀྱི་ཅུས་ཀྲང་གཞོན་པ། ད་ལྟའི་ཅུས་ཀྲང་ཝའེ་ཡ་ཆིང་། དེ་དུས་ཅུས་ཀྲང་མཱ་ཧྥུ་པའོ་བཅས་ལ་ཏང་ནང་ཁུལ་ནས་ཐ་ཚིག་བསྒྲགས་ནས་ཆད་པ་བཅད། སྒྲིག་འགལ་གཤམ་སྤྲོད་ཀྱི་ཕན་བདེ་མ་དངུལ་ཚང་མ་ཕྱིར་རྩིས་ལེན་བྱས།
མཚོ་ཤར་གྲོང་ཁྱེར་བཟོ་བཀོད་བཟོ་སྐྲུན་སྤུས་ཚད་ལྟ་སྐུལ་ས་ཚིགས་དང་གྲོང་ཁྱེར་སྡོད་ཁང་འཛུགས་སྐྲུན་ཅུས་ཀྱི་དེ་སྔའི་བཟོ་སྐྲུན་སྤུས་ཚད་ལྟ་བཤེར་ས་ཚིགས་ཀྱི་མི་སྣ་རྩ་འཛུགས་བྱས་ནས་གཞུང་དངུལ་གྱི་ཡུལ་སྐོར་བྱས་པའི་གནད་དོན།
2015ལོའི་ཟླ2 པའི་ནང་དུ། མཚོ་ཤར་གྲོང་ཁྱེར་བཟོ་བཀོད་བཟོ་སྐྲུན་སྤུས་ཚད་ལྟ་སྐུལ་ས་ཚིགས་ཀྱི་འགོ་གཙོ་ཐང་ཅིན་ཆིང་གིས་གྲོང་ཁྱེར་བཟོ་བཀོད་བཟོ་སྐྲུན་སྤུས་ཚད་ལྟ་སྐུལ་ས་ཚིགས་དང་། གྲོང་ཁྱེར་སྡོད་ཁང་འཛུགས་སྐྲུན་ཅུས་ཀྱི་དེ་སྔའི་བཟོ་སྐྲུན་སྤུས་ཚད་ལྟ་བཤེར་ས་ཚིགས་བཅས་ཀྱི་འབྲེལ་ཡོད་འགན་འཁུར་པ་གཅིག་ཏུ་བསྡུས་ནས་གྲོས་ཚོགས་འཚོགས་ཤིང་། ཚོགས་ཐོག་ཏུ་ལས་ཁུངས་དེ་གའི་ལས་ཀའི་རྣམ་འགྱུར་གཟེངས་ཐོན་གྱི་ལས་བཟོ་པ8ཕྱིར་ཡུལ་སྐོར་དུ་མངག་རྒྱུ་ཐག་བཅད། ཕྱིས་ཆོག་མཆན་བཀོད་པའི་མི་སྣ་དག་ཀོང་ཞི་དང་། ཡུན་ནན་སོགས་ས་གནས་སུ་ཡུལ་སྐོར་ལ་སོང་བ་དང་། ཁྱོན་བསྡོམས་གཞུང་དངུལ་ཁྲི6.315སྤྱད་པ་རེད། བར་སྐབས་དེར་ཐང་ཅིན་ཆིང་ཁུན་མེང་གི་ལས་སྒོའི་ཟབ་སྦྱོང་ལ་ཞུགས་རྗེས་སུ། ཁོ་ཚོ་དང་མཉམ་དུ་ཞི་ཧྲུང་པན་ན་སོགས་ནས་ཡུལ་སྐོར་བྱས། 2018ལོའི་ཟླ་བ་དང་པོར། ཐང་ཅིན་ཆིང་ལ་ཏང་ནང་ཁུལ་ནས་ཐ་ཚིག་བསྒྲགས་ཤིང་ཆད་པ་བཅད། གྲོང་ཁྱེར་སྡོད་ཁང་འཛུགས་སྐྲུན་ཅུས་ཀྱི་དེ་སྔའི་བཟོ་སྐྲུན་སྤུས་ཚད་ཞིབ་བཤེར་ས་ཚིགས་ཀྱི་འགོ་གཙོ་ཉིག་ཝན་ཧྲན་དང་། གྲོང་ཁྱེར་བཟོ་བཀོད་བཟོ་སྐྲུན་ལྟ་སྐུལ་ས་ཚིགས་ཀྱི་དེ་སྔའི་འགོ་གཙོ་གཞོན་པ་ལིན་ཞའོ་ཧའེ་ལ་བསླབ་འདོམས་སྐུལ་ལྕག་གི་གླེང་མོལ་བྱས། ཡུལ་སྐོར་ལ་བཏང་བའི་གཞུང་དངུལ་ཆ་ཚང་རྩིས་ལེན་བྱས།
མཚོ་བྱང་ཁུལ་བུད་མེད་དང་བྱིས་པའི་བདེ་སྲུང་འཆར་སྐྱེས་ཞབས་ཞུ་ལྟེ་གནས་ཀྱིས་སྒྲིག་འགལ་ངང་ཁ་གསབ་རོགས་དངུལ་གནང་བ་སོགས་ཀྱི་གནད་དོན།
2016ལོར། མཚོ་བྱང་ཁུལ་བུད་མེད་དང་བྱིས་པའི་བདེ་སྲུང་འཆར་སྐྱེས་ཞབས་ཞུ་ལྟེ་གནས་ཀྱིས་ལྟེ་གནས་ཀྱི་གླ་ཕོགས་ཆེས་མཐོ་བའི་མི་གསུམ་གྱི་མིང་ཐོག་ནས་གུང་གསེང་གི་ཁ་གསབ་ལྷག་མ་སྒོར་ཁྲི་གཅིག་དང་སྟོང་བརྒྱད་ལྔ་བརྒྱ་རེ་དྲུག་གི་སྙན་ཞུ་ཕུལ། ཕྱིས་ལས་ཀར་འབྱོར་བའི་ཁ་གསབ་ཀྱི་མིང་ཐོག་ནས་ལས་བཟོ་པ་ཡོངས་ལ་ཁ་གསབ་མ་གཤམ་སྤྲོད་བྱས། གཞུང་དོན་དུ་མངགས་པའི་མི་གྲངས་དང་ཉིན་གྲངས་སོགས་རྫུན་ཞུ་ཡི་ལམ་ནས་འགྲོ་གྲོན་ནམ་གཏོང་སྒོ་ཁ་སྣོན་བརྒྱབ་པ་དང་། མ་དངུལ་གཡོ་ལེན་བྱས་ནས་གཞུང་དངུལ་གྱི་འགྲོ་གྲོན་ཁ་གསབ་བྱས། ལས་ཁུངས་དེར་དེས་མི་ཚད་པའི་ཁྲིམས་འགལ་སྒྲིག་འགལ་གྱི་གནད་དོན་གཞན་དག་ཀྱང་ཡོད་འདུག 2018ལོའི་ཟླ6པར། ལྟེ་གནས་དེའི་ཀྲུའུ་རེན་པའོ་ཁྲེང་ཧྭ་ལ་ཏང་ནང་ཁུལ་དུ་ཐ་ཚིག་བསྒྲགས་ཤིང་། སྲིད་དོན་སྐྱོན་ཐོ་འགོད་པའི་ཆད་པ་བཅད་པ་མ་ཟད། ལས་གནས་ལས་ཕྱིར་དབྱུང་། ཀྲུའུ་རེན་གཞོན་པ་ལིག་སུའུ་ཆིང་དང་ལས་བྱེད་པ་ཧྥེན་ཞིན་ཧའེ། ཀྲང་རུང་། ཀྲང་ཞིའུ་ཅུན་བཅས་ལ་སྲིད་དོན་ཐ་ཚིག་བསྒྲགས་ནས་ཆད་པ་བཅད། མ་དངུལ་གཡོ་ལེན་གྱི་ཁ་གསབ་བྱས་པའི་གཞུང་དངུལ་ཆ་ཚང་རྩིས་ལེན་བྱས།
གོང་གསལ་གྱི་གནད་དོན་དཔེ་མཚོན་ཅན་བཞི་བོ་གཞུང་དངུལ་གྱི་ཡུལ་སྐོར་དང་། སྒྲིག་འགལ་ངང་ཕན་བདེ་མ་དངུལ་གཤམ་སྤྲོད། གསུག་དངུལ་དང་ལེན་སོགས་ཕྱོགས་འབྲེལ་གྱི་གནད་དོན་ཡིན་ལ། མང་ཤོས་གཞི་རིམ་ས་ཚིགས་ཁང་ནས་བྱུང་བ་དང་། ལ་ལ་ཞིག་ཏང་གི་ཚོགས་ཆེན་བཅུ་དགུ་བའི་རྗེས་སུ་བྱུང་བ་ཤ་སྟག་རེད། རྒྱ་ཆེའི་ཏང་ཡོན་ལས་བྱེད་པ་རྣམས་ཀྱིས་གོང་གི་གནད་དོན་དཔེ་མཚོན་ཅན་འདི་དག་རང་ཉིད་ལྟ་བའི་མེ་ལོང་དུ་བཟུང་སྟེ། ཏང་ནན་སྐྱོང་ལ་ཕྱོགས་ཡོངས་ནས་དམ་འཛིན་དགོས་པའི་བླང་བྱ་ལ་གོ་བ་ཟབ་མོ་བླངས་ནས“ལྟད་མོ་པ”ལྟ་བུའི་བསམ་བློ་ཕར་གཡུགས་ཐོག རང་གཅུན་ལུགས་གསོ་ཡི་སྒོ་ནས་བསམ་སྤྱོད་གཉིས་ཀའི་ཐོག་ཀྲུང་དབྱང་གི་གཏན་འབེབས་བརྒྱད་དང་ལག་བསྟར་ཞིབ་ཕྲ་ཡི་དགོངས་དོན། ཞིང་ཆེན་ཏང་ཨུ་དང་སྲིད་གཞུང་གི་བྱེད་ཐབས་འགའ་ཡི་བསམ་བློ་བཅས་ལག་བསྟར་མཐའ་འཁྱོལ་བྱེད་པའི་རང་རྟོགས་མུ་མཐུད་ནས་ཇེ་མཐོར་གཏང་དགོས་ཟེར།
རིམ་ཁག་ཏང་ཨུ(ཏང་ཙུའུ)ཡིས་ཆབ་སྲིད་གོ་རྟོགས་ཇེ་མཐོར་བཏང་སྟེ། དུས་གནད་འགག་དང་། མངའ་ཁོངས་གནད་འགག མི་ཚོགས་གནད་འགག་བཅས་དམ་པོར་དམིགས་ཏེ། རང་བཤེར་རང་བཅོས་བརྒྱུད་དུས་རྒྱུན་གསལ་འདེབས་དང་ལྟ་སྐུལ་ནན་བཅག་གི་ཁར། སྔ་འགྱོད་འཕྱིས་སྡོམ་མི་བརྗེད་ཅིང་དོན་ཆུང་ཡིན་ཡང་མི་གློད་པར། རིམ་པ་ཁག་གི་སྒྲིག་བཤེར་ལྟ་ཞིབ་ལས་ཁུངས་ཀྱིས“བྱ་སྤྱོད་བཞིའི”གནད་དོན་ལ་དམིགས་ནས “ནན་འཛིན”ལས་ཀུན་གྱི་དང་པོར་བཞག་ཐོག ཤིང་ལ་གཟེར་མ་རྡེབ་རྡེབ་སྒྲིག་ཁྲིམས་ནན་འཛིན་བྱས་ནས་སྤྱོད་ཚུལ་ལེགས་སྐྱོང་ལ་ཕན་འབྲས་ལེགས་པོ་ཐོབ་པར་སྐུལ་སྤེལ་བྱ་དགོས་ཟེར།
ཞེས་ཀྲུང་གུང་མཚོ་སྔོན་ཞིང་ཆེན་སྒྲིག་བཤེར་ཨུ་ལྷན་ནས།
2018ལོའི་ཟླ9བའི་ཚེས19ཉིན་ལ།


text:
སི་ཝེ་ཌན་གཞུང་གིས་བོད་མི་ཞིག་འཛིན་བཟུང་བྱས་ཏེ་རྒྱ་ནག་གཞུང་གི་གསང་མྱུལ་བ་ཡིན་པའི་བདེན་དཔང་ཆ་ཚང་ཡོད་སྐོར་བསྒྲགས་འདུགསི་ཝེ་ཌན་གསར་ཁང་(TheLocal)ཞེས་པས་གནས་ཚུལ་སྤེལ་བ་ལྟར་ན། བཙན་བྱོལ་བོད་མི་སྤྱི་དང་ཡུ་རོབ་ཁུལ་ཏུ་ཡོད་པའི་བོད་མི་སྒེར་གྱི་འགྲོ་འདུག་སྤྱོད་གསུམ་དང་། འཆར་གཞི་གང་ཡིན་པ་སོགས་ཀྱི་གནས་ཚུལ་རྒྱ་ནག་གཞུང་ལ་རྩིས་སྤྲོད་བྱས་པའི་དོགས་གཞིའི་འོག བོད་མི་ཞིག་འཛིན་བཟུང་བྱས་ཏེ་ཁ་སང་ཡུལ་དེའི་ཁྲིམས་ཁང་ནས་ཁྲིམས་བཤེར་བྱས་ཡོད་ཀྱང་། ཁོའི་ཁྲིམས་རྩོད་པས་དཔང་རྟགས་ཁ་གསལ་མེད་སྐོར་བརྗོད་དེ་ནག་ཉེས་ངོས་ལེན་བྱས་མེད་པར་བརྟེན། ཁོ་རང་བདུན་ཕྲག་གཉིས་རིང་བཀག་ཉར་འོག་བཞག་ཡོད་འདུག
འདི་གའི་གསར་འགོད་པས་ཁ་པར་བརྒྱུད་སི་ཝེ་ཌན་བོད་རིགས་ཚོགས་པའི་ཚོགས་གཙོ་འཇམ་དབྱངས་ཆོས་སྒྲོན་ལགས་སུ་དེའི་སྐོར་སྐད་ཆ་དྲིས་པར་མོས། སི་ཝེ་ཌན་གསང་བའི་ལས་ཁུངས་ནས་བོད་མི་དེས་གནད་ཚབས་ཆེ་བའི་གནས་ཚུལ་རྒྱ་ནག་གཞུང་ལ་མཁོ་སྤྲོད་བྱས་ཡོད་པའི་དོགས་གཞིའི་འོག་འཛིན་བཟུང་བྱས་ཡོད་ཀྱང་། སི་ཝེ་ཌན་ནང་བོད་རིགས་ཉུང་ཉུང་ཞིག་ལས་མེད་དུས་རྒྱ་ནག་གཞུང་གིས་གསང་མྱུང་བ་གཏོང་དགོས་དོན་གང་ཡིན་ཧ་གོ་ཡི་མེད་པ་དང་། དམིགས་བསལ་བོད་མི་སྤྱིའི་གནས་སྟངས་དང་། ལྷག་པར་དུ་སི་ཝེ་ཌན་ནང་ཡོད་པའི་བོད་རིགས་མང་ཆེ་བའི་ནང་མི་སྤུན་མཆེད་སོགས་བོད་ནང་བཞུགས་ཡོད་སྟབས། སི་ཝེ་ཌན་ཁྲིམས་ཁང་ནས་བོད་མི་དེར་ཁྲིམས་ཐག་མ་བཅད་བར་དུ་སི་ཝེ་ཌན་བོད་རིགས་ཚོགས་པའི་ངོས་ནས་ཁོ་རང་གསང་མྱུར་བ་ཡིན་པར་ངོས་འཛིན་བྱེད་ཀྱི་མེད་སྐོར་སོགས་བརྗོད་བྱུང་།
སྤྱི་ཚོགས་དྲ་ལམ་ཁག་ཏུ་བོད་མི་དེ་རྒྱ་གར་ནས་སི་ཝེ་ཌན་ནང་ཕྱིན་པ་ཡིན་སྐོར་བརྗོད་ཀྱི་འདུག་ཀྱང་། འཇམ་དབྱངས་ཆོས་སྒྲོན་ལགས་ཀྱིས་སི་ཝེ་ཌན་གསང་བའི་ལས་ཁུངས་ཀྱི་གནས་ཚུལ་ལྟར་ན། བོད་མི་དེས་རྒྱ་ནག་གི་མི་སེར་ཡིན་པའི་ཁ་ཆེ་མི་རིགས་ཀྱི་ལག་འཁྱེར་ཐོག་སི་ཝེ་ཌན་ནང་ཐད་ཀར་སྐྱབས་བཅོལ་ཞུས་ཡོད་སྐོར་བརྗོད་བྱུང་།
སི་ཝེ་ཌན་གྱི་ཁྲིམས་ཞིབ་པས། བོད་མི་དེས་སི་ཝེ་ཌན་གཙོས་ཡུ་རོབ་རྒྱལ་ཁབ་ཁག་མང་པོའི་ནང་བོད་དོན་དང་འབྲེལ་བའི་ཚོགས་ཆེན་ཁག་ཏུ་མཉམ་ཞུགས་བྱས་ཡོད་པ་དང་། ཁོའི་ལས་འགན་གཅོ་བོ་ནི། རྒྱ་ནག་དང་ཁ་གཏད་ཡིན་པའི་གནད་ཡོད་མི་སྣ་ཁག་གི་གནས་ཚུལ་རྒྱ་ནག་གཞུང་ཚབ་ཁང་དུ་མཁོ་སྤྲོད་བྱ་རྒྱུ་དེ་ཡིན་སྐོར་དང་། མི་དེས་པོ་ལན་ཌི་དང་ཧྥི་ལན་ཌིའི་རྒྱ་ནག་གཞུང་ཚབ་ཁང་ལ་འབྲེལ་བ་བྱས་ཏེ་ཐེངས་རེར་ཨ་སྒོར་སྟོང་ ༦ རེ་བླངས་ཡོད་སྟབས། ཁོས་བོད་པའི་སྤྱི་ཚོགས་ཀྱི་གནད་ཡོད་མི་སྣ་མང་པོ་ཞིག་ལ་གནོད་སྐྱེལ་གྱིན་ཡོད་པ་མ་ཟད། ད་དུང་མུ་མཐུད་མི་མང་པོ་ཞིག་ལ་གནོད་སྐྱོན་ཚབས་ཆེན་སྤྲོད་ངེས་ཡིན་པར་བརྟེན། ཁོའི་ནག་ཉེས་ཧ་ཅང་ཚབས་ཆེན་ཡིན་སྐོར་བརྗོད་འདུག
སི་ཝེ་ཌན་གསང་བའི་ལས་ཁུངས་ཀྱིས་ཕྱི་ལོ་ ༢༠༡༥ ལོ་ནས་མི་དེར་གསང་བའི་ཞིབ་འཇུག་བྱས་ཡོད་པ་དང་། ཕྱི་ལོ་ ༢༠༡༧ ལོའི་བོད་ཀྱི་ལོ་གསར་སྐབས་ཁོ་འཛིན་བཟུང་བྱས་ཏེ་ཟླ་ ༢ མ་ཟིན་ཙམ་རིང་བཀག་ཉར་བྱས་ཡོད་ཀྱང་། ཕྱིས་སུ་ཀློད་གྲོལ་བཏང་སྟེ་ལྟ་ཞིབ་འོག་བཞག་རྗེས་བསྐྱར་དུ་འཛིན་བཟུང་བྱས་ཡོད་འདུག
ཡང་འཇམ་དབྱངས་ཆོས་སྒྲོན་ལགས་ཀྱིས་བརྗོད་པ་ལྟར་ན། དབྱར་དུས་མི་མང་པོ་ཞིག་གུང་གསེང་ལ་བུད་འགྲོ་ཡི་ཡོད་སྟབས། དབྱར་ཁ་རྫོགས་རྗེས་མ་གཏོགས་ད་ལྟ་ད་དུང་མི་དེ་ལ་ཁྲིམས་བཤེར་བྱ་ཐུབ་ཀྱི་མེད་པ་དང་། སི་ཝེ་ཌན་ནང་བོད་རིགས་ཉུང་ཉུང་ཡིན་པས་ཐོག་མར་བོད་རིགས་གསང་མྱུར་བ་ཞིག་འདུག་སྐོར་ལབ་དུས་ཧ་སང་སོང་ཞེས་བརྗོད་བྱུང་།
གསར་འགོད་པ། སྐལ་བཟང་སྦྱིན་པ།


text:
ཟླ་10ཚེས་8ཉིན་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་གིས་རྒྱལ་སྲིད་སྤྱི་ཁྱབ་ཁང་གི་རྒྱུན་ལས་ཚོགས་འདུ་གཙོ་སྐྱོང་གནང་ནས། ཕྱིར་གཏོང་ཁྲལ་སློག་སྲིད་ཇུས་ཀྱི་ཁྲལ་སློག་མྱུར་ཚད་མགྱོགས་སུ་གཏོང་རྒྱུའི་བྱ་ཐབས་གཏན་འཁེལ་དང་འཐུས་སྒོ་ཚང་དུ་བཏང་ནས་ཁེ་ལས་ཀྱི་ཁུར་པོ་ཡང་གཏོང་དང་ཕྱི་ཕྱོགས་ཚོང་དོན་བརྟན་པོའི་ངང་འཕར་རྒྱུ་འགན་ལེན་བྱེད་པ་དང་། སྡོད་ཁང་སྐྱོ་ཁུལ་སྒྱུར་བཀོད་ལས་དོན་ལ་སྐུལ་འདེད་གཏོང་རྒྱུ་བཀོད་སྒྲིག་བྱས་ཏེ་སྡོད་ཁང་ལ་དཀའ་ངལ་ཡོད་པའི་མང་ཚོགས་ཀྱི་སྡོད་སའི་ཆ་རྐྱེན་སྔར་བས་ལེགས་སུ་གཏོང་རྒྱུ་ཡིན་པ་རེད།
ཚོགས་འདུའི་ཐོག་ཕྱིར་གཏོང་ཁྲལ་སློག་ལག་བསྟར་བྱེད་པ་ནི་འཛམ་གླིང་ཚོང་དོན་རྩ་འཛུགས་ཀྱི་སྒྲིག་སྲོལ་དང་མཐུན་ཡོད། ཕྱིར་གཏོང་ཁྲལ་སློག་སྲིད་ཇུས་སྔར་བས་འཐུས་སྒོ་ཚང་དུ་དང་ཕྱིར་གཏོང་ཁྲལ་སློག་མྱུར་ཚད་མགྱོགས་སུ་གཏོང་བ་དེས་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་གཏིང་ཟབ་ཏུ་གཏོང་བ་དང་དངོས་ཚན་དཔལ་འབྱོར་གྱི་མ་གནས་ཆུང་དུ་འགྲོ་རྒྱུར་ཕན་ཐོགས་ཡོད་ལ། མིག་སྔའི་རྒྱལ་སྤྱིའི་རྙོག་འཛིང་ཆེ་བའི་དུས་བབ་ལ་ཁ་གཏད་གཅོག་པ་དང་ཕྱི་ཕྱོགས་ཚོང་དོན་བརྟན་པོའི་ངང་འཕར་རྒྱུ་རྒྱུན་འཁྱོངས་བྱ་རྒྱུར་ཕན་ཐོགས་ཡོད་ཅེས་བསྟན་པ་རེད། ཚོགས་འདུའི་ཐོག་2018ལོའི་ཟླ་11ཚེས་1ཉིན་ནས་བཟུང་གྲུབ་ཆ་ལེགས་སྒྲིག་གི་རྩ་དོན་ལ་གཞིགས་ནས་རྒྱལ་སྤྱིའི་ཤར་བགྲོད་བྱེད་ཐབས་ལ་དཔེ་བལྟས་ནས་ད་ལྟ་སྤྱོད་བཞིན་པའི་ཚོང་ཟོག་ཕྱིར་གཏོང་གི་ཁྲལ་སློག་ཚད་15%དང་ཁག་གཅིག་13%ཡིན་པ་ནས་16%བར་མཐོ་རུ་གཏོང་རྒྱུ་དང་། 9%ཡིན་པ་དེ་10%བར་མཐོ་རུ་གཏོང་རྒྱུའི་ནང་ཁག་གཅིག་13%བར་མཐོ་རུ་གཏོང་རྒྱུ། 5%ཡིན་པ་དེ་6%བར་མཐོ་རུ་གཏོང་རྒྱུ་དང་ཁག་གཅིག་10%བར་མཐོ་རུ་གཏོང་རྒྱུ་བཅས་ཀྱི་གཏན་འབེབས་བྱས་པ་རེད།
ཚོགས་འདུའི་ཐོག་སྡོད་ཁང་སྐྱོ་ཁུལ་སྒྱུར་བཀོད་བྱ་རྒྱུ་ནི་དམངས་འཚོའི་འདུ་འགོད་ཆེན་པོ་ཞིག་ཡིན་ལ་འཕེལ་རྒྱས་ཀྱི་འདུ་འགོད་ཅིག་ཀྱང་རེད། ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་བཀོད་སྒྲིག་ལ་གཞིགས་ན། ཉེ་བའི་ལོ་ཤས་རིང་ས་ཁུལ་ཁག་དང་འབྲེལ་ཡོད་སྡེ་ཚན་ཁག་གིས་སྡོད་ཁང་སྐྱོ་ཁུལ་སྒྱུར་བཀོད་ལས་དོན་ལ་སྐུལ་འདེད་ཤུགས་ཆེན་བཏང་བ་དང་རིམ་རྩིས་བརྒྱབ་ན། སྡོད་ཁང་སྐྱོ་ཁུལ་གྱི་གྲོང་མི་དུང་ཕྱུར་1ལྷག་ཙམ“སྡོད་ཁང་སྐྱོ་ཁུལ་ནས་སྤོས་ཏེ་ཐོག་བརྩེགས་ཁང་ཆེན་ནང་སྡོད་རྒྱུ་བྱུང་བ”དང་། འདི་ལོའི་ཟླ་དང་པོ་ནས་དགུ་པ་བར་རྒྱལ་ཡོངས་ཀྱི་སྡོད་ཁང་སྐྱོ་ཁུལ་སྒྱུར་བཀོད་ཀྱི་ཁང་པ་ཁྲི་534རྒྱག་འགོ་ཚུགས་པ་དེས་ལོ་ཧྲིལ་པོའི་ལས་འགན་གྱི་92%ཡན་བཟུང་ནས། སྡོད་ཁང་ལ་དཀའ་ངལ་ཡོད་པའི་མང་ཚོགས་ཀྱི་སྡོད་སའི་ཆ་རྐྱེན་ལེགས་གཏོང་དང་། འཕེལ་རྒྱས་ཀྱི་ཞན་ཆ་གསབ་པ། དགོས་མཁོ་ནུས་ལྡན་ངང་རྒྱ་ཆེར་གཏོང་བ་སོགས་ཀྱི་ཐད་གཅིག་གོ་མང་ཆོད་ཀྱི་ནུས་པ་གལ་ཆེན་ཐོན་ཡོད། གོམ་སྟབས་རྗེས་མར་མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་བློ་མཐའ་འཁྱོངས་བྱས་ནས་སྡོད་ཁང་གི་ཁྱད་ཆོས་དེ་བས་ལེགས་པའི་ངང་མངོན་པར་བྱ་རྒྱུ་ཡིན་པ་སྟེ། གཅིག་ནས་འདི་ལོའི་སྲིད་གཞུང་གི་ལས་དོན་སྐོར་གྱི་སྙན་སྒྲོན་ནང་གཏན་འཁེལ་བྱས་པའི་ལོ་གསུམ་གྱི་སྡོད་ཁང་སྐྱོ་ཁུལ་སྒྱུར་བཀོད་ཀྱི་འཆར་གཞི་གསར་པར་གཞིགས་ནས་ས་ཁུལ་ཁག་གིས་ཨར་སྐྲུན་གྱི་འཕེལ་རིམ་ལ་སྐུལ་འདེད་གཏོང་རྒྱུ་དང་། གཉིས་ནས་སྡོད་ཁང་སྐྱོ་ཁུལ་སྒྱུར་བཀོད་ཀྱི་ཁྱབ་ཁོངས་དང་ཚད་གཞི་ནན་པོ་བཟུང་ནས་གྲོང་ཁུལ་རྙིང་པའི་ནང་གི་བཙོག་ཟིང་ཞན་གསུམ་གྱི་སྡོད་ཁང་སྐྱོ་ཁུལ་དང་གཞུང་ཁོངས་བཟོ་གཏེར་ཁུལ་དང་། ནགས་ཁུལ། གསར་སྦོལ་ས་ཁུལ་གྱི་སྡོད་ཁང་སྐྱོ་ཁུལ་བཅས་སྒྱུར་བཀོད་བྱ་ཡུལ་གཙོ་གནད་དུ་བྱ་རྒྱུ་མཐའ་འཁྱོངས་བྱ་རྒྱུ། གསུམ་ནས་ས་ཁུལ་ཁག་གིས་ནོར་སྲིད་ཀྱི་ཐེག་ནུས་དཔྱད་དཔོག་ནན་པོ་བྱས་ཏེ་ཚན་རིག་དང་མཐུན་པའི་སྒོ་ནས་2019ལོའི་ལོ་འཁོར་གྱི་སྡོད་ཁང་སྐྱོ་ཁུལ་གྱི་སྒྱུར་བཀོད་ལས་འགན་གཏན་འཁེལ་བྱ་རྒྱུ་བཅས་བསྟན་པ་རེད།


text:
རྒྱལ་ཡོངས་ཀྱི་ཞིང་ཆེན(རང་སྐྱོང་ལྗོངས་དང་གྲོང་ཁྱེར)31གིས་བུ་བཅོལ་ཁང་གི“སློབ་ཆུང་ཅན”བཅོས་སྐྱོང་བྱེད་པའི་ལས་ཀའི་ཇུས་གཞི་བཀྲམ་པ།
སྤེལ་དུས 2018-10-12
ཡོང་ཁུངས། མི་དམངས་དྲ་བ།
རྩོམ་པ་པོ། ཚེ་རིང་གིས་བསྒྲིགས།
མི་དམངས་ཉིན་རེའི་ཚགས་པར་ཁང་དུ་པེ་ཅིང་ནས་ཟླ་10ཚེས་9ཉིན་གློག་འཕྲིན་འབྱོར་གསལ། འདི་ལོའི་ཟླ་7པར། སློབ་གསོ་པུས་《བུ་བཅོལ་ཁང“སློབ་ཆུང་ཅན”གྱི་ཆེད་དོན་བཅོས་སྐྱོང་ལས་དོན་སྤེལ་རྒྱུའི་སྐོར་གྱི་བརྡ་ཐོ་》(གཤམ་ལ“བརྡ་ཐོ”ཞེས་བསྡུ་རྒྱུ)བཀྲམ་ཚུན། མིག་སྔའི་བར། རྒྱལ་ཡོངས་ཀྱི་ཞིང་ཆེན(རང་སྐྱོང་ལྗོངས་དང་གྲོང་ཁྱེར)31གིས་ལས་ཀའི་ཇུས་གཞི་བཀྲམ་ནས་རྩ་ལག་མཉམ་བཅོས་དང་འགོག་བཅོས་ཟུང་འབྲེལ་གྱི་རྩ་དོན་གཞིར་བཟུང་བཅོས་སྐྱོང་ལས་དོན་ལ་སྐུལ་འདེད་ཏན་ཏིག་བཏང་ཡོད་པ་རེད།
ཉེ་བའི་ལོ་ཤས་རིང་། བུ་བཅོལ་ཁང་འགའ་ཤས“སློབ་ཆུང་ཅན”ལ་གྱུར་ཚབས་ཆེ་ཙམ་ཡོད་པ་དེ་སློབ་གསོའི་ཆོས་ཉིད་ལས་འགལ་ནས་ཕྲུ་གུའི་ལུས་སེམས་གཉིས་ཀའི་བདེ་ཐང་ལ་ཤུགས་རྐྱེན་ངན་པ་བཟོས་ཡོད། དེར་བརྟེན་བརྡ་ཐོའི་ནང་སློབ་ཆུང་སློབ་ཚན་གྱི་ནང་དོན་སློབ་ཁྲིད་གཏན་འགོག་དང་། “སློབ་ཆུང་ཅན”གྱི་སློབ་གསོ་གཏོང་སྟངས་ཡོ་བསྲང་། “སློབ་ཆུང་ཅན”གྱི་སློབ་གསོའི་ཁོར་ཡུག་བཅོས་སྒྲིག དགེ་རྒན་གྱི་གནས་བབ་དང་ཐོབ་ཐང་ནུས་པ་ཚད་གཞི་མ་ལོན་རིགས་ཐག་གཅོད། སློབ་ཆུང་གིས་འགོ་འཛུགས་ས་གསར་པའི་སློབ་ཁྲིད་མཐའ་འཁྱོངས་སོགས་ཀྱི་ནང་དོན་གཙོ་བོར་དམིགས་ནས་ཆེད་དོན་བཅོས་སྐྱོང་བྱེད་དགོས་པའི་བླང་བྱ་བཏོན་ཡོད།
གསར་འགོད་པར་ཤེས་རྟོགས་བྱུང་བར་གཞིགས་ན། ས་ཁུལ་ཁག་གིས་ས་གནས་དེ་གའི་དོན་དངོས་དང་ཟུང་འབྲེལ་བྱས་ཏེ“སློབ་ཆུང་ཅན”ཐབས་མང་མཉམ་སྤྱོད་ཀྱི་སྒོ་ནས་བཅོས་སྐྱོང་བྱས་ཤིང་། ཅང་ཤིས་ཞིང་ཆེན་གྱིས་གནད་དོན་གྱི་རྩིས་ཐོ་སུབ་པའི་ལམ་ལུགས་བཟོ་བ་དང“སློབ་ཆུང་ཅན”བཅོས་སྐྱོང་གི་རང་བཤེར་རེའུ་མིག་དང་སྤྱི་བསྡོམས་རེའུ་མིག་བཟོས་ཏེ་བུ་བཅོལ་ཁང་དང་། སློབ་ཆུང་། སློབ་ཕྱིའི་གསོ་སྦྱོང་སྒྲིག་གཞི་བཅས་ལ་རང་བཤེར་མཐིལ་རྟོགས་དང་། ཚད་གཞི་ལྟར་རེའུ་མིག་དང་བསྡུར་ནས་ལྷག་པའི“སློབ་ཆུང་ཅན”གྱི་གནད་དོན་རེ་རེ་བཞིན་ཐོ་བཀོད་དང་དག་ཐེར་གསལ་ཐོ་བཟོས་ནས་ཆད་འཇོག་རྩིས་ཐོ་སུབ་པའི་དོ་དམ་ལག་བསྟར་བྱེད་པ་དང་ཆབས་ཅིག “སློབ་ཆུང་ཅན”མེད་པར་བཟོ་རྒྱུ་དེ་ཞིང་ཆེན་དང་། གྲོང་ཁྱེར། རྫོང་བཅས་ཀྱི་བུ་བཅོལ་ཁང་གི་དཔྱད་དཔོག་ཚད་གཞི་དང་ལྟ་སྐུལ་སློབ་སྟོན་གྱི་དཔྱད་དཔོག་ནང་དོན་ལ་འཇུག་དགོས་པའི་བླང་བྱ་བཏོན་ཡོད། ཧུའུ་པེ་དང་ཧུའུ་ནན་སོགས་ཞིང་ཆེན་གྱིས་མིང་ཐོ་ནག་པོའི་ལམ་ལུགས་ལག་བསྟར་བྱས་ཏེ“སློབ་ཆུང་ཅན”གྱི་གནད་དོན་ཚབས་ཆེན་དང་གཙང་སེལ་བཅོས་སྐྱོང་བྱས་ཀྱང་ད་དུང་ཚད་གཞི་མ་ལོངས་པའི་བུ་བཅོལ་ཁང་དང་། སློབ་ཆུང་། སློབ་ཕྱིའི་གསོ་སྦྱོང་སྒྲིག་གཞི་བཅས་སོ་སོར་མིང་ཐོ་ནག་པོ་བཟོས་ནས་སྤྱི་ཚོགས་ལ་ཡོངས་བསྒྲགས་བྱས་པ། ནང་སོག་རང་སྐྱོང་ལྗོངས་ཀྱིས་བུ་བཅོལ་ཁང་དང་། སློབ་ཆུང་། སློབ་ཕྱིའི་གསོ་སྦྱོང་སྒྲིག་གཞི་བཅས་ལ་ཆེད་དོན་བཅོས་སྐྱོང་གི་ཐེར་འདོན་ཁ་པར་དང་ཡིག་སྒམ་བཙུགས་ནས་སྤྱི་ཚོགས་ཞུགས་རྒྱུར་སྐོང་འཐེན་གྱིས་ལྟ་སྐུལ་གྱི་མཉམ་ཤུགས་ཤིག་ཆགས་པ། ཅང་སུའུ་ཞིང་ཆེན་གྱིས་ཞིང་ཆེན་དེ་གའི་བུ་བཅོལ་ཁང་གི་སྒྲ་སྦྱོར་སློབ་ཁྲིད་དང་། ཡི་གེ་སློབ་པ། དེ་བཞིན་གཅིག་སྡུད་སློབ་ཚན་ཁྲིད་པ་སོགས་ཀྱི“སློབ་ཆུང་ཅན”གཞི་རྩའི་ཆ་ནས་མེད་པར་བཟོ་བའི་དོན་དངོས་ལ་གཞིགས་ནས། བུ་བཅོལ་ཁང་འགའ་ཤས་ལ་ལྷག་པའི་བྱེད་སྒོའི་ནང་དོན་དང་དུས་ཚོད་དང་། ཚན་ཞིབ་ལས་དོན་གཅིག་གྱུར་བཟོས་ཏེ་ཕྲུ་གུའི་རྒྱུན་གཏན་གྱི་རོལ་རྩེད་དང་འཚོ་བ་སྣང་མེད་དུ་བཏང་བ་དང་དགེ་རྒན་གྱི་ཐོབ་ཐང་ཞིབ་བཤེར་བྱེད་པའི་ལས་དོན་གཙོ་བོ“སློབ་ཚན་འགྲན་བསྡུར”ལ་བརྩི་བ་སོགས་མངོན་ཆུང་གི“སློབ་ཆུང་ཅན”གྱི་མཚོན་ཚུལ་དག་བཅོས་སྐྱོང་གི་ནང་དོན་ལ་བརྩིས་ཏེ་ཕྱོགས་ཡོངས་ནས་གྲལ་བཤེར་དང་བཅོས་སྐྱོང་བྱས་པ་རེད།
དམངས་བཙུགས་བུ་བཅོལ་ཁང་དང་གྲོང་གསེབ་སློབ་ཆུང་དུ་སློབ་ཞུགས་གོང་གི་འཛིན་གྲྭ་ཞོར་ལ་བཙུགས་པ་ནི“སློབ་ཆུང་ཅན”ཚབས་ཆེ་བའི་གནས་ཚུལ་ཞིག་རེད། ཤེས་རྟོགས་བྱུང་བར་གཞིགས་ན། ས་ཁུལ་ཁག་གིས་ཉམས་ཞན་བུ་བཅོལ་ཁང་དེ་དག་ལ་གཙོ་གནད་དུ་དམིགས་ནས་བཅོས་སྐྱོང་བྱེད་ཤུགས་ཆེ་རུ་དང་ཚད་ལྡན་གྱི་ལྟ་སྐུལ་དོ་དམ་ལ་ཤུགས་སྣོན་བརྒྱབ་ཡོད། ཡུན་ནན་ཞིང་ཆེན་གྱིས་2020ལོའི་གོང་དུ་ཀྲུང་དབྱང་དང་ཞིང་ཆེན་རིམ་པའི་ནོར་སྲིད་ཀྱིས་བཀོད་སྒྲིག་བྱས་པའི་སློབ་ཞུགས་གོང་གི་སློབ་གསོའི་ཆེད་དོན་མ་དངུལ་སྤྱད་དེ་ཆ་རྐྱེན་འཛོམས་པའི་གྲོང་གསེབ་ཀྱི་སློབ་ཆུང་དུ་ཞོར་ལ་བཙུགས་པའི་སློབ་ཞུགས་གོང་གི་འཛིན་གྲྭ་ཚང་མ་རང་ཚུགས་དང་བུ་བཅོལ་ཁང་གཉེར་ཡུལ་བལྟོས་བཅས་གཏན་འཇགས་ཡིན་པའི་བུ་བཅོལ་ཁང་ལ་རྒྱས་སྐྲུན་བྱ་རྒྱུ་ཡིན་པ་དང་། ཧའེ་ནན་ཞིང་ཆེན་གྱིས་གྲོང་གསེབ་ཀྱི་སློབ་ཆུང་དུ་ཞོར་ལ་བཙུགས་པའི་སློབ་ཞུགས་གོང་གི་འཛིན་གྲྭའི་ཉལ་ཁང་དང་། དགེ་རྒན་གྱི་དཔུང་ཁག བུ་གསོའི་ལས་དོན། ངལ་གསོ་དང་ཟ་མ་ཟ་བ། འགྲོ་གྲོན་གཏོང་ལེན་དོ་དམ་བཅས“རང་ཚུགས་ལྔའི”བླང་བྱ་བཏོན་པ་དང་ཆབས་ཅིག “སློབ་ཆུང་ཅན”བཅོས་སྐྱོང་བྱེད་པའི་འབྲེལ་ཡོད་ནང་དོན་བུ་བཅོལ་ཁང་གཉེར་བའི་གཞི་རྩའི་ཆ་རྐྱེན་ནང་བཅུག་ནས་ཞིབ་བཤེར་ཆོག་མཆན་དང་ལོ་བཤེར་ལམ་ལུགས་ལག་བསྟར་ནན་པོ་བྱས་ཏེ་ཐོ་འགོད་བྱས་མེད་པའི་དམངས་བཙུགས་བུ་བཅོལ་ཁང་དུས་བཀག་ལྟར་གཙང་བཤེར་དང་དག་ཐེར་བྱེད་དགོས་པའི་བླང་བྱ་ཡང་བཏོན་ཡོད། ཀོང་ཤིས་རང་སྐྱོང་ལྗོངས་ཀྱིས་གྲོང་གསེབ་སློབ་ཆུང་དུ་ཞོར་ལ་བཙུགས་པའི་བྱིས་པའི་འཛིན་གྲྭ་དང་། བྱིས་པའི་སློབ་ཁྲིད་ས་ཚིགས། ལྟ་སྐྱོང་ས་ཚིགས། དེ་བཞིན་བུ་བཅོལ་ཁང་གཉེར་བའི་ཆོག་འཐུས་ལག་ཁྱེར་རག་མེད་པའི་བུ་བཅོལ་ཁང་བཅས་ཚང་མ་བཅོས་སྐྱོང་གི་ཁྱབ་ཁོངས་སུ་འཇུག་དགོས་ལུགས་ཁ་གསལ་བཏོན་ཡོད་པ་རེད།
དོ་སྣང་བྱེད་འོས་པ་ཞིག་ནི་བུ་བཅོལ་ཁང་གི“སློབ་ཆུང་ཅན”གཅིག་སྡུད་ཐོག་བཅོས་སྐྱོང་བྱེད་པ་དང་ཆབས་ཅིག ས་ཁུལ་མང་པོ་ཞིག་གིས་སློབ་ཆུང་དང་སློབ་ཕྱིའི་གསོ་སྦྱོང་སྒྲིག་གཞི་དག་གྲལ་བཤེར་ཁྱབ་ཁོངས་སུ་བཅུག་ནས་མཉམ་དུ་བཅོས་སྐྱོང་བྱེད་རྒྱུ་དེ་རེད། ཧྲན་ཏུང་ཞིང་ཆེན་གྱིས་《སློབ་ཆུང་ལོ་རིམ་དང་པོའི“འགོ་འཛུགས་ས་གསར་པའི”སློབ་ཁྲིད་ལས་དོན་ཡག་པོ་བསྒྲུབ་རྒྱུའི་སྐོར་གྱི་བརྡ་ཐོ་》བཀྲམ་ནས། སློབ་ཆུང་ལོ་རིམ་དང་པོའི་སྐད་ཡིག་དང་ཨང་རྩིས་ཀྱི“འགོ་འཛུགས་ས་གསར་པའི”སློབ་ཁྲིད་ཚད་གཞི་ཁ་གསལ་བཟོས་པ་དང་། རྫོང(གྲོང་ཁྱེར་དང་ཆུས)གི་སློབ་གསོ་སྡེ་ཚན་དང་། སློབ་ཆུང་གི་སློབ་སྤྱི། སློབ་ཆུང་ལོ་རིམ་དང་པོའི་རིག་གནས་དགེ་རྒན་བཅས་དང་རིམ་པ་བཞིན་ཁས་ལེན་ཡི་གེ་བཞག་ནས་རྒྱལ་ཁབ་དང་ཞིང་ཆེན་གྱིས་སློབ་ཚན་གཏན་འཁེལ་བྱས་པའི་སློབ་ཁྲིད་ཚད་གཞིར་ནན་པོར་གཞིགས་ནས། སློབ་ཁྲིད་བྱས་ཏེ་སློབ་ཆུང་ལོ་རིམ་དང་པོའི་སློབ་གཉེར་ཚད་ལྡན་གྱི་གནས་ཚུལ་དེ་གྲོང་ཁྱེར་དང་རྫོང་གི་མང་ཚོགས་བློ་ཡིད་ཚིམ་ཚད་ལ་གདེང་འཇོག་བྱེད་པ་དང་། སློབ་སྤྱིའི་འགན་རིམ་ལམ་ལུགས་ལ་དཔྱད་ཞིབ་བྱེད་པ། ཤེས་དཔལ་ལྡན་པའི་སློབ་གྲྭར་དཔྱད་འདེམས་བྱེད་པ། དགེ་རྒན་ལ་དཔྱད་འདེམས་ལེགས་འདེམས་བྱེད་པ་བཅས་དང་ཟུང་འབྲེལ་བྱེད་དགོས་པ་ཁ་གསལ་བཏོན་ཡོད། ཅང་སུའུ་ཞིང་ཆེན་གྱིས་བྱིས་པའི་གསོ་སྦྱོང“སློབ་ཆུང་ཅན”སློབ་ཕྱིའི་གསོ་སྦྱོང་སྒྲིག་གཞིའི་ཆེད་དོན་བཅོས་སྐྱོང་ལས་དོན་ནང་བཅུག་ནས་བྱིས་པ་དང་འབྲེལ་བ་ཡོད་པའི་སློབ་ཕྱིའི་གསོ་སྦྱོང་སྒྲིག་གཞིའི་ཞིབ་བཤེར་ཆོག་མཆན་འགོད་པའི་དོ་དམ་ལ་ཤུགས་སྣོན་བརྒྱབ་སྟེ་ལོ་ཚད་མ་ལོངས་པའི་བྱིས་པར་རིག་གནས་རིགས་ཀྱི་གསོ་སྦྱོང་བྱེད་མི་རུང་བ་དང་། གསོ་སྦྱོང་འཛིན་གྲྭའི་འཛིན་གྲྭ་དང་། ནང་དོན། སློབ་མ་བསྡུ་ཡུལ། སློབ་ཁྲིད་དུས་ཚོད་སོགས་ངེས་པར་དུ་ས་གནས་དེ་གའི་སློབ་གསོ་སྲིད་འཛིན་སྡེ་ཚན་ལ་ཞིབ་མཆན་བཀོད་དེ་ཐོ་འགོད་སྙན་སེང་ཞུ་བ་དང་འབྲེལ་སྤྱི་ཚོགས་ལ་ཡོངས་བསྒྲགས་ཀྱང་བྱེད་དགོས་པའི་བླང་བྱ་བཏོན་ཡོད་པ་རེད།


text:
རྒྱ་གར། ལྡི་ལི། སྤྱི་ལོ་2018ཟླ་6ཚེས་5ཉིན། ད་ལྟ་རྒྱ་གར་གྱི་གསར་ལམ་ཕལ་མོ་ཆེའི་གསར་འགྱུར་ཡོང་ཁུངས་སུ་གྱུར་བ་རྒྱ་གར་གསར་འགྱུར་འཐེབ་རྩ་ལྷན་ཚོགས་(PTI)ཀྱིས་གནས་ཚུལ་སྤེལ་གསལ། འདས་པའི་ལོ་ངོ་དེ་དག་རིང་རྒྱ་གར་གཞུང་མེ་འཁོར་སྤྱི་ཁྱབ་སྟངས་འཛིན་ལྷན་ཁང་དུ་སྐྱོན་བརྗོད་དང་བསམ་འཆར་གྲངས་མེད་འབྱོར་དོན་ལྟར། དེ་རིང་གཞི་ནས་རྒྱ་གར་རྒྱལ་ཡོངས་སུ་མེ་འཁོར་འགྲུལ་བཞུད་སྐབས་ཁྱེར་ཆོག་པའི་ཅ་དངོས་ཀྱི་ལྗིད་ཚད་གཏན་འབེབས་བྱས་པའི་ཁྲིམས་ལུགས་རྙིང་པ་དེ་ཉིད་དངོས་སུ་ལག་བསྟར་འགོ་འཛུགས་བྱ་གཏན་ཁེལ་བའི་གནས་ཚུལ་ཐོན་འདུག དེ་སྔོན་རྒྱ་གར་གྱི་མེ་འཁོར་རིམ་པ་འབྲིང་བ་དང་དམའ་གྲས་དག་གི་ནང་དུ་ང་ཚོས་ཁྱིམ་ཚང་གི་ཅ་དངོས་ཡོད་ཚད་སྤོས་ཀྱང་དཀའ་རྙོག་དང་འཁུར་ཆོག་མིན་གྱི་དཀའ་ངལ་མེད།
འོན་ཀྱང་། གནས་སྟངས་དེའི་འོག་ནས་འགྲུལ་བཞུད་པ་གཞན་ལ་དཀའ་ངལ་ཧ་ཅང་ཆེན་པོ་སྤྲོད་བཞིན་ཡོད་པ་དང་། མེ་འཁོར་གྱི་གཙང་སྦྲ་དང་བདག་གཅེས་བྱ་རྒྱུ་སོགས་ལ་གནོད་སྐྱོན་ཚབས་ཆེན་གཏོང་བཞིན་ཡོད་པའི་གནས་ཚུལ་བརྗོད། དེའི་ཕྱིར་དེ་རིང་རྒྱ་གར་མེ་འཁོར་སྟངས་འཛིན་ལྷན་ཚོགས་ཀྱིས་ཁྲིམས་ལུགས་དེ་ཉིད་ལག་བསྟར་བྱ་གཏན་ཁེལ་ཐུབ་པ་ནི་ཕྱིན་ཆད་རྒྱ་གར་གྱི་མེ་འཁོར་ལམ་ལུགས་ཡར་རྒྱས་འགྲོ་རྒྱུའི་གཞི་རྩའི་གནད་དོན་ཞིག་ཏུ་འགྱུར་བཞིན་ཡོད་འདུག གནས་ཚུལ་དེའི་ཐད་རྒྱ་གར་གཞུང་མེ་འཁོར་སྟངས་འཛིན་ལྷན་ཚོགས་ཀྱི་འཐུས་མིས་གསར་འགོད་པར་འགྲེལ་བརྗོད་བྱས་དོན།“ང་ཚོས་ཁྲིམས་ལུགས་དེ་ཉིད་གསར་དུ་དེ་རིང་བཟོས་པ་དེ་འདྲ་མ་རེད། དོན་དངོས་ཐོག་ཁྲིམས་ལུགས་དེ་ཉིད་བཟོས་ནས་ལོ་མང་སོང་ཟིན། ང་ཚོས་ཁྲིམས་ལུགས་དེ་ཉིད་ལག་བསྟར་བྱ་རྒྱུར་ཚ་དེད་དང་ཡིག་ཐོག་ཏུ་ཡོད་པའི་ཁྲིམས་ལུགས་དེ་ཉིད་ངེས་པར་དུ་ལག་བསྟར་ཡོང་བ་བྱ་རྒྱུ་ཡིན།”ཞེས་བརྗོད་འདུག
ཕྱོགས་གཞན་ནས་ཅ་དངོས་མང་པོ་འཁུར་དགོས་པའི་འགྲུལ་དེ་དག་སེམས་ཁྲལ་བྱ་དགོས་དོན་མེད་པ་ཞིག་ནི། འགྲུལ་བཞུད་ཀྱི་རྒྱང་ཐག་སྤྱི་ལེ་500ནང་ཚུན་དུ་མེ་འཁོར་རིམ་པ་འབྲིང་བ་ཉལ་ཁྲི་ཅན་(Sleeper)གྱི་འགྲུལ་པས་ཁྱོན་ཅ་དངོས་སྤྱི་རྒྱ་40འཁྱེར་ཆོག་གི་ཡོད་ཅིང་། གལ་སྲིད་དེ་ལས་མང་བ་འཁྱེར་དགོས་ཚེ་མཐར་འགྲུལ་པ་རེས་ཧིན་སྒོར་109སྤྲད་དེ་ཅ་དངོས་འཐོལ་པ་སྤྱི་རྒྱ་70-80བར་འཁྱེར་ཆོག་གི་ཡོད་འདུག གལ་སྲིད་འགྲུལ་པ་སུས་ཀྱང་མེ་འཁོར་ནང་ཅ་དངོས་ཚད་གཞི་ལས་བརྒལ་བ་ཁྱེར་ནས་བསྐྱོད་བཞིན་པ་མེ་འཁོར་དོ་དམ་པའི་ལག་ཏུ་སོན་ཚེ་ཉེས་ཆད་ཧིན་སྒོར་654རེ་སྤྲོད་དགོས་ཀྱི་ཡོད་འདུག དེ་མཚུངས་མེ་འཁོར་རིམ་པ་མཐོ་གྲས་གྲང་རླུང་(AC)ཅན་གྱི་ནང་དུ་ཅ་དངོས་སྤྱི་རྒྱ་50འཁྱེར་ཆོག་པ་དང་། རིན་པ་འཐོལ་པ་སྤྲད་དེ་ཁྱོན་སྤྱི་རྒྱ་100བར་འཁྱེར་ཆོག་གི་ཡོད་འདུག འོན་ཀྱང་། འགྲུལ་པ་ཚོས་ངེས་དགོས་པ་ཞིག་ལ་ཅ་དངོས་ཀྱི་མང་མཐའི་ཚད་གཞི་ལས་བརྒལ་བའི་ཅ་དངོས་དག་ནི་མེ་འཁོར་གྱི་དོས་སྐྱེལ་སྒམ་ཁང་ནང་དུ་འཇོག་རྒྱུ་ལས་རང་ཉིད་དང་ལྷན་དུ་མེ་འཁོར་གྱི་ཉལ་ཁང་ནང་དུ་འཁུར་ཆོག་གི་མེད་པར་བརྗོད།
©བོད་ཀྱི་དེ་ཕོའི་དྲ་བའི་ཐོག་ནས་རྩོམ་ཡིག་ཅི་ཞིག་བརྒྱུད་སྐུལ་གནང་ཡང་ཡིན་ཅིག་ཡོང་ཁུངས་འགོད་རྒྱུ་མ་བརྗེད་པ་གནང་རོགས། དེ་ནི་བོད་ཀྱི་དེ་ཕོ་ཚེ་རིང་དུ་གནས་ཆེད་དང་། རྩོམ་ཡིག་གི་བདག་ཐོབ། དེ་བཞིན་ཀུན་སྤྱོད་བཅས་ཀྱི་གནད་དོན་ཡིན། བཀའ་དྲིན་ཆེ།
བོད་ཀྱི་དེ་ཕོ་གསར་ཁང་།


text:
ཟླ་འདིའི་ཕྱི་ཚེས་ ༡༡ ཉིན་དྷི་ཁུ་ཡིན་ཊི་ ( The Quint) ཞེས་པའི་གསར་ཁང་ཞིག་གིས། མིང་འདོན་མ་བྱས་པའི་རྒྱ་གར་གསང་བའི་མི་སྣ་ཞིག་གི་སྐད་ཆ་ཡིན་ལུགས་ཀྱིས་༧གོང་ས་མཆོག་ནས་འབྲས་སྐྲན་གྱི་སྙུང་གཞི་བཞེས་ཏེ། ད་ཆ་བཅོས་ཐབས་མེད་པར་གྱུར་ཡོད་ལུགས་སོགས་ཀྱི་གནས་ཚུལ་བསྒྲགས་ཡོད་ཀྱང་། དེ་རིང་༧གོང་ས་མཆོག་གི་སྐུའི་བླ་སྨན་པ་དང་དབུས་བོད་མིའི་སྒྲིག་འཛུགས་ནས་གནས་ཚུལ་དེ་དཀྲོག་གཏམ་ཡིན་པ་དང་། ༧གོང་ས་མཆོག་སྐུ་གཟུགས་གསལ་ཐང་ཡིན་པ་གསལ་བཤད་གནང་འདུག
སྐུའི་སྨན་པ་ཚེ་བརྟན་ལགས་ཀྱིས། ཉེ་ཆར་གསར་འགྱུར་བརྒྱུད་ལམ་ཐོག་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་སྐུའི་འཕྲོད་བཞེས་དེ་ཉམ་དམའ་བོ་དང་ཛ་དྲག་པོ་ཡིན་པའི་གནས་ཚུལ་ཞིག་ཐོན་ཡོད་པ་དེ་རྩ་བ་ནས་བདེན་པ་མ་རེད། ཅེས་དང་། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ཉེ་ཆར་ཕྱི་ཟླ་ ༦ ཚེས་ ༦ ནས་༨ བར་བཞུགས་སྒར་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ་གཞོན་སྐྱེས་ཚོར་གསུང་ཆོས་བསྩལ་ཡོད་པ་མ་ཟད། ཕྱི་ཚེས་ ༡༠ ཉིན་རྒྱ་གར་རྒྱལ་ས་ལྡི་ལིར་ཆིབས་སྒྱུར་བསྐྱངས་ཏེ། ཕྱི་ཚེས་ ༡༢ ཉིན་གྱི་སྔ་དྲོར་ལྡི་ལི་ནས་ཡུ་རོབ་ཀྱི་རྒྱལ་ཁབ་ལི་ཐུ་ཝེ་ནི་ཡར་ (Lithuania) ཆིབས་སྒྱུར་བསྐྱངས་ཡོད་པ་རེད། དེ་ནས་ཕྱི་ཟླ་ ༧ ནང་ལ་དྭགས་ལ་ཆིབས་སྒྱུར་བསྐྱང་རྒྱུ་དང་། དེ་བཞིན་ཕྱི་ཟླ་ ༩ ནང་ཡུ་རོབ་ལ་བསྐྱར་དུ་ཆིབས་སྒྱུར་བསྐྱང་རྒྱུ་རེད། གལ་ཏེ་སྐུའི་སྙུང་གཞི་ཛ་དྲག་པོ་ཡིན་ན། ཡུ་རོབ་རྒྱལ་ཁབ་ཁག་དང་ལ་དྭགས་སོགས་ལ་ཆིབས་སྒྱུར་རྩ་བ་ནས་གནང་མི་ཐུབ་པར་བརྟེན། ད་ལྟའི་ཆར་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་སྐུ་གཟུགས་ཧ་ཅང་ཡག་པོ་ཡོད། ད་ལོའི་ལོ་མགོ་ལ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་སྐུའི་འཕྲོད་བཞེས་བརྟག་དཔྱད་ཆ་ཚང་གནང་བ་རེད། སྐུ་གཟུགས་ཀྱི་གནས་སྟངས་ཧ་ཅང་ཡག་པོ་འདུག སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་སྨན་ཁང་ལ་ཕེབས་དགོས་བྱུང་བ་དང་། ཉིན་རེའི་ཕྱག་ལས་གནང་མ་ཐུབ་པ་སོགས་རྩ་བ་ནས་མེད་སྟབས། ད་ལྟའི་ཆར་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་སྐུ་གཟུགས་གསལ་ཐང་ཡིན་པས་ཚང་མ་ཐུགས་ལྷོད་ལྷོད་ངང་བཞུགས་གནང་རོགས་གནང་། ཞེས་གསུངས་འདུག
དབུས་བོད་མིའི་སྒྲིག་འཛུགས་དྲིལ་བསྒྲགས་ལས་ཁུངས་ཀྱི་དྲུང་ཆེ་དྭགས་པོ་བསོད་ནམས་ལགས་ཀྱིས། ༧གོང་ས་མཆོག་གི་སྐུ་གཟུགས་གསལ་ཐང་རེད། ༧གོང་ས་མཆོག་ནས་ཁོང་གི་སྐུ་གཟུགས་ཀྱི་གནས་སྟངས་ཧ་ཅང་ཡག་པོ་ཡོད་པ་དུས་རྒྱུན་ནས་གསུང་གི་ཡོད་སྐོར་བརྗོད་ཡོད་པ་དང་། སྐུ་སྒེར་ཡིག་ཚང་གི་དྲུང་ཆེ་འཆི་མེད་རིག་འཛིན་ལགས་ཀྱིས་གསར་ཁང་དེས་གནས་ཚུལ་མ་བཀོད་སྔོན་ལ་སྐུ་སྒེར་ལ་འབྲེལ་བ་ཞུས་མེད་པ་དང་། དེ་ནི་བསམ་བཞིན་དུ་སུན་གཙེར་བཟོ་འདོད་ཀྱི་བྱ་སྤྱོད་ཅིག་ཡིན་སྐོར་བརྗོད་འདུག
ན་ནིང་ཕྱི་ཟླ་ ༦ ཚེས་ ༡༨ ཉིན་གོང་ས་མཆོག་གིས་ཨ་རིའི་སན་དྷིའ་གྷོ་རུ་མི་མང་ལ་བཀའ་སློབ་གནང་སྐབས། ལོ་གཉིས་ཀྱི་གོང་དུ་ཁོང་ལ་འབྲས་ནད་ཀྱི་ཤུལ་ཕྲན་བུ་ཡོད་པ་དེ་ད་ཆ་རྦད་དེ་མེད་པ་ཆགས་ཡོད་པ་དང་། སྨན་པས་ཁོང་གི་སྐུ་གཟུགས་གནས་སྟངས་ཧ་ཅང་ལེགས་པོ་ཡོད་སྐོར་བརྗོད་ཡོད་པ་གསུངས་འདུག
ཚེ་རིང་ནོར་བུ།


text:
ཚེས་4ཉིན་གྱི་ཕྱི་དྲོར། ལྗོངས་ཡོངས་ཀྱི་གྲོང་ཁྱེར(ས་ཁུལ)གྱི་དབུལ་སྒྲོལ་འགག་སྒྲོལ་གྱི་དཔྱད་ཞིབ་སྤེལ་མའི་གཞིས་རྩེ་གྲོང་ཁྱེར་གྱི་སྙན་ཞུའི་ཚོགས་འདུ་གཞིས་རྩེ་གྲོང་ཁྱེར་དུ་འཚོགས་པ་ལས། རང་སྐྱོང་ལྗོངས་དབུལ་སྒྲོལ་འགག་སྒྲོལ་གྲོང་ཁྱེར(ས་ཁུལ)གྱི་དཔྱད་ཞིབ་སྤེལ་མའི་དཔྱད་ཞིབ་ཚོགས་ཆུང་ཨང་བདུན་པ་གཞིས་རྩེར་དངོས་སུ་བསྐྱོད་ནས། གཞིས་རྩེ་གྲོང་ཁྱེར་གྱི་དབུལ་སྒྲོལ་འགག་སྒྲོལ་ལས་དོན་ལ་དཔྱད་ཞིབ་བྱེད་འགོ་ཚུགས་པ་མཚོན་གྱི་ཡོད།
ཤེས་རྟོགས་བྱུང་བར་གཞིགས་ན། འདི་ལོའི་ཟླ་8པར་གཞིས་རྩེ་གྲོང་ཁྱེར་གྱི་རེས་སྐོར་གསར་པའི་འགུལ་རྣམ་ལེགས་སྒྲིག་བྱས་རྗེས། གཱ་དང་ཡིག་ཚགས་བཟོས་པའི་མི་འབོར་ཁྲི་12.76ཡོད་པ་དང་། དབུལ་པོ་ཐོན་ཚད་18.78%ཟིན་པ། རང་སྐྱོང་ལྗོངས་ཀྱིས་གཏན་འཁེལ་བའི་ཤིན་ཏུ་དབུལ་བའི་རྫོང(ཆུས)12ཡོད་པས། ལྗོངས་ཡོངས་ཀྱི་དབུལ་སྒྲོལ་འགག་སྒྲོལ་གྱི་གཡུལ་ས་གཙོ་བོ་3གྱི་གྲས་ཤིག་རེད། མིག་སྔའི་བར། གྲོང་ཁྱེར་ཡོངས་སུ་མི་40503སྤྱིར་ན་དབུལ་སྒྲོལ་ཐུབ་པ་དང་གྲོང་ཚོ་དབུལ་པོ་342དབུལ་ཞྭ་འབུད་པའི་ཆ་རྐྱེན་འཛོམས་ཤིང་། པ་སྣམ་དང་། གཉའ་ནང་། གཏིང་སྐྱེས། ཁང་དམར། སྐྱིད་གྲོང་བཅས་རྫོང་5དབུལ་པོའི་ཞྭ་མོ་འབུད་པའི་ཚད་གཞིར་སླེབས་ཡོད། དཔྱད་ཞིབ་ཚོགས་ཆུང་གིས་སྙན་ཞུ་ཉན་པ་དང་། དཔྱད་གཞིའི་ཡིག་རིགས་ལྟ་ཀློག་བྱེད་པ། བརྟག་དཔྱད་འདྲི་ཤོག་འགྲེམས་པ། དངོས་སུ་བརྟག་དཔྱད་བྱེད་པ། དུད་ཚང་དུ་འཚམས་འདྲི་བྱེད་པ། མི་ཁག་གཅིག་ལ་བཅར་གླེང་བྱེད་པ་སོགས་ཀྱི་རྣམ་པ་བརྒྱུད། གཞིས་རྩེ་གྲོང་ཁྱེར་གྱི་རྫོང(ཆུས)ཁག་ཏུ་བསྐྱོད་ནས་དབུལ་སྒྲོལ་འགག་སྒྲོལ་གྱི་འབྲེལ་ཡོད་དཔྱད་ཞིབ་ལས་དོན་གཏིང་ཟབ་སྤེལ་རྒྱུ་ཡིན་པ་རེད།
ཚོགས་འདུའི་ཐོག་རིམ་པ་ཁག་དང་སྡེ་ཚན་ཁག་གིས་ནུས་ཤུགས་ཡོད་རྒུས་རྒྱབ་སྐྱོར་དང་གཞོགས་འདེགས་བྱས་ཏེ། དངོས་ཐོག་བདེན་འཚོལ་མཐའ་འཁྱོངས་བྱ་རྒྱུ་ནི་ལས་ཀའི་སྤྱོད་ཚུལ་ཡིན་པས། ཇི་མ་ཇི་བཞིན་གོང་རིམ་ལ་སྙན་སེང་ཞུ་དགོས། ད་རེས་ཀྱི་དཔྱད་ཞིབ་གོ་སྐབས་སུ་བཟུང་་ནས། དཔྱད་ཞིབ་ཀྱིས་འགན་འཁྲིར་སྐུལ་མ་གཏོང་བ་དང་། དཔྱད་ཞིབ་ཀྱིས་དོན་འཁྱོལ་ལ་སྐུལ་མ་གཏོང་བ། མང་ཚོགས་ཀྱི་བློ་ཡིད་ཚིམ་ཚད་དང་ངོས་འཛིན་བྱེད་ཤུགས་ཚད་གཞིར་འཛིན་པ་བཅས་བྱས་ཏེ། མང་ཚོགས་དབུལ་པོའི་ཐོབ་ཚོར་དང་བདེ་སྐྱིད་ཚོར་སེམས་ཆེ་རུ་གཏོང་དགོས་པའི་བླང་བྱ་བཏོན་པ་རེད།


text:
བོད་ལྗོངས་ཀྱི་བདེ་སྐྱིད་དང་མཛེས་སྡུག་ལྡན་པའི་མཐའ་མཚམས་འབྱོར་འབྲིང་དཔེ་སྟོན་ཤང་ཡུལ་སྨད་དུ་གྲོང་མིའི་སྡོད་ཁང་སྟར་པ56ལྷག་གི་རྨང་གཞི་ལེགས་འགྲུབ་བྱུང་བ།
སྤེལ་དུས 2018-10-11
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། པད་མས་བསྒྱུར།
རི་མོ་འདི་ནི་བོད་ལྗོངས་ཀྱི་བདེ་སྐྱིད་དང་མཛེས་སྡུག་ལྡན་པའི་མཐའ་མཚམས་འབྱོར་འབྲིང་དཔེ་སྟོན་ཤང་སྟེ་ཡུལ་སྨད་འཛུགས་སྐྱོང་བྱས་པའི་རྣམ་པ་རེད།
ཀྲུང་གོའི་བོད་ལྗོངས་དྲ་བ་ནས་གནས་ཚུལ་འབྱོར་གསལ། 2017ལོའི་ཟླ10པའི་ཚེས29ཉིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་འཕྲིན་ལན་སྤྲིངས་པ་དེས་མི་ཀུན་ལ་བོད་ལྗོངས་ཀྱི་ལྷོ་ཁ་ལྷུན་རྩེ་རྫོང་ཡུལ་སྨད་ཤང་ངོ་ཤེས་སུ་བཅུགསྔོན་ཆད་ལོ་ཕྱེད་རིང་རི་རྒྱ་བསྡམས་པ་དང་། མི་འབོར་ཤིན་ཏུ་ཉུང་བ། བགྲོད་ལམ་ཧ་ཅང་ཀྱག་ཀྱོག་ཡིན་པའི“མཐའ་མཚམས་ཀྱི་ཁེར་ཆགས་གླིང་ཕྲན”དེར་ད་ཆར་ཉིན་རེ་བཞིན་རྣམ་པ་གསར་པ་ཐོན་པའི་འགྱུར་ལྡོག་བྱུང་སྟེ། བདེ་སྐྱིད་དང་མཛེས་སྡུག་ལྡན་པའི་མཐའ་མཚམས་འབྱོར་འབྲིང་དཔེ་སྟོན་ཤང་གི་ཡུལ་སྨད་དེ་ཚ་ཚ་འུར་འུར་ངང་འཛུགས་སྐྲུན་བྱེད་བཞིན་ཡོད།
དེའི་སྔོན་ལ། མཐའ་མཚམས་སུ་གནས་པའི་བོད་ལྗོངས་ཡུལ་སྨད་ཤང་དུ་ཡུལ་མི་དུད་ཚང་གཅིག་ལས་མེད་པས། མི་རྣམས་ཀྱིས“མི་གསུམ་གྱི་ཤང”ཞེས་བརྗོད་པ་ཡིན། 2017ལོའི་ཟླ11པར། ཡུལ་སྨད་ཤང་ལ་དུད་ཚང་9དང་མི་གྲངས་32ལས་མེད་པས་ཀྲུང་གོའི་མི་འབོར་ཉུང་ཤོས་ཀྱི་སྲིད་འཛིན་ཤང་དེ་ཡིན། ད་ལོར་ཡུལ་སྨད་ཤང་དུ་དུད་ཚང47སྤར་བ་དང་། དེའི་ཐོག་དེ་སྔོན་གྱི་གཏན་སྡོད་དུད་ཚང་9པོ་བསྣན་ན་ཤང་ཡོངས་སུ་དུད་ཚང56དང་། མི་གྲངས197ཡོད།
རི་མོ་འདི་ནི་ཡུལ་སྨད་ཤང་གི་འཛུགས་སྐྲུན་བྱེད་བཞིན་པའི་མི་སེར་དཀྱུས་མའི་སྡོད་ཁང་རེད།
རྒྱུས་ལོན་བྱུང་བ་ལྟར་ན། བོད་ལྗོངས་ཀྱི་བདེ་སྐྱིད་དང་མཛེས་སྡུག་ལྡན་པའི་མཐའ་མཚམས་འབྱོར་འབྲིང་དཔེ་སྟོན་གྱི་ཡུལ་སྨད་ཤང་གི་འཛུགས་སྐྲུན་རྣམ་གྲངས་ཀྱིས་ངར་ལྕགས་སྒྲིག་སྦྱོར་རྣམ་པའི་གྲུབ་ཚུལ་གྱི་གྲོང་མིའི་སྡོད་ཁང་56གསར་སྐྲུན་བྱས་ཏེ། ཤང་སྲིད་གཞུང་དང་། གྲོང་སྡེ་ཨུ་ཡོན་ལྷན་ཁང་། འཕྲོད་བསྟེན་ཁང་། སློབ་གྲྭ་སོགས་སྤྱི་པའི་ཞབས་ཞུ་སྒྲུབ་གནས་ཐག་གཅོད་བྱ་རྒྱུ་ཡིན་པ་དང་། ཆུ་འབུད་པ་དང་། གློག་ཤུགས། གསར་འགྱུར། བགྲོད་ལམ་སོགས་རྨང་གཞིའི་སྒྲིག་བཀོད་འཛུགས་སྐྲུན་འཐུས་ཚང་ཐག་གཅོད་བྱས་ཏེ་ས་ཆའི་རྒྱ་ཁྱོན་མུའུ440.98བཀོལ་སྤྱོད་བྱ་རྒྱུའི་འཆར་འགོད་བྱ་རྒྱུ་དང་། སྤྱིའི་བཟོ་སྐྲུན་གྱི་རྒྱ་ཁྱོན་སྨི་གྲུ་བཞི་མ17254.24རུ་སླེབས་རྒྱུ་རེད།
མིག་སྔར། ཡུལ་མིའི་སྡོད་ཁང་སྟར་པ56ཡི་རྨང་གཞི་ལེགས་གྲུབ་བྱུང་བ་དང་། ཡུལ་མིའི་སྡོད་ཁང་སྟར་པ་56 གི་ངར་ལྕགས་གཙོ་བོའི་སྒྲིག་སྦྱོར་ལེགས་སྒྲུབ་བྱུང་། ཁང་པ39ཡི་ཕྱིའི་རྒྱན་སྤྲོས་ལེགས་འགྲུབ་བྱུང་བ་དང་། ཁང་པ9ཡི་ནང་རྒྱན་ཡོངས་འགྲུབ་བྱས། པིན་ཧོ་ལམ་དང་ལྟེ་གནས་ཁྲོམ་སྲང་གི་ས་ཕྱོགས་ཀྱི་ལས་གྲྭ་ལེགས་གྲུབ་ཟིན་པ་དང་སྤྱིའི་རིང་ཚད་ལ་སྨི་1000 ཡོད་པའི་ཆུ་རགས་ཀྱང་དུས་ཐོག་ཏུ་ལེགས་འགྲུབ་བྱུང་། གཞན་ཡང་། ལྟེ་བའི་སྤྱི་གླིང་དང་། ཐང་ཆེན་གསར་སྐྲུན་བྱ་རྒྱུ་དང་། རྣམ་གྲངས་གནས་སའི་མ་ལམ་གཙོ་བོ་དང་། ཐང་ཆེན། གཞོགས་ལམ། ལྗང་སྒྱུར་སོགས་ཀྱི་ས་གནས་སུ་བོད་ཁུལ་གྱི་ཁྲོན་དབྱང་སྡོང་པོ་དང་། ཤུག་པ། གསོམ་སྡོང་སོགས་རང་ཡུལ་གྱི་སྡོང་པོ་གཙོ་བོ་བྱས་ཏེ་འདེབས་འཛུགས་བྱེད་པ་དང་། དེ་བཞིན་ས་མཐོའི་སྟག་མ་ཤིང་སོགས་སྡོང་ཐུང་བཙུགས་ཏེ་སྐྱེ་ཁམས་དང་སྐྱིད་སྣང་དོད་པོའི་འཚོ་བའི་ཁོར་ཡུག་བསྐྲུན་རྒྱུ་རེད།


text:
2004ལོར་རོགས་སྐྱོར་ཐོབ་པའི་འབྲིང་རིམ་སློབ་མ།
བསོད་ནམས་ལྷ་མོ།1988.11.14ལ་རེབ་གོང་སེང་གཤོང་སྡེ་བར་སྐྱེས། 1993----1999བརསེང་གཤོང་སློབ་ཆུང་དུ་སློབ་གྲྭ་ཞུགས། 1999---2002བར་རེབ་གོང་མི་རིགས་སློབ་འབྲིང་གི་དམའ་འབྲིང་དུ་སློབ་གྲྭར་ཞུགས། སློབ་སྦྱོང་གི་གནས་ཚུལ། སློབ་སྦྱོང་འབྲིང་ཙམ་ཡིན། ཁྱིམ་གྱི་གནས་ཚུལ། ཨ་ཕ་འདས་བ་དང་ཨ་མ་ཡུལ་གཞན་ལ་སོང་བས་ད་ལྟ་ཨ་ཕའི་ཨ་མའི་གམ་དུ་བསྡད་ཡོད། ཁ་པར། 0973--8728619
ཤ་བོ་སྙིང་མོ། 1987.3.20ལ་རེབ་གོང་ཐེ་བུ་སྡེ་བར་སྐྱེས། ཕའི་མིང་ལ་མཁའ་འབུམ་ཚེ་རིང་ཟེར། 1990----1998བར་ཐེ་བུ་སློབ་ཆུང་དུ་སློབ་གྲྭ་ཞུགས། 1999----2002བར་རེབ་གོང་མི་རིགས་སློབ་འབྲིང་གི་དམའ་འབྲིང་དུ་སློབ་གྲྭར་ ཞུགས། སློབ་སྦྱོང་གི་གནས་ཚུལ། སློབ་སྦྱོང་བཟང་བས་བྱ་དགའ་ཐེངས་མང་པོ་བླངས་མྱོང་། ཁྱིམ་གྱི་གནས་ཚུལ། ཕ་མ་གཉིས་ཞིང་བ་དང་ཡོང་སྒོའི་གཙོ་བོ་ཨ་ཕའི་ཞོར་ལས་དང་ཞིང་ལས་བཅས་ཡིན།
སྙིང་མོ་རྒྱལ། 1989.6.16ལ་རེབ་གོང་སྨད་པ་ཁྱུང་བོ་སྡེ་བར་སྐྱེས། ཕའི་མིང་ལ་གཡུང་དྲུང་དང་།མའི་མིང་ལ་ལྕགས་མོ་ཟེར། 1995----2001བར་སྨད་པ་སློབ་ཆུང་དུ་སློབ་གྲྭ་ཞུགས། 1999---2002བར་དབྱི་ཧྥུ་མི་རིགས་སློབ་འབྲིང་གི་དམའ་འབྲིང་དུ་སློབ་གྲྭར་ཞུགས། སློབ་སྦྱོང་གི་གནས་ཚུལ། སློབ་སྦྱོང་ལ་འབྲིང་ཙམ་ཡིན། ཁྱིམ་གྱི་གནས་ཚུལ། ཕ་མ་གཉིས་ཀྱི་ཞིང་ལས་ཁོ་ནའི་ཡོང་སྒོ་དང་ཨ་ཕ་ནད་པ་ཡིན་པས་འབྱོར་བ་ཧ་ཅང་ཞན། ཁ་པར། 0973—8720227(ཁྱིམ་མཚེས)
ཀུན་བཟང་སྐྱིད། 1988.6.16ལ་རེབ་གོང་ཧོར་རྒྱ་སྡེ་བར་སྐྱེས། ཕའི་མིང་ལ་ཀླུ་འབུམ་ཚེ་རིང་དང་། མའི་མིང་ལ་ལྷ་ལུང་མཚོ་ཟེར། 1995----2001བར་ཧོར་རྒྱ་སློབ་ཆུང་དུ་སློབ་གྲྭ་ཞུགས། 2001----2004བར་རེབ་གོང་མི་རིགས་སློབ་འབྲིང་གི་དམའ་འབྲིང་དུ་སློབ་གྲྭར་ ཞུགས། 2004ལོར་རེབ་གོང་མི་རིགས་སློབ་འབྲིང་གི་མཐོ་འབྲིང་དུ་སློབ་གྲྭར་ཞུགས། སློབ་སྦྱོང་གི་གནས་ཚུལ། སློབ་སྦྱོང་ལ་ཅུང་བཟང་། ཁྱིམ་གྱི་གནས་ཚུལ། ཕ་མ་གཉིས་ཞིང་པ་དང་ཡོང་སྒོའི་གཙོ་བོ་ཞིང་ལས་ཁོ་ན་ཡིན་པས་འབྱོར་བ་ཧ་ཅང་ཞན། ཁ་པར། 0973--8795713
ཚེ་རིང་ལྷ་མོ། 1990.1.8ལ་རེབ་གོང་སྨད་པ་ཧ་ལ་པ་ཐུ་སྡེ་བར་སྐྱེས། ཕའི་མིང་ལ་སྐལ་བཟང་ཚེ་ རིང་དང་། མའི་མིང་ལ་སྒྲོལ་མ་ཚེ་རིང་ཟེར། 1995----2001བར་སྨད་པ་་སློབ་ཆུང་དུ་སློབ་གྲྭ་ཞུགས། 2001----2004བར་རེབ་གོང་མི་རིགས་སློབ་འབྲིང་གི་དམའ་འབྲིང་དུ་སློབ་གྲྭར་ ཞུགས། 2004ལོར་རེབ་གོང་མི་རིགས་སློབ་འབྲིང་གི་མཐོ་འབྲིང་དུ་སློབ་གྲྭར་ཞུགས། སློབ་སྦྱོང་གི་གནས་ཚུལ། སློབ་སྦྱོང་ལ་བཟང་བས་བྱ་དགའ་ཐེངས་མང་པོ་བླངས་མྱོང་། ཁྱིམ་གྱི་གནས་ཚུལ། ཕ་མ་གཉིས་ཞིང་པ་དང་ཡོང་སྒོའི་གཙོ་བོ་ཞིང་ལས་དང་ཞོར་ལས་བཅས་ཡིན། ཁ་པར། 0973—8720597
སངས་རྒྱས་སྒྲོལ་མ། 1988.12.15ལ་རེབ་གོང་ཞོ་འོང་དཔྱིས་སྡེ་བར་སྐྱེས། ཕའི་མིང་ལ་སངས་རྒྱས་མཁར་དང་། མའི་མིང་ལ་ཀླུ་མོ་ཡག་ཟེར། 1995----2001བར་ཞོ་འོང་དཔྱིས་སློབ་ཆུང་དུ་སློབ་གྲྭ་ཞུགས། 2001----2004བར་དབྱི་ཧྥུ་མི་རིགས་སློབ་འབྲིང་གི་དམའ་འབྲིང་དུ་སློབ་གྲྭར་ཞུགས 2004ལོར་རེབ་གོང་མི་རིགས་སློབ་འབྲིང་གི་མཐོ་འབྲིང་དུ་སློབ་གྲྭར་ཞུགས། སློབ་སྦྱོང་གི་གནས་ཚུལ། སློབ་སྦྱོང་ལ་ཅུང་བཟང་། ཁྱིམ་གྱི་གནས་ཚུལ། ཕ་མ་གཉིས་ཞིང་པ་དང་ཡོང་སྒོའི་གཙོ་བོ་ཞིང་ལས་ཁོ་ན་ཡིན་པས་འབྱོར་བ་ཞན ཁ་པར། 13997430870
འཇམ་དབྱངས་སྒྲོལ་མ། 1987.7.11ལ་རེབ་གོང་རོང་བོ་སྡེ་བར་སྐྱེས། 1990----1998བར་རོང་བོ་སློབ་ཆུང་དུ་སློབ་གྲྭ་ཞུགས། 2001----2004བར་རེབ་གོང་མི་རིགས་སློབ་འབྲིང་གི་དམའ་འབྲིང་དུ་སློབ་གྲྭར་ ཞུགས། 2004ལོར་རེབ་གོང་མི་རིགས་སློབ་འབྲིང་གི་མཐོ་འབྲིང་དུ་སློབ་གྲྭར་ཞུགས། སློབ་སྦྱོང་གི་གནས་ཚུལ། སློབ་སྦྱོང་ལ་བཟང་བས་བྱ་དགའ་ཐེངས་མང་པོར་བླངས་མྱོང་། ཁྱིམ་གྱི་གནས་ཚུལ། ཕ་མ་གཉིས་གཉེན་ཐོར་སྐབས་ཨ་མའི་སར་བསྡད་ཅིང་ཨ་མ་གནས་ལ་སོང་བས་སྤོ་བོའི་སར་ བསྡད་ཡོད། ཁ་པར། 0973—8725222
ཁོན་ཐར་སྐྱིད། 1987.7.11ལ་རེབ་གོང་མདོ་བ་སྡེ་བར་སྐྱེས། 1990----1998བར་མདོ་བ་སློབ་ཆུང་དུ་སློབ་གྲྭ་ཞུགས། 2001----2004བར་རེབ་གོང་མི་རིགས་སློབ་འབྲིང་གི་དམའ་འབྲིང་དུ་སློབ་གྲྭར་ ཞུགས། 2004ལོར་རེབ་གོང་མི་རིགས་སློབ་འབྲིང་གི་མཐོ་འབྲིང་དུ་སློབ་གྲྭར་ཞུགས། སློབ་སྦྱོང་གི་གནས་ཚུལ། སློབ་སྦྱོང་ལ་འབྲིང་ཙམ་ཡིན། ཁྱིམ་གྱི་གནས་ཚུལ། ཕ་མ་གཉིས་ཞིང་བ་དང་ཡོང་སྒོའི་གཙོ་བོ་ཨ་ཕའི་ཞོར་ལས་དང་ཞིང་ལས་བཅས་ཡིན།
སངས་རྒྱས་མཚོ། 1988.4.5ལ་རེབ་གོང་མགར་རྩེ་གྱ་ས་སྡེ་བར་སྐྱེས། ཕའི་མིང་ལ་མཁའ་འགྲོ་ཚེ་རིང་དང་། མའི་མིང་ལ་སྙིང་མོ་སྐྱིད་ཟེར། 1995----2001བར་མགར་རྩེ་གྱ་ས་སློབ་ཆུང་དུ་སློབ་གྲྭ་ཞུགས། 2001----2004བར་དབྱི་ཧྥུ་མི་རིགས་སློབ་འབྲིང་གི་དམའ་འབྲིང་དུ་སློབ་གྲྭར་ཞུགས 2004ལོར་རེབ་གོང་མི་རིགས་སློབ་འབྲིང་གི་མཐོ་འབྲིང་དུ་སློབ་གྲྭར་ཞུགས། སློབ་སྦྱོང་གི་གནས་ཚུལ། སློབ་སྦྱོང་ལ་རྨང་གཞི་ཅུང་ཞན། ཁྱིམ་གྱི་གནས་ཚུལ། ཕ་མ་གཉིས་ཕྱུགས་ལས་ཁོ་ནའི་ཡོང་སྒོ་དང་ཞོར་ལས་བཅས་ཡིན། ཁ་པར། 0973—8790126(ཁྱིམ་མཚེས)
འབྲུག་མོ་མཚོ། 1988.8.20ལ་རེབ་གོང་ཐོ་ཀྱ་སྡེ་བར་སྐྱེས། ཕའི་མིང་ལ་པད་མ་རྒྱལ་དང་། མའི་མིང་ལ་རྡོ་རྗེ་འཚོ་ཟེར། 1995----2001བར་ཐོ་ཀྱ་སློབ་ཆུང་དུ་སློབ་གྲྭ་ཞུགས། 2001----2004བར་རེབ་གོང་མི་རིགས་སློབ་འབྲིང་གི་དམའ་འབྲིང་དུ་སློབ་གྲྭར་ ཞུགས། སློབ་སྦྱོང་གི་གནས་ཚུལ། དམའ་འབྲིང་གི་སྐབས་ཐེངས་མང་པོར་འཛིན་གྲྭ་ཡོངས་ཀྱི་སྐར་འབྲས་ཨང་དང་པོ་བླངས་མྱོང་ལ། གསུམ་བཟང་སློབ་མ་ལའང་ཐེངས་འགར་འདེམ་མྱོང་། ཁྱིམ་གྱི་གནས་ཚུལ། ཕ་མ་གཉིས་ཞིང་བ་དང་ཡོང་སྒོའི་གཙོ་བོ་ཞོར་ལས་བཅས་ཡིན། ཁ་པར། 0973—8796173(ཁྱིམ་མཚེས)


text:
སློབ་མའི་རང་བཀུར་གྱི་བསམ་བློ་གསོ་སྐྱོང་བྱ་དགོས།
སྤེལ་དུས 2018-03-28
ཡོང་ཁུངས། ངེད་དྲ་བ།
རྩོམ་པ་པོ། རིན་ཆེན་གྱིས་བསྒྲིགས།
སློབ་མ་གསོ་སྐྱོང་བྱ་རྒྱུ་ནི་དགེ་རྒན་གྱི་འོས་འགན་གཙོ་བོ་ཞིག་ཡིན། ཡིན་ནའང་། སློབ་མ་བཟང་བོ་ཞིག་གསོ་སྐྱོང་བྱེད་པ་ནི་ཁ་ནས་བཤད་པ་ལྟ་བུར་ལས་སླ་མོ་ཞིག་མིན་ལ། དགེ་རྒན་གྱི་རེ་བ་ཇི་བཞིན་དུ་འབྱུང་སྲིད་པ་ཞིག་ཀྱང་མིན། སློབ་མ་ལེགས་པོ་ཞིག་གསོ་སྐྱོང་བྱེད་ཐུབ་མིན་དེ་སེམས་ཁམས་རྒྱུས་ལོན་བྱ་ཐུབ་མིན་ལ་རག་ལས་ཡོད་པས། སློབ་མར་རྒྱུས་ལོན་བྱེད་པ་ནི་དགེ་རྒན་གྱི་ཆེས་འབད་པ་བྱ་དགོས་པའི་ལས་དོན་གལ་ཆེན་ཞིག་ཡིན། ང་ཚོས་སློབ་མར་རྒྱུས་ལོན་བྱས་པའི་ཉམས་མྱོང་ལྟར་ན། སློབ་མ་ཐམས་ཅད་ཀྱི་སེམས་ཁམས་དེ་གཅིག་མཚུངས་ཤིག་མིན། ལ་ལར་བསྟོད་པ་བྱས་པ་སྐུལ་སློང་གི་ནུས་པ་ཐོན་ལ། ལ་ལར་སྐྱོན་བརྗོད་བྱས་ན་སྐྱོན་ཡོ་བསྲང་བྱེད་པའི་ནུས་པ་འདོན་ཐུབ། ཡང་ལ་ལར་གནས་ལུགས་བཤད་ན་དོན་གོ་ཆོད་ལ། ལ་ལར་གནས་ལུགས་བཤད་པས་གོ་ཅི་ཡང་མི་ཆོད་དོ། །
སློབ་སྦྱོང་ལ་མི་བཟང་བའི་སློབ་མ་དང་ཁྱད་པར་དུ་སློབ་སྦྱོང་ལ་མི་དགའ་བའམ་འཛིན་གྲྭ་ལས་ཆེས་ཞན་པའི་སློབ་མར་མཚོན་ན། དགེ་རྒན་དང་སློབ་གྲོགས་ཡོངས་ཀྱི་མིག་ནང་དུ་མི་འཇོག་པས་སློབ་མ་དེ་དག་གི་སེམས་ཁམས་ལ་གནོད་པ་ཆེན་པོ་ཐེབས་ནས་རང་བཀུར་གྱི་བསམ་བློ་ཉམས་འདུག་པར་མ་ཟད། རང་ཉིད་འཛིན་གྲྭ་ལས་ཆེས་ཐ་ཤལ་དང་རང་ཉིད་ལ་རིན་ཐང་ཅི་ཡང་མེད་སྙམ་ནས་སློབ་སྦྱོང་མི་བྱེད་པའི་ཁར་སློབ་བྱོལ་བྱེད་པའི་བསམ་བློ་ཡང་འཁོར་བཞིན་ཡོད་པས། དེ་ནི་སློབ་མ་ལ་ཡར་སྐྱེད་མི་འབྱུང་བའི་གནད་འགག་ཆེན་པོ་ཞིག་ཏུ་གྱུར་ཡོད། སློབ་སྦྱོང་ལ་མི་བཟང་བའི་སློབ་མ་ཡིན་ན་དེ་ནི་འཛིན་གྲྭ་ལས་ཆེས་ཐ་ཤལ་ཡིན་པའི་ངེས་པ་མེད་ལ། འཛིན་གྲྭ་ལས་ཆེས་བཟང་བོ་ཡིན་པའི་ངེས་པའང་མེད། རྒྱུ་མཚན་ནི་ཁོ་ཚོའི་སེམས་ཁོང་དུ་བག་ལ་ཉལ་བའི་ནུས་བ་ག་འདྲ་ཞིག་ཡོད་པ་དེ་དགེ་རྒན་དང་སློབ་མ་སུས་ཀྱང་མི་ཤེས་ལ། ཐ་ན་རང་ཉིད་ཀྱིས་ཀྱང་མི་ཤེས་པ་རེད། གལ་ཏེ་དུས་ཐོག་ཏུ་ཁོ་ཚོའི་རང་བཀུར་གྱི་བསམ་བློ་དེ་གསོ་སྐྱོང་མ་བྱས་ན་ངེས་པ་དོན་ཏུ་ཆེས་ཐ་མ་ཞིག་ཏུ་མི་འགྱུར་པའི་ངེས་པའང་མེད་དོ། །
སློབ་མ་ཞིག་ལ་མཚོན་ན། ནམ་རྒྱུན་རང་ཉིད་གཞན་ལས་ཆེས་དམན་པར་འཛིན་པ་ནི་རང་ཉིད་ཆེས་ཐ་ཤལ་དུ་འགྱུར་བའི་རྒྱུ་རྐྱེན་གཙོ་བོ་ཡིན། རྒྱུགས་འབྲས་ནི་སློབ་མ་དེས་དུས་ངེས་ཅན་ཞིག་ལ་སློབ་སྦྱོང་བྱས་པ་བཟང་ངན་གྱི་མཚོན་རྟགས་ཙམ་ལས་སློབ་མ་དེ་འཛིན་གྲྭ་དེ་ལས་ཆེས་ཐ་ཤལ་ཞིག་ཡིན་པ་མཚོན་མི་ཐུབ་པར་མ་ཟད། དེ་རིང་གི་རྒྱུགས་འབྲས་དམན་པ་དེས་སང་ཉིན་གྱི་རྒྱུགས་འབྲས་ག་འདྲ་ཡིན་པ་དེ་བས་ཀྱང་མཚོན་མི་ཐུབ། དེ་བས་རྒྱུགས་འབྲས་ལ་བརྟེན་ནས་སློབ་མར་གདེང་འཇོག་བྱེད་པ་ནི་དགེ་རྒན་ལ་གོ་འཛོལ་བྱུང་བ་ཞིག་ཡིན། རྒྱུགས་འབྲས་དམན་པའི་སློབ་མ་མང་པོ་ཞིག་ལ་གཞན་གྱིས་འཕྱ་དམོད་དང་མཐོང་ཆུང་བྱས་པའི་རྐྱེན་གྱིས་རང་བཀུར་གྱི་བསམ་བློ་ཡལ་ཏེ་སློབ་སྦྱོང་ལ་སྤྲོ་བ་མེད་ལ། ཐ་ན་རང་ཉིད་ལ་ཡིད་ཆེས་མེད་པར་གྱུར་ནས་མ་རབས་ཀྱི་བྱ་བ་སྣ་ཚོགས་ལ་འཇུག་བཞིན་ཡོད་པ་རེད། རྒྱུགས་འབྲས་བཟང་མིན་ཁོ་ནས་སློབ་མ་བཟང་ངན་གྱི་ཁྱད་པར་འབྱེད་པའི་སློབ་གསོ་དེ་ནི་སློབ་མ་སྐྱོང་བའི་ཐབས་ལམ་ཉག་གཅིག་མིན། འདི་དག་ནི་དགེ་རྒན་ཚོས་ངེས་པར་དུ་བསམ་བློ་གཏོང་དགོས་པ་ཞིག་དང་སློབ་སྦྱོང་ལ་ཞན་པའི་སློབ་མ་ཚོས་ངེས་པར་དུ་ཤེས་དགོས་པའི་དོན་དག་ཅིག་རེད། ཁོ་བོས་ཆེད་དུ་སློབ་སྦྱོང་ལ་མི་བཟང་བའི་སློབ་མ་ཞིག་ལ་ཚོད་ལྟ་བྱས་མྱོང་། སློབ་མ་དེ་བུ་མོ་ཞིག་ཡིན་ལ་སློབ་ཆུང་ནས་སློབ་འབྲིང་བར་དུ་སློབ་སྦྱོང་ལ་མི་བཟང་ཞིང་། ཁོ་མོ་སློབ་སྦྱོང་ལ་མི་བཟང་བ་ནི་སློབ་སྦྱོང་མ་བྱས་པ་ལས་རིག་པ་མི་བཟང་ཞེས་བཤད་ན་མི་འོས་པ་རེད། སློབ་སྦྱོང་མི་བྱེད་པའི་རྒྱུ་མཚན་ནི་སློབ་སྦྱོང་བྱས་ཀྱང་རུང་མ་བྱས་ཀྱང་རུང་རང་ཉིད་སློབ་སྦྱོང་ལ་མི་ལེགས་སྙམ་པ་དེ་རེད། སེམས་ཁམས་དེ་ནི་དགེ་རྒན་དང་སློབ་གྲོགས་ཕ་མ་བཅས་ཀྱིས་བཟོས་པ་ཞིག་རེད། སེམས་ཁམས་དེ་བལྟས་ན་དེ་ནི་རང་བཀུར་མེད་པའི་རྟགས་ཡིན་ལ་རང་བཞིན་དྲང་བའི་རྟགས་ཀྱང་ཡིན། དེ་ལྟ་བུའི་སེམས་ཁམས་དེ་ནི་ང་ཚོའི་སློབ་གསོས་བཟོས་པ་ཞིག་རེད། རྗེས་སུ་ཁོ་བོས་ཁོ་མོའི་རང་བཀུར་གྱི་བསམ་བློ་སྐྱེད་སྲིང་དང་རང་བཞིན་དྲང་བའི་གཤིས་ཀ་ལ་བསྟོད་པ་ཡང་ཡང་བྱས་པ་ན། མོ་རང་རིམ་བཞིན་དུ་འཛིན་གྲྭ་དེའི་རྒྱུགས་འབྲས་བཟང་བོའི་གྲས་སུ་ཚུད་བྱུང་། དེ་བས་སློབ་མའི་རང་བཀུར་གྱི་བསམ་བློ་ནི་སློབ་མ་བཟང་བོ་ཞིག་ཏུ་འགྱུར་ཐུབ་མིན་གྱི་སྔོན་འགྲོའི་ཆ་རྐྱེན་ཡིན་ལ། སློབ་མའི་རང་བཀུར་གྱི་བསམ་བློ་གསོ་སྐྱོང་བྱ་རྒྱུ་དེ་དགེ་རྒན་ལ་ཐུག་ཡོད་པས། སློབ་གསོ་པ་ཞིག་གིས་འཇིག་རྟེན་ན་དགེ་རྒན་ཐ་ཤལ་ཡོད་པ་ལས། སློབ་མ་ཐ་ཤལ་ཞིག་མེད་ཅེས་གསུངས་མྱོང་། སློབ་མ་ཞིག་ཡིན་ནའང་འདྲ་ལ། མི་རང་ག་བ་ཞིག་ཡིན་ནའང་འདྲ། མ་མཐར་རང་ལ་ངོས་ཟིན་ཡང་དག་པ་ཞིག་ཡོད་དགོས་པར་སྟོན་པ་ཤཱཀྱ་ཐུབ་པས༼ རང་ཉིད་རང་གི་དགྲ་ཡིན་ཞིང་། ། བདག་ཉིད་བདག་གི་མགོན་ཡང་ཡིན ༽ ཞེས་གསུངས་པ་བཞིན་ཚིག་དོན་འདིར་ངོས་ཟིན་ཟབ་མོ་ལེན་རྒྱུ་ནི་ཤིན་ཏུ་གལ་ཆེའོ། །


text:
གསར་འགོད་པས་མཚོ་སྔོན་ཞིང་ཆེན་སྤྱི་བདེ་ཐིང་ནས་ཤེས་རྟོགས་བྱས་པར། “གློད་དམ་ཞབས”གསུམ་གྱི་ལས་ཀའི་བླང་བྱ་དོན་འཁྱོལ་དང་རྒྱལ་མཚམས་ནས་སྒྲོལ་མཁན་མང་ཚོགས་ལག་ཁྱེར་གཉེར་བདེ་ཡོང་ཆེད། སྤྱི་བདེ་པུས་ཞིབ་བཤེར་རྩིས་ལེན་དང་ཆོག་མཆན་སྤྲད་པ་བརྒྱུད་མཚོ་སྔོན་ཞིང་ཆེན་དུ་ས་མཚམས་ཞིབ་བཤེར་གྱི་རྫོང་རིམ་པའི་སྤྱི་བདེ་ལས་ཁུངས་ཀྱི་དོ་དམ་སྒྲིག་གཞི་8གསར་དུ་བཙུགས་པ་རེད།
མཚོ་སྔོན་ཞིང་ཆེན་སྤྱི་བདེ་ཐིང་ཏང་ཨུད་ཀྱི་ཨུ་ཡོན་དང་ཐིང་ཀྲང་གཞོན་པ་ལི་གོ་རུའུ་ཡིས་མཚོ་སྔོན་དུ“གནས་མང་བ་དང་། ལམ་ཐག་རིང་བ། ཁྱབ་རྒྱ་ཆེ་བ། སྡོད་གནས་ཁ་ཐོར”སོགས་ཀྱི་དམིགས་བསལ་ཁྱད་ཆོས་མངོན་གསལ་དོད་པས་ས་མཚམས་ནས་ཕར་འགྲོ་ཚོར་འོང་ལ་དོ་དམ་བྱེད་པའི་ལས་ཀ་གཞི་རིམ་དུ་ཕྱོགས་རྒྱུ་དང་ཞབས་འདེགས་ལས་དོན་འཐབ་ས་མདུན་མར་སྤེལ་བའི་ལས་འགན་ལ་དཀའ་ངལ་མི་ཉུང་བ་ཞིག་འཕྲད་ཡོད། དེར་བརྟེན་ས་མཚམས་ཞིབ་བཤེར་གྱི་སྤྱི་བདེ་དོ་དམ་སྡེ་ཚན་གྱིས་ཞིབ་འཇུག་གཏིང་ཟབ་དང་དོན་དངོས་ལ་གཞི་ཚུགས་ནས་ཇུས་གཞི་འཐུས་སྒོ་ཚང་དུ་བཏང་བ་དང་འབྲེལ། སྤྱི་བདེ་པུའི་བླང་བྱར་ནན་པོར་གཞིགས་ནས་སྒྲིག་གཞི་འཛུགས་པ་དང་། མི་སྣ་བཀོད་སྒྲིག གནས་བསྐྲུན་པ། སྒྲིག་ཆས་ཉོ་སྒྲུབ། མ་ལག་སྒྱུར་བཀོད། བརྒྱུད་རིམ་སླར་སྐྲུན། སྒྲིག་སྦྱོར་ཚོད་ལྟ། སློབ་གསོ་གསོ་སྦྱོང་སོགས་ཀྱི་ལས་དོན་སྔ་སྣུར་དུ་ལེགས་གྲུབ་བྱས་པ་རེད།
ཤེས་རྟོགས་བྱུང་བར་གཞིགས་ན། གསར་དུ་བཙུགས་པའི་སྤྱི་བདེའི་དོ་དམ་སྒྲིག་གཞི་དེ་དག་བཀའ་མ་ཧུད་རིགས་ཧོར་རིགས་རང་སྐྱོང་རྫོང་དང་། གཏེར་ལེན་ཁ་གྲོང་ཁྱེར། ཝུའུ་ལམ་རྫོང་། ཐེམ་ཆེན་རྫོང་། ཏ་ཁྲའེ་ཏན་སྲིད་འཛིན་ཨུ་ཡོན་ལྷན་ཁང་། མང་ཡ་སྲིད་འཛིན་ཨུ་ཡོན་ལྷན་ཁང་། གསེར་ཆེན་རྫོང་། རྐང་ཚ་རྫོང་སོགས་སུ་ཡོད་པ་རེད། ད་ཆ་མཚོ་སྔོན་དུ་ཆུས(རྫོང)རིམ་པའི་སྤྱི་བདེ་ལས་ཁུངས་25ལ་ཆེད་དོན་སྒྲིག་གཞི་དེ་བཙུགས་ཟིན་ནས་ས་མཚམས་ནས་ཕར་འགྲོ་ཚུར་འོང་གི་ལག་ཁྱེར་གཉེར་བཞིན་ཡོད་པ་རེད། མིག་སྔར་མཚོ་སྔོན་ཞིང་ཆེན་གྱི་མཚོ་ཤར་གྲོང་ཁྱེར་དང་མཚོ་ནུབ་སོག་རིགས་བོད་རིགས་རང་སྐྱོང་ཀྲོའུ་རུ་རྫོང་རིམ་པའི་སྤྱི་བདེའི་དོ་དམ་སྒྲིག་གཞི་ཁྱབ་ཐུབ་པ་བྱུང་ཡོད།


text:
ཚོགས་ཆེན་བཅུ་དགུ་པའི་སྙན་སྒྲོན་ནང་དུ། བློ་བརྟན་འགྱུར་མེད་ཀྱིས་ཕྱོགས་ཡོངས་ནས་ཏང་ནན་པོས་བསྐྱངས་ཏེ། ཏང་གི་སྲིད་སྐྱོང་ནུས་པ་དང་འགོ་ཁྲིད་ཆུ་ཚད་རྒྱུན་ཆད་མེད་པར་མཐོ་རུ་གཏོང་དགོས་ཞེས་བཏོན་ཡོད་པ་རེད། ཉིན་ཤས་བསྟུད་མར། རང་ལྗོངས་ཀྱི་ཏང་ཡོན་ལས་བྱེད་པས་ཕྱོགས་ཡོངས་ནས་ཏང་ནན་པོས་སྐྱོང་བའི་ཐད་གྲོས་བསྡུར་འཁྲུག་པོ་བྱས་ཤིང་། ཚང་མས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པས་བསམ་བློར་དྲག་ཆས་སྤྲས་ནས། བསམ་བློ་དང་བྱ་སྤྱོད་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་བར་བྱས་ཏེ། དུས་རབས་གསར་པའི་ཏང་གི་ལོ་རྒྱུས་འགན་འཁྲི་ལེགས་སྒྲུབ་བྱེད་པའི་ཐད་རང་རྟོགས་ངང་འབད་འཐབ་ལྷོད་མེད་བྱ་རྒྱུ་ཡིན་ཞེས་གཅིག་རྗེས་གཉིས་མཐུད་ངང་བརྗོད་པ་རེད།
“སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཚོགས་ཆེན་བཅུ་དགུ་པའི་སྙན་སྒྲོན་ནང་བློ་བརྟན་འགྱུར་མེད་ཀྱིས་ཕྱོགས་ཡོངས་ནས་ཏང་ནན་པོས་བསྐྱངས་ཏེ། ཏང་གི་སྲིད་སྐྱོང་ནུས་པ་དང་འགོ་ཁྲིད་ཆུ་ཚད་རྒྱུན་ཆད་མེད་པར་མཐོ་རུ་གཏོང་དགོས་ཞེས་ནན་བཤད་གནང་ཡོད། དེ་ནི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་ཏང་དོ་དམ་དང་། ཏང་བཅོས་སྐྱོང་། རང་ཉིད་གསར་བསྒྱུར་བྱེད་པའི་བྱ་སྤྱོད་རླབས་པོ་ཆེ་སྣུར་སྲིང་དང་གཏིང་ཟབ་ཏུ་བཏང་བ་ཞིག་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་ཏེ་རང་རེའི་ཏང་གི་རྣམ་པ་གསར་པ་དང་བྱ་སྤྱོད་གསར་པ་མངོན་འགྱུར་བྱེད་པའི་དམིགས་ཚད་གསར་པ་དང་བླང་བྱ་གསར་པ་རེད། སྙན་སྒྲོན་ནང་བསྟན་དོན། རྒྱུན་འཁྱོངས་ལྷོད་མེད་ངང་སྤྱོད་གཙང་སྒྲིག་ནན་བྱེད་དགོས་པ་དང་། ཏང་དང་རྒྱལ་ཁབ་ཀྱི་ལྟ་སྐུལ་མ་ལག་འཐུས་སྒོ་ཚང་དུ་གཏོང་དགོས་པ་སོགས་ཀྱི་འཐབ་ཇུས་བཀོད་སྒྲིག་གིས་སྒྲིག་བཤེར་ལྟ་ཞིབ་ལས་དོན་ལ་བླང་བྱ་སྔར་བས་ནན་ལ་མཐོ་བ་བཏོན་ཡོད”“ཏང་ཡོན་འགོ་ཁྲིད་ལས་བྱེད་པ་ཞིག་དང་ཡང་ན་སྒྲིག་བཤེར་ལྟ་ཞིབ་ལས་བྱེད་པ་ཞིག་གི་ངོས་ནས། ངས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་ནན་ཏན་བྱས་ནས‘འདུ་ཤེས་བཞི’བརྟན་པོ་འཛུགས་པ་དང་། ‘གདེང་ཚོད་བཞི’བརྟན་དུ་གཏོང་བ། འཇོན་ཐང་བརྒྱད་ཆེ་རུ་གཏོང་བ། སྲིད་སྐྱོང་ཆུ་ཚད་ཆེ་རུ་གཏོང་བ་བཅས་བྱས་ནས‘ལྕགས་རྡུང་བར་ཐོ་བ་མཁྲེགས་དགོས་པའི’བླང་བྱ་དང་ཚད་གཞི་ལྟར། ཏང་སྲོལ་སྲིད་གཙང་འཛུགས་སྐྱོང་དང་རུལ་རྒོལ་འཐབ་རྩོད་ལ་སྐུལ་འདེད་ལྷོད་མེད་བཏང་ནས་ཕྱོགས་ཡོངས་ནས་ཏང་ནན་པོས་སྐྱོང་བ་གཏིང་ཟབ་ཕྱོགས་སུ་འཕེལ་རྒྱས་འགྲོ་རྒྱུར་བློ་བརྟན་འགྱུར་མེད་ངང་སྐུལ་འདེད་གཏོང་རྒྱུ་ཡིན”ཞེས་ཉིང་ཁྲི་གྲོང་ཨུད་ཀྱི་རྒྱུན་ཨུ་གྲོང་ཁྱེར་སྒྲིག་ཨུད་ཀྱི་ཧྲུའུ་ཅི་སྟོབས་ཆེན་གྱིས་བརྗོད།
སྙན་སྒྲོན་ནང་། ཏང་གི་གཞི་རིམ་རྩ་འཛུགས་ནི་ཏང་གི་ལམ་ཕྱོགས་སྲིད་ཇུས་དང་ཐབས་ཇུས་བཀོད་སྒྲིག་ཁག་ལག་བསྟར་དོན་འཁྱོལ་བྱེད་པའི་རྨང་གཞི་ཡིན་པས། སྒྲིག་འཛུགས་བྱེད་ཤུགས་ཆེ་རུ་གཏོང་རྒྱུ་གཙོ་གནད་དུ་བཟུང་ནས་…… ཞེས་ཁ་གསལ་བཏོན་པར་དམིགས་ནས། རང་སྐྱོང་ལྗོངས་ཏང་ཨུད་རྩ་འཛུགས་པུའི་པུའུ་དོན་ཨུ་ཡོན་ལུའེ་ཡེ་ཧུའེ་ཡིས“ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱེད་པར། ངེས་པར་དུ་ཏང་གི་ལས་དོན་མཐའ་དག་ཀྲི་པུའུ་བརྒྱུད་དགོས་པའི་སྟོན་ཕྱོགས་གསལ་པོ་མཐའ་འཁྱོངས་བྱས་ཐོག་སློབ་སྦྱོང་གི་ རྣམ་པ་དང་། ཞབས་ཞུའི་རྣམ་པ། གསར་གཏོད་ཀྱི་རྣམ་པ། སྣེ་ཁྲིད་ཀྱི་རྣམ་པ། འཐབ་རྩོད་ཀྱི་རྣམ་པ་བཅས་ཀྱི་གཞི་རིམ་ཏང་རྩ་འཛུགས་འཛུགས་རྒྱུ་དམིགས་ཚད་དང་། གཞི་རིམ་ཏང་རྩ་འཛུགས་ཀྱི་ཚད་ལྡན་ཅན་འཛུགས་སྐྱོང་གཞི་རྟེན་དུ་བཟུང་ནས། གཞི་རིམ་ཏང་རྩ་འཛུགས་ཀྱི་ཆབ་སྲིད་ཀྱི་འགོ་ཁྲིད་འཇོན་ཐང་དང་། བསམ་བློ་སྣེ་ཁྲིད་ཀྱི་འཇོན་ཐང་། མང་ཚོགས་སྒྲིག་འཛུགས་ཀྱི་འཇོན་ཐང་། སྤྱི་ཚོགས་འབོད་སྐུལ་གྱི་འཇོན་ཐང་བཅས་རྒྱུན་ཆད་མེད་པར་ཆེ་རུ་བཏང་སྟེ། བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཡོང་བར་རྩ་འཛུགས་ཀྱི་འགན་ལེན་བརྟན་པོ་མཁོ་འདོན་བྱེད་དགོས”ཞེས་བརྗོད།
ལྷོ་ཁ་གྲོང་ཨུད་ཀྱི་རྒྱུན་ཨུ་རྩ་འཛུགས་པུའི་པུའུ་ཀྲང་ཀྲང་ཏེང་ཁྲེང་གིས“ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང‘ཏང་ལ་དོ་དམ་ཡག་པོ་དང་བཅོས་སྐྱོང་ཡག་པོ་ཇི་ལྟར་དགོས་སམ’ཞེས་པའི་དུས་རབས་ཀྱི་ཞིབ་འཇུག་བྱ་གཞི་འདིར་ལན་གཏིང་ཟབ་བཏབ་ཡོད། རྩ་འཛུགས་སྡེ་ཚན་ནི་ཏང་ལ་དོ་དམ་དང་ཏང་ནན་པོས་སྐྱོང་བའི་འགན་ནུས་སྡེ་ཚན་གལ་ཆེན་ཞིག་གི་ཆ་ནས། ང་ཚོས་ངེས་པར་དུ་ལྟེ་བར་དམིགས་པ་དང་སྤྱི་ཡོངས་ལ་ཞབས་འདེགས་ཞུས་ནས། ཕྱོགས་ཡོངས་ནས་ཏང་ནན་པོས་སྐྱོང་བའི་གཞི་རྩའི་མཛད་ཇུས་ལག་བསྟར་པ་དང་། སྣེ་ཁྲིད་པ། སྐུལ་འདེད་པ་བཅས་རང་རྟོགས་ངང་བྱེད་དགོས། ‘སློབ་སྦྱོང་གཉིས་དང་ཚད་ལོན་གཅིག’གི་སློབ་སྦྱོང་སློབ་གསོ་རྒྱུན་རྣམ་ཅན་དང་ལམ་ལུགས་ཅན་དུ་གཏིང་ཟབ་གཏོང་བ་དང་། ལས་བྱེད་པར་དོ་དམ་བྱེད་སྟངས་གསར་པ་འཚོལ་ཞིབ་ཧུར་ཐག་བྱེད་པ། ཏང་འཛུགས་སྐྱོང་གི་གཞི་རིམ་རྨང་གཞི་བརྟན་དུ་གཏོང་བ། ཤེས་ལྡན་མི་སྣ་སྐྱེད་སྲིང་དང་ནང་འདྲེན་བཅས་བྱས་པ་བརྒྱུད་ཏང་གི་བསམ་བློ་དང་ཆབ་སྲིད་འཛུགས་སྐྱོང་ལ་སྔར་བས་ཤུགས་སྣོན་དང་གཞི་རིམ་གྱི་འཐབ་འཛིང་མཁར་རྫོང་བརྟན་དུ་བཏང་ནས། ཏང་དང་མི་དམངས་ལ་བློ་དཀར་བའི་ལས་བྱེད་ཤེས་ལྡན་པའི་དཔུང་ཁག་བཏོད་དེ། ཏང་གི་སྲིད་སྐྱོང་འཇོན་ཐང་དང་འགོ་ཁྲིད་ཆུ་ཚད་རྒྱུན་ཆད་མེད་པར་མཐོ་རུ་བཏང་ནས། གྲོང་ཁྱེར་ཡོངས་སུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྩ་འཛུགས་ཀྱི་འགན་ལེན་བརྟན་པོ་མཁོ་འདོན་གྱིས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བྱ་གཞག་ལ་རྣམ་པ་གསར་པ་གཏོད་རྒྱུར་སྟོབས་ཤུགས་ལེགས་སྐྱེས་སུ་འབུལ་དགོས”ཞེས་བརྗོད།
“མི་དམངས་མང་ཚོགས་རུལ་སུངས་ཀྱི་སྣང་ཚུལ་ལ་ཞེ་འཁོན་ཆེན་པོ་ཡོད་པས། རུལ་སུངས་ནི་རང་རེའི་ཏང་ལ་འཕྲད་པའི་ཉེན་ཁ་ཆེ་ཤོས་དེ་རེད”ཅེས་པའི་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་གི་གསུང་ཚིག་འདི་ལས་གཞིས་རྩེ་གྲོང་ཁྱེར་བཞད་མཐོང་སྨོན་རྫོང་མོས་པ་ཞེ་ཆེན་ཤང་གི་ཏང་ཨུད་ཧྲུའུ་ཅི་གཞོན་པ་ཤང་ཀྲང་ལིའུ་ཅཱ་ཤང་ལ་མྱོང་ཚོར་ཟབ་མོ་བྱུང་ཡོད་པ་སྟེ། ཁོང་གིས“ཉེ་བའི་ལོ་ཤས་རིང་། ‘སྦྲང་ཟ’དང‘རུལ་ཕྲན’གྱི་གྱོད་གཞི་ཐོན་ཚད་ཇེ་མང་དུ་ཕྱིན་པ་དང་བསྟུན་ནས། ཤང་དང་གྲོང་རྡལ་གྱི་འགན་འཁུར་བ་གཙོ་བོའི་ངོས་ནས་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་ངེས་པར་དུ་གཞི་རིམ་དུ་རྒྱུན་ཆད་མེད་པར་སྣུར་སྲིང་བྱས་ནས། ང་ཚོས་གཟའ་ལྷག་པའི་མཚན་སྦྱོང་དང་གཟའ་ཕུར་བུའི་གཅིག་སྡུད་སློབ་སྦྱོང་སོགས་སློབ་སྦྱོང་གི་གཞི་རྟེན་གང་ལེགས་སྤྱད་དེ་རང་རྟོགས་ངང་སྲིད་གཙང་ཤེས་བྱ་སྦྱོང་བར་ཤུགས་སྣོན་རྒྱག་པ་དང་། རང་འགུལ་ངང་རང་ཉིད་ལེགས་གཏོང་དང་། རང་ཉིད་འཐུས་ཚང་དུ་གཏོང་བ། རང་ཉིད་གསར་བསྒྱུར། རང་ཉིད་ཀྱི་ཆུ་ཚད་མཐོ་རུ་གཏོང་བ་བཅས་བྱེད་དགོས་པ་དང་། ཉེན་ཟོན་སློབ་གསོའི་གློག་བརྙན་ལྟ་བ་དང་ཉེན་ཟོན་སློབ་གསོའི་རྟེན་གཞི་སོགས་ལ་ལྟ་སྐོར་བྱེད་པའི་ཐབས་ལམ་བརྒྱུད་ང་ཚོའི་ལས་བྱེད་པ་གློག་ཆེན་ལས་རྒྱང་ཐག་རིང་དུ་གཏོང་བ་དང་ཏང་སྲོལ་སྲིད་གཙང་འཛུགས་སྐྱོང་ནམ་ཡང་བྱེད་མུས་ཡིན་པའི་ཉེན་བརྡ་གཏོང་དགོས་པ། ཀྲུང་དབྱང་གི‘གཏན་འབེབས་དོན་ཚན་བརྒྱད’དང‘བསྲུང་བྱ་རྣམ་བཅུ’དང་། རང་སྐྱོང་ལྗོངས་ཀྱི‘བླང་བྱ་དོན་ཚན་དགུ’ གྲོང་ཁྱེར་དང་རྫོང་གི་འབྲེལ་ཡོད་བླང་བྱ་བཅས་ལག་ལེན་ནན་པོ་བསྟར་ནས། ན་གཞོན་ལས་བྱེད་པའི་ཐོན་ལ་ཉེ་བ་དང་ཕྱོགས་ལྷུང་རང་བཞིན་གྱི་གནད་དོན་ལ་དྲན་སྐུལ་སྔ་ཙམ་གཏོང་བ་དང་ཡོ་བསྲང་སྔ་ཙམ་བྱེད་པ་དང་སྦྲགས། རང་རྟོགས་ངང་མང་ཚོགས་ཀྱི་ལྟ་སྐུལ་དང་ལེན་བྱེད་པ་དང་ཆབ་སྲིད་སྒྲིག་ཁྲིམས་ལས་འགལ་བའི་བྱ་སྤྱོད‘ཐར་པ་གཏན་ནས་གཏོང་རྒྱུ་མེད་པའི’ངོས་འཛིན་བྱེད་ཀྱི་ཡོད”ཅེས་བརྗོད།